***Приложение 8***

**I. ИЗПОЛЗВАНИ СЪКРАЩЕНИЯ:**

|  |  |
| --- | --- |
| **АПК** | **Административнопроцесуален кодекс** |
| **БНБ** | **Българска народна банка** |
| **ГД** | **Главна дирекция** |
| **ДДС** | **Данък върху добавената стойност** |
| **ДМА** | **Дълготрайни материални активи** |
| **ДНА** | **Дълготрайни нематериални активи** |
| **ДНФ** | **Дирекция „Национален фонд”, Министерство на**  **финансите** |
| **ДОПК** | **Данъчно-осигурителeн процесуален кодекс** |
| **ЕК** | **Европейска комисия** |
| **ЕО** | **Европейска общност** |
| **ЕС** | **Европейски съюз** |
| **ЕСФ** | **Европейски социален фонд** |
| **ЕФРР** | **Европейски фонд за регионално развитие** |
| **ЕФСУ** | **Европейски фондове при споделено управление** |
| **ЗКПО** | **Закон за корпоративното подоходно облагане** |
| **ЗМСП** | **Закон за малките и средните предприятия** |
| **ЗОП** | **Закон за обществените поръчки** |
| **ЗТРРЮЛНЦ** | **Закон за търговския регистър и регистъра на юридическите лица с нестопанска цел** |
| **ЗУСЕФСУ** | **Закон за управление на средствата от Европейските фондовете при споделено управление** |
| **ИСУН** | **Информационна система за управление и наблюдение** |
| **КЕП** | **Квалифициран електронен подпис** |
| **КИД-2008** | **Класификация на икономическите дейности - 2008** |
| **КН** | **Комитет за наблюдение** |
| **КФ** | **Кохезионен фонд** |
| **МИР** | **Министерство на иновациите и растежа** |
| **МС** | **Министерски съвет** |
| **МСП** | **Малки и средни предприятия** |
| **НСИ** | **Национален статистически институт** |
| **ОП** | **Оперативна програма** |
| **ПКИП** | **Програма „Конкурентоспособност и иновации в предприятията” 2021-2027 г.** |
| **ПМС** | **Постановление на Министерския съвет** |
| **СЗР** | **Северозападен район на планиране** |
| **СИР** | **Североизточен район на планиране** |
| **СЦР** | **Северен централен район на планиране** |
| **УО** | **Управляващ орган** |
| **ФК** | **Формуляр за кандидатстване** |
| **ФСП** | **Фонд за справедлив преход** |
| **ЮЗР** | **Югозападен район на планиране** |
| **ЮИР** | **Югоизточен район на планиране** |
| **ЮЦР** | **Южен централен район на планиране** |

**II. ОСНОВНИ ОПРЕДЕЛЕНИЯ[[1]](#footnote-1):**

|  |  |
| --- | --- |
| **Административен договор за предоставяне на безвъзмездна финансова помощ** | Административен договор е изрично волеизявление на Ръководителя на Управляващия орган за предоставяне на финансова подкрепа със средства от ЕФСУ, по силата на което и със съгласието на бенефициента се създават за бенефициента права и задължения по изпълнението на одобрения проект. Административният договор се оформя в писмено споразумение между Ръководителя на Управляващия орган и бенефициента, заместващо издаването на административен акт. |
| **Безвъзмездна финансова помощ** | Средства, предоставени по ПКИП, включително съответното национално съфинансиране, с цел изпълнението на одобрен проект, насочен към постигане на определени цели и резултати. |
| **Бенефициент на безвъзмездна финансова помощ** | Лицата, посочени в чл. 2, пар. 9 от Регламент (ЕС) № 2021/1060 и по-конкретно публични или частни субекти, образувания с или без правосубектност или физически лица, които отговарят за започването на операциите или за започването и изпълнението им.  За целите на настоящата процедурата под бенефициент се разбира предприятието, което получава/разходва помощта съгласно чл. 2, пар. 9, буква в) от Регламент (ЕС) № 2021/1060. |
| **Възстановим данък върху добавената стойност** | Съгласно § 1, т. 2 от Допълнителните разпоредби на ПМС № 86/01.06.2023 г. възстановим данък върху добавената стойност е сумата на платения данък върху добавената стойност, която регистрирано по реда на Закона за данък върху добавената стойност лице има право да приспадне от задълженията си по Закона за данъка върху добавената стойност, включително когато, като е имало това право, не го е упражнило по реда на закона. |
| **Горски продукт** | Дървесина и недървесни горски продукти. „Недървесни горски продукти” са смола, борина, сено, кори, лико, семена, гъби, лечебни и ароматни растения или части от тях, лишеи, мъхове, горски плодове, зеленина, коледни елхи, листников фураж, животни, които не са дивеч.  Дефиницията включва и продукти от следните производства преди индустриалната преработка на дървесината:   1. Машинно обработване на дървен материал чрез бичене, фрезоване, комбинирано или рязане или развиване; 2. Нарязване, сортиране, рендосване, профилиране, окрайчване, фасониране и шлайфане; 3. Сушене и импрегниране на дървен материал; 4. Производствона дървесен талаш, дървесно брашно, технологични трески, дървесни пелети и брикети от необработени дървени материали, вършина и други дървесни отпадъци; 5. Производство на колове или колчета: белене, цепене, заостряне, пакетиране; 6. Производство на дърва за горене: рязане, цепене*,* пакетиране. |
| **Дата на предоставяне на помощта** | Съгласно чл. 3, пар. 3 от Регламент (ЕС) № 2023/2831, дата на предоставяне на помощта означава датата, на която законовото право на получаване на помощта се предоставя на бенефициeнта съгласно приложимия национален правен режим, независимо от датата на плащане на помощта на предприятието. По настоящата процедура за дата на предоставяне на помощта се счита датата на сключване на административния договор за предоставяне на безвъзмездна финансова помощ. |
| **Дейност** | Задача или група от задачи (действие или група от действия), които имат (водят до постигане на) конкретен резултат (резултат/продукт) и чрез които се реализира изпълнението на съответния проект. |
| **Едно и също предприятие** | Съгласно чл. 2, пар. 2 от Регламент (ЕС) № 2023/2831 „едно и също предприятие” означава всички предприятия, които поддържат помежду си поне един вид от следните взаимоотношения:  а) дадено предприятие притежава мнозинството от гласовете на акционерите или съдружниците в друго предприятие;  б) дадено предприятие има право да назначава или отстранява мнозинството от членовете на административния, управителния или надзорния орган на друго предприятие;  в) дадено предприятие има право да упражнява доминиращо влияние спрямо друго предприятие по силата на договор, сключен с това предприятие, или съгласно разпоредба в неговия устав или учредителен акт;  г) дадено предприятие, което е акционер или съдружник в друго предприятие, контролира самостоятелно, по силата на споразумение с останалите акционери или съдружници в това предприятие, мнозинството от правата на глас на акционерите или съдружниците в това предприятие.  Предприятия, поддържащи едно от взаимоотношенията, посочени в букви а) - г) посредством едно или няколко други предприятия, също се разглеждат като едно и също предприятие. |
| **Започване на работата по проекта** | Означава първото от следните събития: започване на работите, свързани с проекта или поемане на първия правнообвързващ ангажимент, който прави инвестицията необратима. |
| **Изпълнител, определен от страна на бенефициента** | Изпълнители на дейности по проекта, възложени им от бенефициентите на безвъзмездна финансова помощ. Изпълнителите от страна на бенефициента не са партньори и се определят в съответствие с реда за определяне на изпълнител от страна на бенефициенти на договорена безвъзмездна финансова помощ от ЕФСУ, както и по реда на Закона за обществените поръчки и подзаконовите актове по прилагането му (ако е приложимо) и при спазване на всички указания на Управляващия орган на ПКИП. |
| **Кандидати** **за безвъзмездна финансова помощ** | Всички физически и юридически лица, и техни обединения, които кандидатстват за безвъзмездна финансова помощ чрез подаване на проектно предложение. |
| **Конвенция на ООН за правата на хората с увреждания** | Прилагането и изпълнението на Конвенцията на ООН за правата на хората с увреждания[[2]](#footnote-2) цели осигуряване на зачитането и защитата на всички основни права на хората с увреждания, сред които са:  - право на равенство и забрана на дискриминация;  - право на жените с увреждания за подпомагане при пълноценното им упражняване на всички права на човека и основни свободи;  - право на децата с увреждания свободно да изразяват становища по всякакви въпроси, които ги засягат, като на техните становища се придава подобаваща тежест в съответствие с възрастта и степента им на зрялост;  - повишаване на общественото съзнание, достъпност, право на живот, равнопоставеност пред закона, достъп до правосъдие, защита срещу изтезания или жестоко, нечовешко или унизително отнасяне или наказание, защита срещу експлоатация, насилие и тормоз, защита на целостта и ненакърнимостта на личността;  - независим живот и включване в общността, лична мобилност, свобода на изразяване и на мнение, свобода на достъпа до информация, зачитане на личната неприкосновеност, уважение към дома и семейството, образование, здравеопазване, абилитация и рехабилитация;  - работа и заетост, подходящ жизнен стандарт и социална закрила, участие в политическия и обществения живот, участие в културния живот, почивка, свободно време и спорт, статистика и събиране на данни, международно сътрудничество. |
| **Кръгов модел** | Кръговият модел е начин/подход за създаване и задържане на стойност в икономиката чрез подобряване на ефективността на ресурсите, удължаване на полезния живот на продуктите и материалите, прилагане на по-устойчиви методи за предоставяне на услугите. Кръговият модел се основава на подход на използване на ресурсите, производство и потребление на продуктите/предоставяне и потребление на услугите, който ограничава до минимум образуването на отпадъци, осигурява удължаване на жизнения цикъл на продуктите/услугите (увеличаване на трайността, на възможностите за повторна употреба, поправка и/или рециклиране и др.), допринасяйки за възстановяване на природните системи чрез ограничаване на количеството отпадъци и прекомерната употреба на ресурси.  За целите на настоящата процедура това може да включва следните ефекти по отношение на дейността, за която е заявена подкрепа: влагане на рециклирани суровини, увеличаване на дълготрайността или на възможностите за повторна, или за многократна употреба на продуктите/резултатите от предоставяните услуги, увеличаване на възможностите за рециклиране на продуктите след употребата им, намаляване на количеството образувани отпадъци и/или на количеството/вида на влаганите суровини при производството на продукти/предоставянето на услуги, намаляване използването на пластмасови продукти и опаковки за еднократна употреба и други екологосъобразни технологии/методи/модели. За целите на процедурата под „други екологосъобразни технологии/методи/модели” се разбират всички други екологосъобразни практики, водещи до подобряване на ефективността на ресурсите, удължаване на полезния живот на продуктите и материалите, прилагане на по-устойчиви методи за предоставяне на услуги, които не са изброени по-горе, но ще бъдат въведени/приложени от кандидата (в зависимост от спецификата на проекта и съобразно конкретната дейност на предприятието) в резултат на изпълнението на проекта. |
| **Материални активи** | „Mатериални активи” означава активи, състоящи се от земя, сгради, съоръжения, машини и оборудване.  **ВАЖНО**:За целите на настоящата процедура допустими са разходите за придобиване на дълготрайни материални активи (ДМА), представляващи машини, съоръжения, оборудване за производствения процес/процеса на предоставяне на услуги, които осигуряват подобряване на производствения капацитет на предприятието. |
| **Микро и малки предприятия** | По смисъла на чл. 3 и чл. 4 от Закона за малките и средните предприятия (ЗМСП) и Препоръка на Комисията от 6 май 2003 г. относно определението за микро-, малки и средни предприятия (ОВ L 124, 20.5.2003 г., стр. 36).  Съгласно чл. 3, ал. 2 от ЗМСП, от предприятията по чл. 3, ал. 1, малки предприятия са тези, които имат:  1. средносписъчен брой на персонала, по-малък от 50 души, и  2. годишен оборот, който не превишава 19 500 000 лв., и/или стойност на активите, която не превишава 19 500 000 лв.  Съгласно чл. 3, ал. 3 от ЗМСП, от предприятията по чл.3, ал. 1, микропредприятия са тези, които имат:  1. средносписъчен брой на персонала, по-малък от 10 души, и  2. годишен оборот, който не превишава 3 900 000 лв., и/или стойност на активите, която не превишава 3 900 000 лв.  Данните за персонал, оборот и активи на предприятието се определят като се вземат предвид всички отношения на партньорство и свързаност съгласно чл. 4 от ЗМСП.  Съгласно чл. 4б, ал. 1 от ЗМСП данните за персонал, оборот и активи на предприятието се определят на базата на предходната финансова година. Съгласно чл. 4б, ал. 2 от ЗМСП, ако в 2 (две) последователни финансови години предприятието превиши или слезе под границите по чл. 3, това се отразява на неговата категория. |
| **Място на изпълнение на проекта** | Мястото на физическото осъществяване на инвестицията, на което може да се провери и удостовери доставката на активите, инструментите, оборудването, предвидени за закупуване по проекта, както и ако е приложимо – създаването на онлайн магазина и въвеждането на ИКТ системите/модулите за подобряване на управленските, производствените и логистичните процеси в предприятието. |
| **Национално съфинансиране** | Съфинансиране, осигурено чрез трансфер от централния бюджет съгласно чл. 60, т. 2 от Закона за публичните финанси. |
| **Нематериални активи** | „Нематериални активи” означава активи, които нямат физически или финансов израз, като патенти, лицензи, ноу-хау или друга интелектуална собственост.  **ВАЖНО**: За целите на настоящата процедура допустими са следните разходи за придобиване на дълготрайни нематериални активи (ДНА) – разходи за специализиран софтуер, осигуряващ подобряване на производствения капацитет на предприятието (вкл. когато същият се придобива чрез лиценз за определен срок), както и разходи за онлайн магазин и ИКТ системи/модули (в случай че те се придобиват като ДНА, а не се ползват от кандидата като услуга, напр. под формата на SaaS (Software as a service). |
| **Ненанасяне на значителни вреди** | „Ненанасяне на значителни вреди” означава да не се подкрепят или извършват икономически дейности, които нанасят значителни вреди на която и да било екологична цел, когато е приложимо, по смисъла на чл. 17 от Регламент (ЕС) № 2020/852. |
| **Нередност** | Всяко нарушение на приложимото право, произтичащо от действие или бездействие на икономически оператор, което има или би имало за последица нанасянето на вреда на бюджета на Съюза чрез начисляване на неправомерен разход в този бюджет. |
| **Подобряване на производствения капацитет на предприятието** | Подобряване на производствения капацитет е налице, когато вследствие на проекта предприятието ще може да произвежда/предлага/ по-голямо количество от поне един/на от произвежданите продукти/предоставяните услуги, и/или ще може да произвежда/предлага нов/и вид/ове продукти/услуги в рамките на дейността, за която е заявена подкрепа по процедурата. |
| **Показател за краен продукт** | Показател за измерване на конкретните резултати от интервенцията/процедурата. |
| **Показател за резултат** | Показател за измерване на последиците от получилите подкрепа интервенции/проекти от гледна точка по-специално на преките адресати, целевата група от населението или ползвателите на инфраструктурата. |
| **Предприятие** | Съгласно § 1, т. 1 от Допълнителните разпоредби на Закона за малките и средните предприятия, „предприятие” е всяко физическо лице, юридическо лице или гражданско дружество, което извършва стопанска дейност, независимо от собствеността, правната и организационната си форма. |
| **Преработка на селскостопански продукти** | Съгласно чл. 2, пар. 1, буква в) от Регламент (ЕС) № 2023/2831, това е всяка една операция върху селскостопански продукт, от която се получава също селскостопански продукт, с изключение на дейностите, осъществявани на място в земеделското стопанство по подготвяне на животински или растителен продукт за първата му продажба. |
| **Проект** | Съвкупност от взаимосвързани и взаимодопълващи се дейности с предварително определена/и цел/и, необходими ресурси и времева рамка за изпълнение, водещи до постигането на конкретни количествено измерими резултати. |
| **Проектно предложение** | Предложение, подадено от кандидат, за предоставяне на безвъзмездна финансова помощ за изпълнението на определен проект, включващо Формуляр за кандидатстване и други придружителни документи. |
| **Продукти от риболов и аквакултури** | Съгласно чл. 2, пар. 1, буква д) от Регламент (ЕС) № 2023/2831 „продукти от риболов и аквакултури” означава продуктите, определени в член 5, букви а) и б) от Регламент (ЕС) № 1379/2013, а именно: „продукти от риболов” означава водните организми, получени в резултат на риболовна дейност, или продукти, получени от тях, изброени в Приложение I към Регламент (ЕС) № 1379/2013; „продукти от аквакултури” означава водните организми във всеки етап от техния жизнен цикъл, получени в резултат на дейности, свързани с аквакултурите или продукти, получени от тях, изброени в Приложение I към Регламент (ЕС) № 1379/2013. |
| **Процедура за избор на изпълнител** | Система от свързани правила, при спазването на които бенефициентът се стреми да избере изпълнител, с когото да сключи договор, финансиран напълно или частично със средства от Европейските фондове при споделено управление. |
| **Публична подкрепа** | Публична подкрепа означава всякаква финансова подкрепа за дадена операция, която произхожда от бюджета на национален, регионален или местен публичен орган, от бюджета на Съюза, от бюджета на публичноправни организации или от бюджета на сдружения на публични органи или организации, обекти на публичното право по смисъла на чл. 1, пар. 9 от Директива 2004/18/ЕО на Европейския парламент и на Съвета. Финансовите инструменти, централно управлявани от ЕК, финансирани по линия на ЕСИФ, ЕФСУ или изпълнявани с национални средства, също представляват публична подкрепа. |
| **Първично селскостопанско производство** | Съгласно чл. 2, пар. 1, буква б) от Регламент (ЕС) № 2023/2831, това е производство на продукти на почвата и на животновъдството, изброени в Приложение № I към Договора за функционирането на Европейския съюз (Приложение 9 към Условията за кандидатстване), без да се извършват никакви по-нататъшни операции, с които се променя естеството на тези продукти. |
| **Първично производство на продукти от риболов и аквакултури** | Съгласно чл. 2, пар. 1, буква e) от Регламент (ЕС) № 2023/2831 „първично производство на продукти от риболов и аквакултури” означава всички операции, свързани с риболова, развъждането или отглеждането на водни организми, както и дейностите в стопанството или операции на борда, които са необходими за подготовката на животно или растение за първата продажба, включително нарязване, филетиране или замразяване, както и първата продажба на прекупвачи или преработватели. |
| **Преработка и предлагане на пазара на продукти от риболов и аквакултури** | Съгласно чл. 2, пар. 1, буква ж) от Регламент (ЕС) № 2023/2831 „преработка и предлагане на пазара на продукти от риболов и аквакултури” означава всички операции, включително манипулация, обработка и преобразуване, извършвани след момента на разтоварване на брега или събиране в случай на аквакултури, които водят до получаването на преработен продукт, както и до разпространението му. |
| **Роднинска връзка** | „Роднинска връзка” за целите на настоящата процедура е отношението между две или повече физически лица, основани на брак, родство или осиновяване по смисъла на Семейния кодекс.  **За целите на процедурата ще бъдат вземани предвид САМО роднинските връзки между физическите лица** (посочени в определението за „семейно предприятие” по-долу и в подт. 5.1) от т. 11.1 на Условията за кандидатстване, а именно физическите лица - собственици, лица, участващи в управлението и/или лица, наети на трудов договор в предприятията), основани на **брак**, тези **по права линия - без ограничения**, по **съребрена линия - до трета степен** включително, както **и роднинските връзки по сватовство - до втора степен,** включително:  **1. Роднинска връзка, основана на брак** е налице между две лица - съпрузи, които са сключили граждански брак по смисъла на Семейния кодекс.  За целите на процедурата **не се счита, че е налице роднинска връзка между лица, които се намират във фактическо съжителство на съпружески начала** и които не са сключили граждански брак по смисъла на Семейния кодекс.  С цел доказване, че кандидатът е семейно предприятие съгласно подт. 5.1) от т. 11.1 на Условията за кандидатстване, кандидатите следва да представят към проектните предложения приложимия/те документ/и, посочени в т. 24, буква ж) от Условията за кандидатстване, за удостоверяване наличието на съответните роднински връзки между физическите лица - собственици, лица, участващи в управлението и/или лица, наети на трудов договор в предприятието.  *Пример за документи, удостоверяващи роднинска връзка, основана на брак между две физически лица: към проектното предложение се представя Удостоверение за съпруг/а и родствени връзки на единия (кой да е) от двамата съпрузи, придружено от Удостоверение за сключен граждански брак между лицата, от което е видна датата на сключване на брака, т.е. датата на възникване на родството между двете физически лица[[3]](#footnote-3).*  **2. Роднински връзки по права линия - без ограничения:**  Родство по права линия е връзката между две лица, от които едното произхожда пряко или непряко от другото, **като между двама роднини по права линия има толкова степени, колкото са поколенията:**   * **Родителите (баща/майка) и техните деца (син/ове и/или дъщеря/и)** помежду си са роднини по права линия от първа степен.   *Пример за документ, удостоверяващ посочената роднинска връзка по права линия от първа степен между две физически лица (напр. между майка и син): към проектното предложение се представя Удостоверение за съпруг/а и родствени връзки на едното (кое да е) от двете физически лица.*   * **Дядото/бабата и техния внук/внучка** помежду си са роднини по права линия от втора степен.   *Пример за документи, удостоверяващи посочената роднинска връзка по права линия от втора степен между две физически лица (напр. между баба и внук): към проектното предложение може да се представят Удостоверения за съпруг/а и родствени връзки за всяко от двете физически лица или Удостоверение за съпруг/а и родствени връзки на сина/дъщерята на дядото/бабата, който е родител на внука/внучката.*   * **Дядото/бабата и техния правнук/правнучка** помежду си са роднини по права линия от трета степен **и т.н**.   *Пример за документи, удостоверяващи посочената роднинска връзка по права линия от трета степен между две физически лица (напр. между баба и правнук): към проектното предложение може да се представят Удостоверения за съпруг/а и родствени връзки на: дядото/бабата, на техния син/дъщеря и на правнука/правнучката.*  **3. Роднински връзки по съребрена линия - до трета степен, включително:**  Родство по съребрена линия е връзката между две лица, които имат общ родоначалник, без едното да произхожда от другото.  Съребреното родство започва от втора степен (няма първа степен) и може да бъде пълно, когато лицата имат общ баща и обща майка, или непълно – когато само единият родител е общ.   * **Братята/ сестрите/ братята и сестрите** помежду си са роднини по съребрена линия от втора степен.   *Пример за документ, удостоверяващ посочената роднинска връзка по съребрена линия от втора степен между две физически лица (напр. между брат и сестра): към проектното предложение се представя Удостоверение за съпруг/а и родствени връзки на едното (кое да е) от двете физически лица.*   * **Чичото/лелята/вуйчото/вуйната и техните племенници** помежду си са роднини по съребрена линия от трета степен.   *Пример за документи, удостоверяващи посочената роднинска връзка по съребрена линия от трета степен между две физически лица (напр. между леля и племенник): към проектното предложение може да се представят Удостоверения за съпруг/а и родствени връзки за всяко от двете физически лица или Удостоверение за съпруг/а и родствени връзки на бащата/майката на племенника/цата.*  **4. Роднински връзки по сватовство - до втора степен, включително:**  Сватовство е връзката между съпруга и роднините на другия съпруг, и между роднините на двамата съпрузи. *Родството по сватовство се прекратява с прекратяването на брака.*  Съгласно Семейния кодекс, в която степен едно лице е роднина на единия съпруг, то е роднина по сватовство и на другия съпруг. Степента на родство по сватовство между роднините на единия съпруг и роднините на другия съпруг се получава от сбора на степените на родство между единия съпруг и неговите роднини, и другия съпруг и неговите роднини.   * **Родителите на единия съпруг (свекър/свекърва/тъст/тъща) и другият съпруг** помежду си са роднини по сватовство от първа степен.   *Пример за документи, удостоверяващи посочената роднинска връзка по сватовство от първа степен между две физически лица (напр. между тъща и зет): към проектното предложение може да се представят Удостоверения за съпруг/а и родствени връзки на тези две лица (родителят на единия съпруг и другият съпруг), задължително придружени от Удостоверение за сключен граждански брак на съпрузите.*   * **Децата на единия съпруг от негов предходен брак и другият съпруг** помежду си са роднини по сватовство от първа степен.   *Пример за документи, удостоверяващи посочената роднинска връзка по сватовство от първа степен между две физически лица (напр. между съпруг и син/дъщеря на неговата съпруга от неин предходен брак): към проектното предложение може да се представят Удостоверения за съпруг/а и родствени връзки за всеки от съпрузите, задължително придружени от Удостоверение за сключен граждански брак на съпрузите.*   * **Братята/сестрите на единия съпруг и другият съпруг** помежду си са роднини по сватовство от втора степен.   *Пример за документи, удостоверяващи посочената роднинска връзка по сватовство от втора степен между две физически лица (напр. сестрата на единия съпруг и другият съпруг): към проектното предложение може да се представи Удостоверение за съпруг/а и родствени връзки на този съпруг, с чийто брат/сестра е необходимо да се докаже родство, задължително придружено от Удостоверение за сключен граждански брак между съпрузите.*   * **Родителите на двамата съпрузи** помежду си са роднини по сватовство от втора степен.   *Пример за документи, удостоверяващи посочената роднинска връзка по сватовство от втора степен между две физически лица (напр. тъща и свекър): към проектното предложение може да се представят Удостоверения за съпруг/а и родствени връзки на родителите на двамата съпрузи (на двете лица, между които е необходимо да се докаже родството по сватовство) или на техните деца - съпрузите, задължително придружени от Удостоверение за сключен граждански брак между двамата съпрузи.*   * **Децата на двама съпрузи от техни предходни бракове** помежду си са роднини по сватовство от втора степен.   *Пример за документи, удостоверяващи посочената роднинска връзка по сватовство от втора степен между две физически лица (напр. деца на двама съпрузи от техни предходни бракове): към проектното предложение могат да се представят Удостоверения за съпруг/а и родствени връзки за всеки от съпрузите или за техните деца от предходни бракове, задължително придружени от Удостоверение за сключен граждански брак между съпрузите.*   * **Съпругите/съпрузите на двама или повече братя/на две или повече сестри, или на брат и сестра,** помежду си са роднини по сватовство от втора степен.   *Пример за документи, удостоверяващи посочената роднинска връзка по сватовство от втора степен между две физически лица (напр. между съпрузите на две сестри): към проектното предложение могат да се представят Удостоверения за съпруг/а и родствени връзки на* *всеки от двамата братя/ на всяка от двете сестри/ на брата и сестрата, задължително придружени от Удостоверения за сключен граждански брак на всяка от двете двойки съпрузи.*   * **Дядото и бабата и съпругата/съпругът на техния внук/внучка** помежду си са роднини по сватовство от втора степен.   *Пример за документи, удостоверяващи посочената роднинска връзка по сватовство от втора степен между две физически лица (напр. между дядо и съпругата на неговия внук): към проектното предложение могат да се представят Удостоверения за съпруг/а и родствени връзки на дядото/бабата и на техния внук/внучка (или на техния син/дъщеря, който/която е родител на внука/внучката), придружени от Удостоверение за сключен граждански брак на внука/внучката.*  **ВАЖНО**: Доказването на горепосочените допустими по процедурата роднински връзки с цел удостоверяване на обстоятелството, че кандидатът е семейно предприятие е възможно и посредством други комбинации от Удостоверения за съпруг/а и родствени връзки и ако е приложимо – Удостоверение/я за сключен граждански брак, издадени от общинските администрации (общини, райони или кметства) на съответните физически лица. Ако **дадена роднинска връзка се основава на брак ИЛИ на родство по сватовство**, то заедно с **Удостоверението/ята за съпруг/а и родствени връзки на съответното/ите лице/а**, трябва задължително да се представи и **Удостоверение/я за сключен граждански брак между съпрузите[[4]](#footnote-4)**. Избраната комбинация е изцяло по преценка на кандидатите при съобразяване с обстоятелството, че от *Удостоверението за съпруг/а и родствени връзки на всяко едно физическо лице са видни неговите: съпруг/а, дете/деца (синове/дъщери), родители (майка и баща), братя и/или сестри.*  За целите на процедурата, гореописаните роднински връзки, а именно: по права линия - без ограничения, по съребрена линия - до трета степен включително, и по сватовство - до втора степен включително, се вземат предвид **и** ако **същите са основани на осиновяване**. Отношения, основани на осиновяванемежду две или повече физически лица са тези, регламентирани в Глава осма от Семейния кодекс и по-конкретно:  **Пълно осиновяване:** Съгласно Семейния кодекс при пълно осиновяване между осиновения и неговите низходящи, от една страна, и осиновителя и неговите роднини - от друга, възникват права и задължения като между роднини по произход.  **Непълно осиновяване:** Съгласно Семейния кодекс при непълно осиновяване възникват права и задължения като между роднини по произход само между осиновения и неговите низходящи от една страна, и осиновителя - от друга, а правата и задълженията между осиновения и неговите низходящи с роднините им по произход се запазват. |
| **Ръководител на Управляващия орган** | Ръководителят на администрацията, в рамките на чиято структура се намира Управляващия орган или упълномощеното от него длъжностно лице. |
| **Свързани лица** | (1) „Свързани лица” според §1 от Допълнителните разпоредби на Търговския закон са:  1. съпрузите, роднините по права линия - без ограничения, по съребрена линия - до четвърта степен включително, и роднините по сватовство - до трета степен включително;  2. работодател и работник;  3. лицата, едното от които участва в управлението на дружеството на другото;  4. съдружниците;  5. дружество и лице, което притежава повече от 5 на сто от дяловете и акциите, издадени с право на глас в дружеството;  6. лицата, чиято дейност се контролира пряко или косвено от трето лице;  7. лицата, които съвместно контролират пряко или косвено трето лице;  8. лицата, едното от които е търговски представител на другото;  9. лицата, едното от които е направило дарение в полза на другото.  (2) „Свързани лица” са и лицата, които участват пряко или косвено в управлението, контрола или капитала на друго лице или лица, поради което между тях могат да се уговарят условия, различни от обичайните. |
| **Сделка между несвързани лица** | Сделка между несвързани лица означава, че условията на сделката между договарящите се страни не се различават от условията, които биха били договорени между независими предприятия, и не съдържат елемент на колизия. Всяка сделка, която е резултат от открита, прозрачна и недискриминационна процедура, се разглежда като съответстваща на принципа на сделката между несвързани лица. |
| **Сектор на рибарството и аквакултурите** | Съгласно чл. 5, буква г) на Регламент (ЕС) № 1379/2013 на Европейския парламент и на Съвета от 11 декември 2013 година относно общата организация на пазарите на продукти от риболов и аквакултури, за изменение на Регламенти (ЕО) № 1184/2006 и (ЕО) № 1224/2009 на Съвета и за отмяна на Регламент (ЕО) № 104/2000 на Съвета, „сектор на рибарството и аквакултурите” означава секторът на икономиката, който включва всички дейности по производство, преработка и предлагане на пазара на продукти от риболов или аквакултури. |
| **Селскостопански продукт** | Съгласно чл. 2, пар. 1, буква а) от Регламент (ЕС) № 2023/2831, „селскостопански продукти” означават продуктите, изброени в Приложение I към Договора за функционирането на Европейския съюз (Приложение 9), с изключение на продуктите от риболов и аквакултури, попадащи в приложното поле на Регламент (ЕС) № 1379/2013 на Европейския парламент и на Съвета от 11 декември 2013 г. относно общата организация на пазарите на продукти от риболов и аквакултури, за изменение на Регламенти (ЕО) № 1184/2006 и (ЕО) № 1224/2009 на Съвета и за отмяна на Регламент (ЕО) № 104/2000 на Съвета. |
| **Семейно предприятие** | За целите на настоящата процедура „семейно предприятие” е предприятие, в което:  1. **Повече от половината от капитала** (собствеността) **на предприятието се притежава от физическото лице**, създало предприятието или придобило капитала (собствеността) му **И** **минимум едно друго (различно) физическо лице участва официално в управлението**[[5]](#footnote-5) на предприятието, като *между двете лица съществува роднинска връзка*.  **Примери по т. 1**:  - Капиталът на предприятие - еднолично дружество с ограничена отговорност (ЕООД) се притежава (100 %) от Физическо лице А. Съгласно Търговския регистър и регистъра на ЮЛНЦ, управител на предприятието е Физическо лице Б. Лицата А и Б са брат и сестра, т.е. между тях съществува роднинска връзка по съребрена линия от втора степен, която е допустима по процедурата.  - Физическо лице А е регистриран едноличен търговец (ЕТ), като съгласно Търговския регистър и регистъра на ЮЛНЦ управител или прокурист на предприятието е Физическо лице Б. Лицата А и Б са родители на двама съпрузи, т.е. между тях съществува роднинска връзка по сватовство от втора степен, която е допустима по процедурата.  *или*  2. **Повече от половината от капитала** (собствеността) **на предприятието се притежава от две или повече физически лица**, създали предприятието или придобили капитала (собствеността) му, *като между тях съществува роднинска връзка* **И** **минимум едно от тези лица** **или минимум едно друго (различно) физическо лице**, с което всички лица, притежаващи повече от половината от капитала (собствеността) на предприятието *имат роднинска връзка*, **участва официално в управлението** на предприятието,  **Пример по т. 2**: Физическо лице А притежава 33% от капитала на предприятие – дружество с ограничена отговорност (ООД). Физическо лице Б притежава също 33 % от капитала на дружеството. Общо двете Физически лица А и Б притежават 66% от капитала на предприятието, като те са съпрузи на две сестри, т.е. между тях съществува роднинска връзка по сватовство от втора степен, която е допустима по процедурата. Останалите 34% от капитала на дружеството се притежават от Физическо лице В, което няма роднинска връзка с лицата А и Б. Съгласно Търговския регистър и регистъра на ЮЛНЦ, управител на предприятието е лицето А и/или лицето Б, или управител е друго (различно) Физическо лице Г, което е съпругата на лицето А (едната от двете сестри, посочени по-горе). Лицата А и Г са съпрузи, а лицето Г е роднина по сватовство от втора степен на лицето Б. Следователно между трите лица са налице роднински връзки, които са допустими по процедурата.  *или*  **3.****Повече от половината от капитала** (собствеността) **на предприятието се притежава от физическото лице**, създало предприятието или придобило капитала (собствеността) му **И** **минимум едно друго (различно) физическо лице е назначено на трудов договор** в предприятието, *като между двете лица съществува роднинска връзка*,  **Пример по т. 3**: Физическо лице А притежава 53% от капитала на предприятие - дружество с ограничена отговорност. Останалите 47% от капитала на дружеството се притежават от Физическо лице Б, което няма роднинска връзка с лице А. Физическо лице В е назначено на трудов договор в предприятието. Лицето В е леля на лицето А, т.е. между тях съществува роднинска връзка по съребрена линия от трета степен, която е допустима по процедурата.  *или*  **4. Повече от половината от капитала** (собствеността) **на предприятието се притежава от две или повече физически лица**, създали предприятието или придобили капитала (собствеността) му, *като между тях съществува роднинска връзка* **И** **минимум едно от тези лица** **или минимум едно друго (различно) физическо лице**, с което всички лица, притежаващи повече от половината от капитала (собствеността) на предприятието *имат роднинска връзка*, е назначено на трудов договор в предприятието,  **Пример по т. 4**: Физически лица А и Б са съпрузи, като те притежават 65% от капитала на предприятие – акционерно дружество. Останалите 35% от капитала на предприятието се притежават от други акционери, които нямат роднинска връзка с лицата А и Б. На трудов договор в дружеството е назначено Физическо лице В, което е майка на лице А. Лицата А и В са роднини по права линия от първа степен, а лицата Б и В са роднини по сватовство от първа степен. Следователно между трите лица са налице роднински връзки, които са допустими по процедурата. |
| **Транспортни средства** **и съоръжения** | Включва следните дефиниции:  - *Съгласно Закона за движението по пътищата:*  1. „Пътно превозно средство” е съоръжение, придвижвано по пътя на колела и използвано за превозване на хора и/или товари. Към пътните превозни средства се приравняват трамваите, тракторите и самоходните машини, когато се придвижват по пътищата.  2. „Моторно превозно средство” е пътно превозно средство, снабдено с двигател за придвижване, с изключение на релсовите превозни средства и индивидуалните електрически превозни средства.  - *Съгласно Закона за гражданското въздухоплаване:*  1. „Въздухоплавателно средство” е всяко средство, което може да получи поддържане в атмосферата за сметка на реакцията на въздуха, освен реакцията на въздуха от земната повърхност.  - *Съгласно Закона за железопътния транспорт:*  1. „Влак” е подреден и скачен състав от вагони с един или повече локомотиви в работно състояние, снабден със сигнали и влакови документи. Локомотиви, мотрисни влакове, мотриси, моторни дрезини и други моторни возила, несваляеми от пътя, отправени на междугарие, се смятат за влакове.  *- Съгласно Закона за морските пространства, вътрешните водни пътища и пристанищата на Република България:*  1. „Яхта” е кораб, използван за туризъм, спорт, спортен риболов или развлечение.  2. „Кораб” е всяко самоходно или несамоходно плавателно съоръжение от какъвто и да е тип, включително съдове на подводни криле, на въздушна възглавница, подводници, плаващи средства и неподвижни или плаващи платформи, предназначени за плаване по море и/или река, независимо от знамето, под което плава, и което се използва за извършване на една или няколко от следните дейности: превоз на товари, превоз на пътници и багажи; влачене на плавателни съоръжения; извършване на морски услуги и други помощни операции; риболов; експлоатация на други морски богатства, както и други дейности.  За целите на настоящата процедура за „транспортни средства” не се считат съоръженията, които се придвижват само на територията на предприятието или се използват единствено за вътрешно технологичен транспорт, в случай че същите не се придвижват по пътищата. Това трябва да бъде задължително посочено от кандидатите във Формуляра за кандидатстване (в раздел „План за изпълнение/Дейности по проекта”), в случай че по проектното предложение е предвидено придобиването на подобни съоръжения. |
| **Търговия със селскостопански продукт** | Съгласно чл. 2, пар. 1, буква г) от Регламент (ЕС) № 2023/2831, „търговия със селскостопански продукт” означава държане или излагане на селскостопански продукт с цел продажба, предлагане за продажба, доставяне или изобщо за пускане на пазара по какъвто и да било друг начин, с изключение на първата продажба от първичния производител на прекупвач или преработвател, както и всяка една дейност по подготвяне на продукта за тази първа продажба; продажбата от първичен производител на крайни потребители се счита за търговия със селскостопански продукти, ако се осъществява в самостоятелни помещения, предвидени за тази цел. |
| **Харта на основните права на Европейския съюз** | Прилагането и изпълнението на Хартата на основните права на Европейския съюз[[6]](#footnote-6) (ЕС) цели осигуряване на зачитането и защитата на всички основни права на ЕС, сред които са: защита на личните данни, недискриминация, равенство между жените и мъжете, интеграция на хората с увреждания, равенство пред закона, опазване на околната среда, право на ефективни правни средства за защита и на справедлив съдебен процес, справедливи условия на труд, правата на детето, свобода на изразяване на мнение и свобода на информация, свобода на събранията и сдруженията, право на образование, свобода на стопанската инициатива, право на собственост, защита в случай на принудително отвеждане, експулсиране и екстрадиране, зачитане на личния и семейния живот, право на убежище. |

1. Определенията в настоящото Приложение 8 са представени по азбучен ред. [↑](#footnote-ref-1)
2. Пълният текст на Конвенцията e публикуван на: <https://www.ohchr.org/EN/HRBodies/CRPD/Pages/ConventionRightsPersonsWithDisabilities.aspx#1> [↑](#footnote-ref-2)
3. **Удостоверения за съпруг/а и родствени връзки се издават от общинските администрации (общини, райони или кметства) за всички лица независимо от тяхната адресна регистрация.** Удостоверенията за лица, вписани само в регистрите на населението, поддържани до внедряването на Единната система за гражданска регистрация и административно обслужване на населението (ЕСГРАОН) се издават от общината, от района или от кметството, където тези регистри се съхраняват. В Удостоверението за съпруг/а и родствени връзки на всяко физическо лице се съдържат данни за неговите: **съпруг/а, дете/деца, родители (майка и баща), както и братя и/или сестри.** Удостоверението за съпруг/а и родствени връзки се издава **въз основа на искане, което се подава от съответното физическо лице** (или от упълномощено от него лице) **до общинската администрация** (искането се попълва по образец съгласно Наредба № РД-02-20-6 от 24.04.2012 г. за издаване на удостоверения въз основа на Регистъра на населението, като същият /образецът/ се предоставя от общинската администрация). Удостоверението за съпруг/а и родствени връзки се издава от общинската администрация също по образец съгласно Приложение № 6 към Наредба № РД-02-20-6 от 24.04.2012 г.

   **Удостоверения за сключен граждански брак** се издават по реда на Закона за гражданската регистрация от общинските администрации на физическите лица, сключили граждански брак - въз основа на акта за сключения граждански брак между лицата. [↑](#footnote-ref-3)
4. Удостоверение/я за сключен граждански брак е/са изискуемо/и с цел установяване на датата на сключване на брака, съответно датата на възникване на родството по сватовство между съответните физически лица (тази дата е от значение за извършване на проверката дали кандидатът е семейно предприятие както през 2023 г., така и към датата на подаване на проектното предложение по процедурата). [↑](#footnote-ref-4)
5. За целите на настоящата процедура „физическо лице, участващо официално в управлението” на семейното предприятие e: лицeто/ата, което/които представлява/т кандидата (вкл. прокурист/и, ако е приложимо), независимо дали представляват предприятието заедно и/или поотделно, и/или по друг начин, както и физическите лица - членове на негови управителни и/или надзорни органи (ако има такива) съгласно вписването в Търговския регистър и регистъра на ЮЛНЦ.

   [↑](#footnote-ref-5)
6. Пълният текст на Хартата на основните права на Европейския съюз е публикуван на следния адрес: <https://eur-lex.europa.eu/legal-content/BG/TXT/?uri=celex%3A12012P%2FTXT> [↑](#footnote-ref-6)