**МИНИСТЕРСТВО НА ИНОВАЦИИТЕ И РАСТЕЖА**

**УСЛОВИЯ ЗА КАНДИДАТСТВАНЕ**

**за предоставяне на безвъзмездна финансова помощ по**

**Програма „Конкурентоспособност и иновации в предприятията” 2021-2027**

**Процедура чрез подбор на проектни предложения**

**BG16RFPR001-1.004 „Подкрепа за семейните предприятия, предприятията от творческите индустрии и занаятите”**

Съдържание:

[1. Наименование на програмата:………………………………………………………………….......................................... 3](#_Toc149636628)

[2. Наименование на приоритета и специфичната цел: 3](#_Toc149636629)

[3. Наименование на процедурата: 3](#_Toc149636630)

[4. Измерения по кодове: 3](#_Toc149636631)

[5. Териториален обхват: 3](#_Toc149636632)

[6. Цели на предоставяната безвъзмездна финансова помощ по процедурата и очаквани резултати: 3](#_Toc149636633)

[7. Индикатори: 5](#_Toc149636634)

[7.1. Индикатори/показатели за резултати и за крайния продукт съгласно програмата: 5](#_Toc149636635)

[8. Общ размер на безвъзмездната финансова помощ по процедурата: 6](#_Toc149636636)

[9. Минимален (ако е приложимо) и максимален размер на безвъзмездната финансова помощ за конкретен проект: 9](#_Toc149636637)

[10. Процент на съфинансиране: 10](#_Toc149636638)

[11. Допустими кандидати: 10](#_Toc149636639)

[11.1 Критерии за допустимост на кандидатите: 10](#_Toc149636640)

[11.2 Критерии за недопустимост на кандидатите: 18](#_Toc149636641)

[12. Допустими партньори (ако е приложимо): 24](#_Toc149636642)

[13. Дейности, допустими за финансиране: 24](#_Toc149636643)

[13.1. Допустими дейности: 24](#_Toc149636644)

[13.2. Недопустими дейности: 28](#_Toc149636645)

[14. Категории разходи, допустими за финансиране: 31](#_Toc149636646)

[14.1. Условия за допустимост на разходите: 31](#_Toc149636647)

[14.2. Допустими разходи: 32](#_Toc149636648)

[14.3. Недопустими разходи: 36](#_Toc149636649)

[15. Допустими целеви групи: 39](#_Toc149636650)

[16. Приложим режим на минимални/държавни помощи: 39](#_Toc149636651)

[17. Хоризонтални политики: 39](#_Toc149636652)

[18. Минимален и максимален срок за изпълнение на проекта (ако е приложимо): 41](#_Toc149636653)

[19. Ред за оценяване на концепциите за проектни предложения: 41](#_Toc149636654)

[20. Критерии и методика за оценка на концепциите за проектни предложения: 41](#_Toc149636655)

[21. Ред за оценяване на проектните предложения: 41](#_Toc149636656)

[21.1. Оценка на административното съответствие и допустимостта: 41](#_Toc149636657)

[21.2. Техническа и финансова оценка: 42](#_Toc149636658)

[22. Критерии и методика за оценка на проектните предложения: 45](#_Toc149636659)

[23. Начин на подаване на проектните предложения/концепциите за проектни предложения: 46](#_Toc149636660)

[24. Списък на документите, които се подават на етап кандидатстване: 47](#_Toc149636661)

[25. Краен срок за подаване на проектните предложения: 53](#_Toc149636662)

[26. Допълнителна информация: 54](#_Toc149636663)

[26.1. Процедура за уведомяване на неуспелите и одобрените кандидати и сключване на административни договори за предоставяне на безвъзмездна финансова помощ: 54](#_Toc149636664)

[27. Приложения към Условията за кандидатстване: 61](#_Toc149636665)

**1. Наименование на програмата:**

Програма „Конкурентоспособност и иновации в предприятията” 2021-2027 г.

## 2. Наименование на приоритета и специфичната цел:

Приоритет 1 „Иновации и растеж”

Специфична цел: RSO1.3 „Засилване на устойчивия растеж и конкурентоспособността на МСП и създаване на работни места в МСП, включително чрез продуктивни инвестиции (ЕФРР)”

## 3. Наименование на процедурата:

BG16RFPR001-1.004 „Подкрепа за семейните предприятия, предприятията от творческите индустрии и занаятите”

## 4. Измерения по кодове:

*Измерение 1 - Област на интервенция:*

021. Стопанско развитие и интернационализация на МСП, включително производствени инвестиции.

*Измерение 2 - Форма на финансиране:*

01. Безвъзмездни средства.

*Измерение 3 - Териториален механизъм за изпълнение и териториална насоченост:*

33. Други подходи - Без целеви територии.

*Измерение 7 — Равенство между половете във връзка с ЕСФ+, ЕФРР, КФ и ФСП:*

03. Неутралност по отношение на пола.

## 5. Териториален обхват:

Проектите по процедурата следва да бъдат изпълнени на територията на Република България.

## 6. Цели на предоставяната безвъзмездна финансова помощ по процедурата и очаквани резултати:

**Цел на предоставяната безвъзмездна финансова помощ**:

Процедурата цели да насърчи инвестициите за подобряване на производствения капацитет и оптимизиране на бизнес процесите в семейните предприятия, предприятията от творческите индустрии и занаятите, и по този начин да допринесе за повишаване на тяхната конкурентоспособност и засилване на пазарното им присъствие.

**Обосновка:** По данни на Националния статистически институт (НСИ) около 25 % от всички активни микро, малки и средни предприятия (МСП) в страната се самоопределят като фамилен бизнес, като през 2022 г. в тях са заети 384 372 души[[1]](#footnote-2). Съставлявайки около една четвърт от общия брой на МСП в страната, семейните предприятия формират ядро от устойчиви бизнеси – предимно микро и малки предприятия, за които е характерна връзката с традиционни за семейството, за рода или за съответния регион стопански дейности, приемствеността и лидерството в семейството, стремежът към дългосрочна устойчивост на дейността и предаването й на наследниците с цел запазване на собствеността в рамките на семейството.

Съгласно Националната стратегия за малките и средните предприятия за периода 2021-2027 г. (НСМСП 2021-2027 г.)[[2]](#footnote-3) в България като цяло е налице установена традиция в развитието на някои видове предприемачество, включително семейното. Едновременно с това, извършените анализи за целите на НСМСП 2021-2027 г. показват, че страната изостава от останалите европейски държави по отношение на средата за предприемачество и растеж на МСП, включително на семейните предприятия. Според Индекса на националния предприемачески контекст (National Entrepreneurship Context Index), общият резултат на България е 4.7 от 10, с което тя се нарежда на 14-то място сред 18-те европейски страни, включени в инициативата „Глобален предприемачески мониторинг” (Global Entrepreneurship Monitor).

В този контекст и в условията на възстановяване от икономическите последици от кризата COVID-19, по данни на НСИ броят на фамилните предприятия в България намалява от 103,7 хил. през 2019 г. до 95,8 хил. през 2021 г. Допълнително, развитието им се отличава с ясно изразени регионални дисбаланси, като през 2022 г. най-голям брой са съсредоточени в 3 (три) от районите на планиране: Югозападен район – с най-висок дял или 33,21% от всички семейни предприятия, Южен централен район – 21,04% и Югоизточен район - 14,84%. В останалите три района семейното предприемачество е по-слабо застъпено: Североизточен район - 12%, Северен централен район – 10,15% и Северозападен район – 8,76% от семейните предприятия в страната.

Съгласно НСМСП 2021-2027 г. към приоритетните сектори на икономиката се отнасят и творческите индустрии. Те се основават на връзката между творчеството, уменията и таланта от една страна, и от друга – на иновациите и предприемаческата инициатива. От 2008 г. до началото на кризата, причинена от разпространението на COVID-19, предприятията от творческите индустрии отбелязват значителен ръст в производството, износа, заетостта и производителността на труда. Като друг специфичен вид предприемачество в НСМСП 2021-2027 г. е посочен и сектора на занаятите, който се отличава с дългогодишни традиции в България. Занаятите са признати като форма на нематериалното културно наследство в ЕС, което е необходимо да бъде насърчавано и съхранявано.

В периода след кризата COVID-19, както семейните предприятия, така и тези от сектора на творческите индустрии и занаятите предвид по-малкия им мащаб, продължават да изпитват сериозни трудности, породени от свиването на пазарите и повишаването на цените на основните суровини, което ограничава възможностите им за инвестиции за увеличаване на производствения капацитет и подобряване на бизнес процесите. В отговор на тези ограничения, настоящата процедура цели да предостави необходимата подкрепа на семейните предприятия, предприятията от творческите индустрии и занаятите в съответствие със Специфична цел RSO1.3 „Засилване на устойчивия растеж и конкурентоспособността на МСП и създаване на работни места в МСП, включително чрез продуктивни инвестиции (ЕФРР)” на Приоритет 1 „Иновации и растеж” на ПКИП.

**Очакваните резултати** от подкрепата по процедурата се изразяват в нарастване на броя на семейните предприятия, предприятията от творческите индустрии и занаятите, които увеличават производствения си капацитет и ефективността на процесите, и по този начин постигат подобряване на пазарното присъствие и развитие на потенциала им за устойчивост и растеж.

## 7. Индикатори:

## 7.1. Индикатори/показатели за резултати и за крайния продукт съгласно програмата:

Изпълнението на проектите по процедурата следва да допринесе за постигането на следния **задължителен** **показател за резултат**:

**1) Частни инвестиции, допълващи публичното подпомагане** (в т.ч.: безвъзмездни средства, финансови инструменти).

Индикатор 1) отчита общата стойност на съфинансирането (собственото финансиране), осигурено от страна на кандидатите и посочено в раздел „Бюджет” от Формуляра за кандидатстване в Информационната система за управление и наблюдение на средствата от Европейски фондове при споделено управление (ЕФСУ), наричана по-нататък „ИСУН, раздел „ЕФСУ (2021-2027)”. Индикаторът е задължителен за всички проектни предложения, като базовата и целевата му стойност ще бъдат служебно заложени от Управляващия орган (УО) в раздел „Индикатори” от Формуляра за кандидатстване.

Проектите по процедурата следва да допринесат и за постигането на следните **задължителни** **показатели за крайния продукт**:

**2) Подпомагани предприятия** (в т.ч.: микро-, малки, средни, големи предприятия).

Индикатор 2) отчита броя на микро и малките предприятия, подали проектни предложения по процедурата.

**3) Подпомагани предприятия чрез безвъзмездни средства.**

Индикатор 3) отчита броя на предприятията, които получават финансова подкрепа под формата на безвъзмездни средства по настоящата процедура.

Индикатори 2) и 3) също са задължителни за всички проектни предложения, като в раздел „Индикатори” от Формуляра за кандидатстване УО служебно е заложил базовата („0”) и целевата им стойност („1”), както и източника на информация за отчитане на индикаторите.

**ВАЖНО:** При попълване на детайлите към всеки бюджетен ред в раздел „Бюджет” от Формуляра за кандидатстване, в поле „Индикатори” кандидатите трябва задължително да въведат (изберат) и трите посочени по-горе задължителни индикатори.

Допълнително, изпълнението на процедурата може да допринесе за постигането на следния **незадължителен показател за резултат**:

**4) Предприятия с по-голям оборот.**

Индикатор 4) отчита броя на предприятията, подкрепени за постигане или поддържане на ръст на оборота. Индикаторът **не е задължителен** и може да бъде избран в раздел „Индикатори” от Формуляра за кандидатстване само, ако кандидатът прецени, че същият е приложим, отчитайки спецификата на конкретното проектно предложение.

Допълнителна информация за горепосочените индикатори, включително техния обхват и период на отчитане е представена в Примерните указания за попълване на електронния Формуляр за кандидатстване (Приложение 6).

## 8. Общ размер на безвъзмездната финансова помощ по процедурата:

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| Общият размер на безвъзмездната финансова помощ по процедура BG16RFPR001-1.004 „Подкрепа за семейните предприятия, предприятията от творческите индустрии и занаятите” е **117 514 155 лв.**  Общият бюджет на процедурата е разпределен *по групи предприятия*, както следва:  *Таблица 1:*   |  |  |  |  | | --- | --- | --- | --- | | **Групи предприятия** | **Общ размер на безвъзмездната финансова помощ** | **Средства от Европейския фонд за регионално развитие (ЕФРР)** | **Национално съфинансиране** | | **Семейни предприятия** и **предприятия от творческите индустрии** | 111 514 155,00 лв. | 92 798 492,61 лв. | 18 715 662,39 лв. | | **Предприятия, осъществяващи занаятчийски дейности** | 6 000 000,00 лв. | 4 993 006,99 лв. | 1 006 993,01 лв. | | **Общо:** | **117 514 155,00 лв.** | **97 791 499,60 лв.** | **19 722 655,40 лв.** |   Разпределението на бюджета на процедурата *по категории региони* е следното:  *Таблица 2:*   |  |  |  |  | | --- | --- | --- | --- | | **Категория регион**  (в т.ч. по групи предприятия) | **Общ размер на безвъзмездната финансова помощ** | **Средства от ЕФРР** | **Национално съфинансиране** | | | **Регион в преход – Югозападен район на планиране (ЮЗР)**,*в т.ч.:* | **13 970 214,30 лв.** | **9 779 150,00 лв.** | **4 191 064,30 лв.** | | * *за семейни предприятия и предприятия от творческите индустрии* | 13 256 927,58 лв. | 9 279 849,30 лв. | 3 977 078,28 лв. | | * *за предприятия, осъществяващи занаятчийски дейности* | 713 286,72 лв. | 499 300,70 лв. | 213 986,02 лв. | | **По-слабо развити региони[[3]](#footnote-4),** *в т.ч.:* | **103 543 940,70 лв.** | **88 012 349,60 лв.** | **15 531 591,10 лв.** | | * *за семейни предприятия и предприятия от творческите индустрии* | 98 257 227,42 лв. | 83 518 643,31 лв. | 14 738 584,11 лв. | | * *за предприятия, осъществяващи занаятчийски дейности* | 5 286 713,28 лв. | 4 493 706,29 лв. | 793 006,99 лв. | | **Общо** (за региона в преход и за по-слабо развитите региони): | **117 514 155,00 лв.** | **97 791 499,60 лв.** | **19 722 655,40 лв.** |   Предвидено е и следното ***допълнително разпределение на бюджета за „по-слабо развитите региони”*** в зависимост от мястото на изпълнение на проекта[[4]](#footnote-5):  *Таблица 3:*   |  |  |  |  | | --- | --- | --- | --- | | **По-слабо развити региони:** | **Общ размер на безвъзмездната финансова помощ** | **Средства от ЕФРР** | **Национално съфинансиране** | | ***Подкатегория 1: Северозападен*** (СЗР), ***Северен централен*** (СЦР) **и *Североизточен район*** (СИР), *в т.ч.:* | **72 480 758,49 лв.** | **61 608 644,72 лв.** | **10 872 113,77 лв.** | | * *за семейни предприятия и предприятия от творческите индустрии* | 68 780 059,19 лв. | 58 463 050,31 лв. | 10 317 008,88 лв. | | * *за предприятия, осъществяващи занаятчийски дейности* | 3 700 699,30 лв. | 3 145 594,40 лв. | 555 104,89 лв. | | ***Подкатегория 2: Югоизточен район*** *(ЮИР)* ***и Южен централен район*** *(ЮЦР), в т.ч.:* | **31 063 182,21 лв.** | **26 403 704,88 лв.** | **4 659 477,33 лв.** | | * *за семейни предприятия и предприятия от творческите индустрии* | 29 477 168,23 лв. | 25 055 592,99 лв. | 4 421 575,24 лв. | | * *за предприятия, осъществяващи занаятчийски дейности* | 1 586 013,98 лв. | 1 348 111,89 лв. | 237 902,09 лв. | | **Общо (за по-слабо развитите региони):** | **103 543 940,70 лв.** | **88 012 349,60 лв.** | **15 531 591,10 лв.** |   **ВАЖНО:** **Кандидатите по процедурата е допустимо да заявят САМО едно място на изпълнение на проекта.** В случай че изискването не е спазено, проектното предложение на съответния кандидат ще бъде отхвърлено.  Всеки кандидат има право да заяви подкрепа по процедурата само като семейно предприятие или само като предприятие от творческите индустрии, или само като предприятие, осъществяващо занаятчийска дейност[[5]](#footnote-6).  **ВАЖНО**: В рамките на бюджета за региона в преход – ЮЗР (съгласно Таблица 2), Управляващият орган си запазва правото да пренасочи свободния (остатъчен) финансов ресурс (в случай че такъв е наличен) от едната група предприятия към другата, в случай че за една от групите предприятия в ЮЗР е наличен остатъчен ресурс, а предварително определеният бюджет за другата група предприятия в ЮЗР не е достатъчен. Ако последният е достатъчен, то е допустимо пренасочване на остатъчния ресурс от съответната група предприятия в ЮЗР (Таблица 2) към същата група предприятия в по-слабо развитите региони (Таблица 3) - първо към регионите от Подкатегория 1 (СЗР, СЦР и СИР), а ако бюджетът за тях е достатъчен - към същата група предприятия в регионите от Подкатегория 2 (ЮИР и ЮЦР). Ако бюджетът е достатъчен и за тях, то свободният ресурс за съответна група предприятия в ЮЗР е допустимо да се пренасочи към другата (различна) група предприятия – първо в регионите от Подкатегория 1 (СЗР, СЦР и СИР), а в случай, че и за тях бюджетът е достатъчен – в регионите от Подкатегория 2 (ЮИР и ЮЦР).  Допустимо е и пренасочване на остатъчен финансов ресурс (в случай че такъв е наличен) между двете подкатегории по-слабо развити региони (Подкатегории 1 и 2 съгласно Таблица 3). В този случай, свободният ресурс за съответна група предприятия от едната подкатегория региони се пренасочва първо към същата група предприятия в другата подкатегория региони. Ако последният е достатъчен, то свободният ресурс от съответната група предприятия се пренасочва към другата група предприятия – първо в рамките на същата подкатегория по-слабо развити региони, а в случай, че за нея бюджетът е достатъчен - към другата група предприятия от другата подкатегория по-слабо развити региони.  Не е допустимо пренасочване на остатъчен ресурс (ако такъв е наличен) от по-слабо развитите региони към региона в преход (ЮЗР). |

## 9. Минимален (ако е приложимо) и максимален размер на безвъзмездната финансова помощ за конкретен проект:

|  |  |
| --- | --- |
| **Минималният и максимален размер на заявената безвъзмездна финансова помощ** по индивидуалните проекти е както следва: | |
| **Минимален размер на помощта** | **Максимален размер на помощта** |
| 15 000 лева | 150 000 лева |
| Допълнително, максималният размер на безвъзмездната финансова помощ по индивидуалните проекти **НЕ следва да надвишава**:   * **за микро предприятия: 100 %** от средногодишните нетни приходи от продажби на **предприятието - кандидат** за тригодишния период 2021 г., 2022 г. и 2023 г. * **за малки предприятия: 60 %** от средногодишните нетни приходи от продажби на **предприятието - кандидат** за тригодишния период 2021 г., 2022 г. и 2023 г.   **Средногодишните нетни приходи от продажби на кандидата за тригодишния период 2021 г., 2022 г. и 2023 г. се изчисляват по следния начин**: Отчет за приходите и разходите за 2021 г., 2022 г. и 2023 г. на кандидата - сборът от стойностите по ред „Нетни приходи от продажби” (код на реда 15100, колона 1) от приходната част на Отчетите за трите години, делено на 3 (три).  **ВАЖНО**: При определяне на средногодишните нетни приходи от продажби за тригодишния период 2021 г., 2022 г. и 2023 г. се вземат предвид само данните на предприятието – кандидат от индивидуалните му Отчети за приходите и разходите за посочените три години, без да се отчитат данните на свързани предприятия и/или предприятия – партньори (ако има такива), послужили за определяне на категорията на кандидата съгласно Закона за малките и средните предприятия (ЗМСП).  В случай че стойността на заявената безвъзмездна финансова помощ, посочена в раздел „Бюджет” от Формуляра за кандидатстване, надвишава посочения максимално допустим размер, Оценителната комисия ще коригира служебно бюджета до максимално допустимата стойност.  В рамките на посочения минимален и максимален размер на безвъзмездната финансова помощ по индивидуалните проекти са налице и допълнителни ограничения, произтичащи от приложимия за процедурата режим на „минимална помощ” („de minimis”) съгласно Регламент (ЕС) № 2023/2831 на Комисията, описани в т. 16, по-долу и представени по-подробно в Приложение 16 към Условията за кандидатстване. | |

## 10. Процент на съфинансиране:

|  |  |
| --- | --- |
| Максималният интензитет (процент) на безвъзмездната финансова помощ по проектите на допустимите целеви групи предприятия, е както следва: | |
| **Допустими целеви групи предприятия** | **Максимален интензитет на помощта** |
| **Семейни** предприятия **и предприятия** с основна икономическа дейност **в областта на творческите индустрии** | **75%** |
| **Предприятия, осъществяващи дейност, включена в Списъка на занаятите** съгласно Приложение № 1 към Закона за занаятите | **85%** |
| В случай на установено надвишаване на посочените максимални интензитети на помощта, Оценителната комисия ще коригира служебно бюджета на проектите до максимално допустимия процент за съответната целева група предприятия.  Посочените максимални интензитети на помощта се отнасят за всички категории допустими кандидати – микро и малки предприятия по смисъла на чл. 3 и чл. 4 от ЗМСП.  Стойността на заявената безвъзмездна финансова помощ не може да надхвърля максималния размер от 150 000 лв., посочен в т. 9 от Условията за кандидатстване, по-горе. Общият размер на помощта „de minimis” съгласно Регламент (ЕС) № 2023/2831 не трябва да надхвърля и прага, посочен в т. 16 от Условията за кандидатстване и Приложение 16 към тях. | |

## 11. Допустими кандидати:

### 11.1 Критерии за допустимост на кандидатите:

Допустими по процедурата са само кандидати, които отговарят на следните критерии /от 1) до 7)/:

**1)** Да са **търговци по смисъла на Търговския закон или Закона за кооперациите.**

Клонове на юридически лица, регистрирани в България, **не могат** да участват в процедурата поради липсата на самостоятелна правосубектност.

**2)** Да са **регистрирани не по-късно от 31.12.2021 г.**

**3)** Да са **микро или малки предприятия** по смисъла на чл. 3 и чл. 4 от Закона за малките и средните предприятия и Препоръка на Комисията от 6 май 2003 г. относно определението за микро-, малки и средни предприятия (ОВ L 124, 20.5.2003 г., стр. 36).

Съответствието с изискването по т. 3) се декларира от кандидатите в Декларацията за обстоятелствата по чл. 3 и чл. 4 от ЗМСП (Приложение 3)[[6]](#footnote-7). Преди сключване на административен договор, УО ще извършва документална проверка на категорията на одобрените кандидати (микро или малки предприятия). В случай че се установи, че одобрен кандидат не отговаря на изискването по т. 3) както на етап кандидатстване, така и към момента на сключване на договора, както и в случай, че преди сключване на договора настъпи промяна в декларираната на етап кандидатстване категория, в резултат на което е налице неспазване на заложени в Условията за кандидатстване правила и/или ограничения, ще бъде издавано Решение за отказ за предоставяне на безвъзмездна финансова помощ на съответния кандидат.

**4)** Да **имат средносписъчен брой на персонала за 2023 г., който е ≥ 1 заето лице[[7]](#footnote-8)**.

**5)** **Да отговарят на поне едно от следните изисквания** /по подт. 5.1) до подт.5.3)/:

**5.1) Да са** **семейно предприятие** съгласно следното определение, възприето за целите на процедурата:

- **повече от половината от капитала** (собствеността) **на предприятието се притежава от физическото лице**, създало предприятието или придобило капитала (собствеността) му **И** **минимум едно друго (различно) физическо лице участва официално в управлението**[[8]](#footnote-9) на предприятието, като *между двете лица съществува роднинска връзка*,

*или*

- **повече от половината от капитала** (собствеността) **на предприятието се притежава от две или повече физически лица**, създали предприятието или придобили капитала (собствеността) му, *като между тях съществува роднинска връзка* **И** **минимум едно от тези лица** **или минимум едно друго (различно) физическо лице**, с което всички лица, притежаващи повече от половината от капитала (собствеността) на предприятието *имат роднинска връзка*, **участва официално в управлението** на предприятието,

*или*

*-* **повече от половината от капитала** (собствеността) **на предприятието се притежава от физическото лице**, създало предприятието или придобило капитала (собствеността) му **И** **минимум едно друго (различно) физическо лице е назначено на трудов договор** в предприятието, *като между двете лица съществува роднинска връзка*,

*или*

*-* **повече от половината от капитала** (собствеността) **на предприятието се притежава от две или повече физически лица**, създали предприятието или придобили капитала (собствеността) му, *като между тях съществува роднинска връзка* **И** **минимум едно от тези лица** **или минимум едно друго (различно) физическо лице**, с което всички лица, притежаващи повече от половината от капитала (собствеността) на предприятието *имат роднинска връзка*, е назначено на трудов договор в предприятието.

„Роднинска връзка” за целите на горното определение за „семейно предприятие”[[9]](#footnote-10) е отношението между две или повече физически лица, основани на брак, родство или осиновяване по смисъла на Семейния кодекс. **За целите на процедурата ще бъдат вземани предвид САМО роднинските връзки между физическите лица** (които са посочени в определението за „семейно предприятие”, а именно: собственици/ лица, участващи в управлението/ лица, наети на трудов договор в предприятията), основани на **брак**, тези **по права линия - без ограничения**, **по** **съребрена линия - до трета степен**, включително, както **и роднинските връзки по сватовство - до втора степен,** включително.

**Допълнителна информация за посочените допустими по процедурата роднински връзки, както и примери за семейни предприятия съгласно описаните по-горе четири условия (хипотези) са представени в Приложение 8 към Условията за кандидатстване.**

**ВАЖНО:** За да се счита за семейно предприятие, кандидатът трябва да отговаря на едно от горепосочените четири условия (хипотези) **през 2023 г.[[10]](#footnote-11) И към датата на подаване на проектното предложение по процедурата** (кумулативно).

Не се считат за „семейни” тези предприятия, в които повече от половината от капитала (собствеността) се притежава от друго/и юридическо/и лице/а и/или едноличен търговец, И/ИЛИ в чието управление официално участва/т друго/и юридическо/и лице/а, и/или едноличен/ни търговец/и.

**ВАЖНО**: **В процеса на оценка** на проектите, ще бъде извършвана проверка дали кандидатите по подт. 5.1) отговарят на изискването да са „семейни предприятия” през 2023 г., както И към датата на подаване на проектното предложение. УО ще извършва проверка за съответствие с изискването и на одобрените кандидати **преди сключване на административен договор**, както и по отношение на бенефициентите (за които е приложимо) - **преди извършване на окончателното плащане по договора**.

По процедурата е допустимо кандидатът/бенефициентът да поддържа статута си на „семейно предприятие” посредством различни физически лица, чрез които отговаря на горепосоченото определение за семейно предприятие към съответните периоди (т.е. през 2023 г., към датата на подаване на проектното предложение, преди сключване на административния договор и преди извършване на окончателното плащане по договора) - например поради смърт, развод и/или др. подобни обстоятелства. За различните периоди, към които предприятието подлежи на проверка, е допустимо кандидатът/бенефициентът да отговаря на различно (от общо четирите) условия (хипотези), посочени по-горе в определението за „семейно предприятие”[[11]](#footnote-12).

**ИЛИ**

**5.2)** **Да са** **предприятия с основна икономическа дейност** **(четиризначен цифров код съгласно** Класификацията на икономическите дейности - **КИД-2008[[12]](#footnote-13)** **въз основа на данни за 2023 г.**) **в областта на творческите индустрии**, както следва:

***Печатна дейност (група 18.1 съгласно КИД-2008)*** *– допустими са кодове:*

18.11 - Печатане на вестници

18.12 - Печатане на други издания и печатни продукти

18.13 - Предпечатна подготовка

18.14 - Подвързване и подобни дейности, свързани с печатането

***Възпроизвеждане на записани носители (група 18.2 съгласно КИД-2008)*** *– допустим е код:*

18.20 - Възпроизвеждане на записани носители

***Издаване на книги, периодични издания и друга издателска дейност* (*група 58.1 съгласно КИД-2008)*** -*допустими са кодове:*

58.11 - Издаване на книги

58.12 - Издаване на указатели, справочници и адресни списъци

58.13 - Издаване на вестници

58.14 - Издаване на списания и други периодични издания

58.19 - Друга издателска дейност

***Издаване на програмни продукти (група 58.2 съгласно КИД-2008)*** -*допустими са кодове:*

58.21 - Издаване на компютърни игри

58.29 - Издаване на други програмни продукти

***Производство и разпространение на филми и телевизионни предавания (група 59.1 съгласно КИД-2008)*** *-**допустими са кодове:*

59.11 - Производство на филми и телевизионни предавания

59.12 - Технически дейности, свързани с производство на филми и телевизионни предавания (постпродукция)

59.13 - Разпространение на филми и телевизионни предавания

59.14 - Прожектиране на филми

***Звукозаписване и издаване на музика (група 59.2 съгласно КИД-2008)* -***допустим е код:*

59.20 - Звукозаписване и издаване на музика

***Създаване и излъчване на радиопрограми (група 60.1 съгласно КИД - 2008)*** -*допустим е код:*

60.10 - Създаване и излъчване на радиопрограми

***Създаване и излъчване на телевизионни програми (група 60.2 съгласно КИД - 2008)*** -*допустим е код*:

60.20 - Създаване и излъчване на телевизионни програми

***Архитектурни и инженерни дейности (група 71.1 съгласно КИД-2008)*** *-**допустим е код:*

71.11 - Архитектурни дейности

***Рекламна дейност (група 73.1 съгласно КИД-2008)*** *-**допустим е код:*

73.11 - Дейност на рекламни агенции

***Специализирани дейности в областта на дизайна (група 74.1 съгласно КИД-2008)*** -*допустим е код:*

74.10 - Специализирани дейности в областта на дизайна

***Дейности в областта на фотографията (група 74.2 съгласно КИД-2008)*** -*допустим е код:*

74.20 - Дейности в областта на фотографията

***Преводаческа дейност (група 74.3 съгласно КИД-2008) –*** *допустим е код:*

74.30 – Преводаческа дейност

***Други образователни дейности (група 85.5 съгласно КИД-2008)*** *– допустим е код:*

85.52 – Неформално обучение в областта на културата

***Артистична и творческа дейност (група 90.0 съгласно КИД-2008)*** -*допустими са кодове:*

90.01 - Изпълнителско изкуство

90.02 - Спомагателни дейности, свързани с изпълнителско изкуство

90.03 - Творческа дейност в областта на литературата и изкуствата

90.04 - Експлоатация на зали за представления

***Други дейности в областта на културата (група 91.0 съгласно КИД-2008)*** -*допустими са кодове:*

91.01 - Дейност на библиотеки и архиви

91.02 - Дейност на музеи

91.03 – Опазване и стопанисване на културно-исторически паметници и места

**ИЛИ**

**5.3)** Да са **предприятия, осъществяващи дейност, включена в Списъка на занаятите съгласно Приложение № 1 към Закона за занаятите[[13]](#footnote-14)** и **чиито собственик/ци[[14]](#footnote-15) е/са вписан/и със същата дейност в Националния регистър на занаятчиите**, поддържан от Национална занаятчийска камара[[15]](#footnote-16).

Изискването по подт. 5.3) се счита за изпълнено, ако към датата на подаване на проектното предложение по процедурата собственикът/ците на предприятието-кандидат е/са вписан/и в Националния регистър на занаятчиите като майстор/и или като калфа/и за осъществяване (упражняване) на дейност, включена в Списъка на занаятите (Приложение № 1 към Закона за занаятите).

**Списъкът на занаятите** съгласно Приложение № 1 към Закона за занаятите **е представен в Приложение 17** към Условията за кандидатстване.

По процедурата са допустими кандидати, които отговарят на поне едно от изискванията по подт. 5.1) до подт. 5.3), по-горе. Едно предприятие може да отговаря и на повече от едно от изискванията по т. 5), но по процедурата е допустимо да заяви подкрепа само като семейно предприятие или само като предприятие от творческите индустрии, или само като предприятие, осъществяващо занаятчийска дейност.

**ВАЖНО**: В раздел „Е-декларации”, поле „Вид на предприятието (семейно/ от творческите индустрии/ осъществяващо занаятчийска дейност)”[[16]](#footnote-17) от Формуляра за кандидатстване **кандидатите трябва ЗАДЪЛЖИТЕЛНО да посочат** (отбележат) **дали заявяват подкрепа по процедурата като: семейно предприятие съгласно подт. 5.1), по-горе** ***или*** **като предприятие** от **творческите индустрии съгласно подт. 5.2)**, ***или*** **като предприятие, осъществяващо дейност, включена в Списъка на занаятите** **съгласно подт. 5.3)**, както и да представят пояснителната информация (приложимо за семейните предприятия и предприятията от творческите индустрии) съгласно указанията, посочени в Примерните указания за попълване на електронния Формуляр за кандидатстване (Приложение 6).

В случай че **кандидат е посочил, че заявява подкрепа по процедурата като семейно предприятие** съгласно подт. 5.1), на етап кандидатстване той следва да представи към Формуляра за кандидатстване Удостоверение за съпруг/а и родствени връзки на съответните физически лица (собственик/ци на капитала/ лица, участващи в управлението/ лица, назначени на трудов договор в предприятието), издадено от общината, района или кметството, и ако е приложимо - Удостоверение за сключен граждански брак (допълнителна информация за приложимите документи е представена в т. 24 от Условията за кандидатстване и в Приложение 8 към тях). Останалите обстоятелства за удостоверяване на съответствието на кандидата с изискването по подт. 5.1) се проверяват от Оценителната комисия по служебен път.

В случай че **кандидат е посочил, че заявява подкрепа по процедурата като предприятие от творческите индустрии** съгласно подт. 5.2), Оценителната комисия ще извършва проверка на обстоятелството въз основа на данни за основната икономическа дейност на предприятието за 2023 г., предоставени по служебен път от НСИ[[17]](#footnote-18).

В случай че **кандидат е посочил, че заявява подкрепа като предприятие, което осъществява дейност съгласно Приложение № 1 към Закона за занаятите и чийто собственик/ци е/са вписан/и със същата дейност в Националния регистър на занаятчиите, поддържан от Национална занаятчийска камара** съгласно подт. 5.3), Оценителната комисия ще извършва проверка на обстоятелството въз основа на данни, предоставени по служебен път от Националната занаятчийска камара.

**6)** **Да са реализирали нетни приходи от продажби ОБЩО за 2021 г., 2022 г. и 2023** финансови години[[18]](#footnote-19) в зависимост от категорията на предприятието-кандидат, както следва:

|  |  |  |
| --- | --- | --- |
| **Категория на предприятието** | **Минимален размер на нетните приходи от продажби общо за 2021 г., 2022 г. и 2023 г.** | **Максимален размер на нетните приходи от продажби общо за 2021 г., 2022 г. и 2023 г.** |
| Микропредприятие | ≥ 30 000 лева | ≤ 1 800 000 лева |
| Малко предприятие | ≥ 75 000 лева | ≤ 7 200 000 лева |
| **ВАЖНО**: При определяне на нетните приходи от продажби общо за 2021 г., 2022 г. и 2023 г. ще се вземат предвид **само данните от индивидуалния** Отчет за приходите и разходите на кандидата за всяка от трите посочени години, без да се отчитат данните на негови свързани предприятия и/или предприятия-партньори (ако има такива), послужили за определяне на категорията – микро или малко предприятие съгласно ЗМСП.  **7) Да са:**  **- заявили подкрепа само за основната си икономическа дейност съгласно КИД-2008 въз основа на данни за 2023 г. -** *приложимо за семейните предприятия съгласно подт. 5.1) и за предприятията с основна икономическа дейност в областта на творческите индустрии съгласно подт. 5.2), по-горе*,  **ИЛИ**   * **заявили подкрепа за дейност съгласно Списъка на занаятите** - Приложение № 1 към Закона за занаятите, **с която собственикът/ците на предприятието е/са вписан/и в Националния регистър на занаятчиите**, **поддържан от Национална занаятчийска камара**  - *приложимо за предприятията, отговарящи на изискването по подт. 5.3) по-горе*.   **ВАЖНО:** За кандидатите - семейни предприятия съгласно подт. 5.1) и предприятия с основна икономическа дейност в областта на творческите индустрии съгласно подт. 5.2), Оценителната комисия ще извършва проверка на обстоятелството (по подт. 7) въз основа на данни за основната им икономическа дейност за 2023 г., предоставени от НСИ по служебен път, както и съгласно информацията, представена във Формуляра за кандидатстване, включително посочения от кандидатите код на основната им икономическа дейност за 2023 г. в поле „Код на организацията по КИД-2008”, както и кода на дейността, за която заявяват подкрепа, посочен в поле „Код на проекта по КИД-2008” от раздел „Данни за кандидата” на Формуляра за кандидатстване[[19]](#footnote-20).  Затова **преди подаване на проектните предложения на тези кандидати се препоръчва да извършат предварителна проверка относно точния четиризначен код на основната им икономическа дейност съгласно КИД-2008 въз основа на данни от НСИ за 2023 г. (за която е допустимо да заявят подкрепа по процедурата)**. При необходимост кандидатите трябва да се обърнат към НСИ, както и да се запознаят с Методологията за определяне на код на основна икономическа дейност по КИД-2008 (Приложение 10). В случай че кандидат - семейно предприятие или предприятие от творческите индустрии е заявил подкрепа за икономическа дейност, различна от основната му икономическа дейност съгласно КИД-2008 въз основа на данните от НСИ за 2023 г., и/или за недопустима икономическа дейност по процедурата и това e видно от информацията, представена във Формуляра за кандидатстване, проектното предложение ще бъде отхвърлено.  **ВАЖНО**: За кандидатите, които осъществяват дейност, включена в Списъка на занаятите съгласно Приложение № 1 към Закона за занаятите /т.е. отговарят на изискването по подт. 5.3), по-горе/, Оценителната комисия ще извършва проверка на обстоятелството (по подт. 7) въз основа на данните за дейността съгласно Списъка на занаятите - Приложение № 1 към Закона за занаятите, с която собственикът/ците на предприятието е/са вписан/и в Националния регистър на занаятчиите, които ще бъдат предоставени на Оценителната комисия по служебен път от Националната занаятчийска камара[[20]](#footnote-21), както и съгласно информацията, представена в цялост във Формуляра за кандидатстване.  Затова на тези кандидати **се препоръчва да извършат предварителна проверка на дейността, с която собственикът/ците на предприятието е/са вписан/и в Националния регистър на занаятчиите,** поддържан от Националната занаятчийска камара **(за която е допустимо да заявят подкрепа по процедурата).** | | |

### 11.2 Критерии за недопустимост на кандидатите:

**1)** Съгласно чл. 25, ал. 2 от Закона за управление на средствата от европейските фондове при споделено управление (ЗУСЕФСУ) и ПМС № 23/2023 г.[[21]](#footnote-22) в процедурата не могат да участват и безвъзмездна финансова помощ не се предоставя на лица, за които са налице обстоятелства за отстраняване от участие в процедура за възлагане на обществена поръчка съгласно чл. 54 и чл. 55 от Закона за обществени поръчки (ЗОП). Кандидатите са длъжни да декларират, че не попадат в някоя от категориите, посочени в чл. 25, ал. 2 от ЗУСЕФСУ и чл. 7 от ПМС № 23/2023 г., чрез Декларацията при кандидатстване (Приложение 2). Потенциалните кандидати **не могат** да участват в процедурата чрез подбор на проектни предложения и да получат безвъзмездна финансова помощ, в случай че:

a) са обявени в несъстоятелност;

б) са в производство по несъстоятелност;

в) са в процедура по ликвидация;

г) са сключили извънсъдебно споразумение с кредиторите си по смисъла на чл. 740 от Търговския закон;

д) са преустановили дейността си;

е) се намират в подобно положение, произтичащо от сходна на горепосочените процедури, съгласно законодателството на държавата, в която са установени;

ж) е установено с влязло в сила наказателно постановление или съдебно решение, нарушение на чл. 61, ал. 1, чл. 62, ал. 1 или 3, чл. 63, ал. 1 или 2, чл. 118, чл. 128, чл. 228, ал. 3, чл. 245 и чл. 301-305 от Кодекса на труда или чл. 13, ал. 1 от Закона за трудовата миграция и трудовата мобилност или аналогични задължения, установени с акт на компетентен орган, съгласно законодателството на държавата, в която кандидатът е установен;

з) са лишени от правото да упражняват определена професия или дейност съгласно законодателството на държавата, в която е извършено деянието;

и) са сключили споразумение с други лица с цел нарушаване на конкуренцията, когато нарушението е установено с акт на компетентен орган;

й) е доказано, че са виновни за неизпълнение на договор за обществена поръчка или на договор за концесия за строителство или за услуга, довело до разваляне или предсрочното му прекратяване, изплащане на обезщетения или други подобни санкции, с изключение на случаите, когато неизпълнението засяга по-малко от 50 на сто от стойността или обема на договора;

к) имат задължения за данъци и задължителни осигурителни вноски по смисъла на чл. 162, ал. 2, т. 1 от Данъчно-осигурителния процесуален кодекс и лихвите по тях, към държавата или към Столична община и към общината по седалището на кандидата, или аналогични задължения съгласно законодателството на държавата, в която кандидатът е установен, доказани с влязъл в сила акт на компетентен орган, и не е допуснато разсрочване, отсрочване и обезпечение на задълженията, или размерът на неплатените дължими данъци или социалноосигурителни вноски е повече от 1 на сто от сумата на годишния общ оборот за последната приключена финансова година, или е повече от 50 000 лева;

л) са изпаднали в неизпълнение на разпореждане на Европейската комисия за възстановяване на предоставената им неправомерна и несъвместима държавна помощ;

м) лицата, които представляват кандидата, са правили опит да:

i) повлияят на вземането на решение от страна на УО, свързано с отстраняването, подбора или възлагането, включително чрез предоставяне на невярна или заблуждаваща информация, или

ii) получат информация, която може да им даде неоснователно предимство в процедурата за предоставяне на безвъзмездна финансова помощ;

н) лицата, които представляват кандидата, са осъждани с влязла в сила присъда за:

i) престъпление по чл. 108а, чл. 159а – 159г, чл. 172, чл. 192а, чл. 194 – 217, чл. 219 – 252, чл. 253 – 260, чл. 301 – 307, чл. 321, 321а и чл. 352 – 353е от Наказателния кодекс;

ii) престъпление, аналогично на тези по горната хипотеза, в друга държава членка или трета страна;

o) за лицата, които представляват кандидата, е налице конфликт на интереси във връзка с процедурата за предоставяне на безвъзмездна финансова помощ, който не може да бъде отстранен;

п) е налице неравнопоставеност в случаите по чл. 44, ал. 5 от ЗОП;

р) е установено, че:

i) са представили документ с невярно съдържание, свързан с удостоверяване липсата на основания за отстраняване или изпълнението на критериите за подбор;

ii) не са предоставили изискваща се информация, свързана с удостоверяване липсата на основания за отстраняване или изпълнението на критериите за подбор.

**ВАЖНО**: Съответствието с посочените в т. 1) обстоятелства, при кандидатстване се декларира от кандидатите в Декларацията при кандидатстване (**Приложение 2**), а преди сключване на административен договор с одобрените кандидати - чрез извършване на съответните служебни и документални проверки.

**2)** С оглед **избягване на припокриването на интервенциите** между ПКИП, Програмата за развитие на селските райони 2014-2020 и Стратегическия план за развитие на земеделието и селските райони в България за периода 2023-2027 г. (СПРЗСР), подкрепа по процедурата не могат да получат кандидати, които са:

• предприятия, кандидатстващи за финансиране на дейности за **преработка и/или маркетинг на горски продукти**[[22]](#footnote-23).

**ВАЖНО:** С оглед на горното ограничение и във връзка с код С16 „Производство на дървен материал и изделия от дървен материал и корк, без мебели; производство на изделия от слама и материали за плетене” от КИД-2008 на Националния статистически институт (НСИ), следва да се има предвид, че производството на дърва за горене, изделия от корк, слама и материали за плетене, както и производството на пелети (които са част от код С16.29), са недопустими за подкрепа, с изключение на производството на пелети от дървесни отпадъци, получени от индустриалната преработка на дървесина (също част от код С16.29). Недопустим за подкрепа е и код С16.10 „Разкрояване, рендосване и импрегниране на дървен материал” от КИД-2008, с изключение на производството на несглобени дървени паркетни дъски. Посочените ограничения са приложими и за кандидатите, които са заявили подкрепа за дейност съгласно Списъка на занаятите - Приложение № 1 към Закона за занаятите[[23]](#footnote-24).

• микропредприятия по смисъла на чл. 3-4 от ЗМСП, кандидатстващи за финансиране на дейности, свързани с преработка и/или маркетинг на селскостопански продукти в неселскостопански продукти извън Приложение № I към Договора за функционирането на Европейския съюз (Приложение 9), или с производството на памук, независимо от мястото на осъществяване на инвестициите.

• малки предприятия по смисъла на чл. 3-4 от ЗМСП, кандидатстващи за финансиране на дейности, свързани с преработка и/или маркетинг на селскостопански продукти в неселскостопански продукти извън Приложение № I към Договора за функционирането на Европейския съюз (Приложение 9), или с производството на памук, с изключение на хляб, тестени и сладкарски изделия, независимо от мястото на осъществяване на инвестициите.

• предприятия, кандидатстващи за финансиране на икономически дейности, които съгласно КИД-2008 на НСИ (Приложение 10) попадат в сектор С - **раздел 10 „Производство на хранителни продукти” и раздел 11 „Производство на напитки”**, както следва:

- 10.1 „Производство и преработка на месо; производство на месни продукти, без готови ястия”;

- 10.2 „Преработка и консервиране на риба и други водни животни, без готови ястия”;

- 10.3 „Преработка и консервиране на плодове и зеленчуци, без готови ястия”;

- 10.4 „Производство на растителни и животински масла и мазнини”;

- 10.5 „Производство на мляко и млечни продукти”;

- 10.6 „Производство на мелничарски продукти, нишесте и нишестени продукти”;

- 10.83 „Преработка на кафе и чай” - ограничението е приложимо само в случаите, когато дейността на кандидата е свързана с производство на билков чай (мента, върбинка, лайка и др.)[[24]](#footnote-25);

- 10.84 „Производство на хранителни подправки и овкусители”;

- 10.91 „Производство на готови храни (фуражи) за селскостопански животни”;

- 11.02 „Производство на вина от грозде”;

- 11.03 „Производство на други ферментирали напитки”.

В случай че кандидат е микропредприятие по смисъла на чл. 3-4 от ЗМСП със седалище или клон със седалище на територията на селски район[[25]](#footnote-26) **и** е заявил за подпомагане дейности, които ще се осъществяват в община на територията на селските райони в Република България (Приложение 12) както по настоящата процедура, така и по интервенция II.Г.3 „Инвестиции за неселскостопански дейности в селските райони” от СПРЗСР, в случай на одобрение и по двете мерки, има право да получи финансиране само по една от тях. В случай че преди сключването на административен договор по настоящата процедура по ПКИП се установи, че предприятието е сключило договор за финансиране по посочената интервенция от СПРЗСР (който не е прекратен), то на съответния кандидат ще бъде издадено Решение за отказ от предоставяне на безвъзмездна финансова помощ по настоящата процедура.

**3)** Не могат да участват в процедурата и да получат безвъзмездна финансова помощ предприятия, кандидатстващи за финансиране на дейности, попадащи в обхвата на **сектор риболов и сектора на рибарството и аквакултурите**[[26]](#footnote-27), които са целева група на подкрепата по Програмата за морско дело, рибарство и аквакултури 2021-2027 г.

**4)** Предвид основната цел на мярката, заложена в ПКИП, а именно подобряване на производствения капацитет на целевите групи предприятия, **в процедурата не могат да участват и да получат безвъзмездна финансова помощ семейни предприятия**, кандидатстващи за финансиране на икономически дейности, които попадат **в следните сектори/раздели/кодове** съгласно КИД-2008 на НСИ (Приложение 10):

- Сектор G - Търговия; Ремонт на автомобили и мотоциклети, с изключение на код 45.20 „Техническо обслужване и ремонт на автомобили”, който е допустим за подкрепа по процедурата.

- Сектор К - Финансови и застрахователни дейности.

- Раздел 92 „Организиране на хазартни игри” от Сектор R - Култура, спорт и развлечения.

- Код 96.09 „Други персонални услуги, некласифицирани другаде” от раздел 96 „Други персонални услуги” в Сектор S – Други дейности.

**5)** С оглед **избягване на припокриването на интервенциите** между ПКИП и Инвестиция С11.I6 „Развитие на културните и творчески сектори”[[27]](#footnote-28) по Компонент 11 „Социално включване” на Националния план за възстановяване и устойчивост (НПВУ), ако кандидат е подал проектно предложение по настоящата процедура, както и по процедура BG-RRP-11.015 - Схема за безвъзмездна помощ в четири сесии „Създаване на български продукции и копродукции в сектора на КТИ” по посочената инвестиция от НПВУ, в случай на одобрение и по двете мерки, има право да получи финансиране само по една от тях. В случай че преди сключването на административен договор по настоящата процедура по ПКИП се установи, че предприятието е сключило договор за финансиране по посочената процедура BG-RRP-11.015 по НПВУ (който не е прекратен), то на съответния кандидат ще бъде издадено Решение за отказ от предоставяне на безвъзмездна финансова помощ по настоящата процедура.

**6)** Не могат да участват в процедурата и да получат безвъзмездна финансова помощ кандидати, които попадат в **забранителните режими** **на Регламент (ЕС) № 2023/2831** на Комисията, **Регламент (ЕС) № 2021/1060** на Европейския парламент и на Съвета, **Регламент (ЕС) 2021/1058** на Европейския парламент и на Съвета от 24 юни 2021 година относно Европейския фонд за регионално развитие и относно Кохезионния фонд, ЗУСЕФСУ и подзаконовата нормативна уредба в областта.

**ВАЖНО:** Информация относно ограниченията, произтичащи от Регламент (ЕС) № 2023/2831 на Комисията, е представена в Приложение 16 към Условията за кандидатстване.

**7)** Не могат да участват в процедурата и да получат безвъзмездна финансова помощ кандидати, за които е **установено с влязъл в сила административен акт, наличието на недължимо платени и/или надплатени суми, както и неправомерно получени и/или неправомерно усвоени средства** по проекти, финансирани от предприсъединителните финансови инструменти, оперативните програми, Структурните фондове и Кохезионния фонд на ЕС, Европейските земеделски фондове и Европейския фонд за рибарството, Инструмента Шенген и Преходния финансов инструмент, включително от свързаното с тях национално съфинансиране.

**ВАЖНО:** Горепосоченото ограничение касае само вземания, произтичащи от недължимо платени и/или надплатени суми, както и неправомерно получени и/или неправомерно усвоени средства по проектни предложения, финансирани от предприсъединителните финансови инструменти, оперативните програми, Структурните фондове и Кохезионния фонд на Европейския съюз, Европейските земеделски фондове и Европейския фонд за рибарството, Инструмента Шенген и Преходния финансов инструмент, които към момента на сключване на административен договор по настоящата процедура не са изплатени към съответната финансираща институция. Издаването на акт за установяване на публично държавно вземане само по себе си не е основание за отстраняване на кандидата, ако установеното вземане е погасено.

**8)** Недопустими са кандидати, които **попадат в обхвата на чл. 5л от Регламент (ЕС) № 2022/576** на Съвета от 8 април 2022 г. за изменение на Регламент (ЕС) № 833/2014 относно ограничителни мерки с оглед на действията на Русия, дестабилизиращи положението в Украйна.

**ВАЖНО:** Когато кандидатът упражнява едновременно дейност в недопустими сектори и в допустими сектори, средства по тази процедура се предоставят само за дейностите в допустимите сектори, като бенефициентът следва да води отделна счетоводна отчетност по отношение на приходите, разходите, активите и пасивите, свързани с всяка дейност, която да гарантира отделяне на дейностите, така че дейностите в недопустимите сектори да не се ползват от безвъзмездно финансиране, предоставено по настоящата процедура. В случай на заявена помощ едновременно за допустим и недопустим сектор, в бюджета на проектното предложение ще бъде извършена служебна корекция за премахване на разходите за дейностите в недопустимия/те сектор/и. В случай че на етап изпълнение бъде установено, че не са спазени изискванията да не се подкрепя недопустима дейност, предоставените средства (в случай на изплатени такива), подлежат на възстановяване.

С оглед горното, бенефициентът представя като условие за плащане, индивидуален сметкоплан, утвърден от ръководството на предприятието, с включени в него обособените счетоводни сметки (подсметки), специално открити за целите на проекта. От извлеченията/счетоводните записи по посочените в индивидуалния сметкоплан сметки следва да е видно разграничаването на разходите, така че дейностите в недопустимите сектори да не се ползват от безвъзмездното финансиране по процедурата.

Посочените обстоятелства ще бъдат обект на проверка на етап изпълнение, като за потвърждаването им от бенефициентите могат да бъдат изискани допълнителни документи.

Гореизброените критерии за недопустимост се прилагат кумулативно с критериите за допустимост на кандидатите, посочени в т. 11.1 от Условията за кандидатстване, по-горе.

**ВАЖНО**: В случай че по процедурата бъдат подадени проектни предложения от **няколко свързани предприятия**, **административен** **договор** за предоставяне на безвъзмездна финансова помощ **ще бъде сключен само с едно от тези предприятия**. При установяване на посоченото обстоятелство, ще бъде издавано Решение за отказ за предоставяне на безвъзмездна финансова помощ на всяко предложение от Списъка с одобрени за финансиране проектни предложения, класирано на по-ниска позиция след първото такова, което също е включено в Списъка с одобрени за финансиране проектни предложения/Списъка с резервни проектни предложения (ако такъв е съставен). Под свързани предприятия се разбират предприятията по чл. 4, ал. 5-8 от Закона за малките и средните предприятия.

## 12. Допустими партньори (ако е приложимо):

По настоящата процедура кандидатите участват индивидуално, а не съвместно с партньорски или други организации.

## 13. Дейности, допустими за финансиране:

### 13.1. Допустими дейности:

Проектните предложения по процедурата следва да са в съответствие с принципите по чл. 29, ал. 1 от ЗУСЕФСУ, както и с изискванията за ефективност, ефикасност и икономичност при разходването на средствата при най-адекватното съотношение между очакваните разходи и ползи.

**I. За да са допустими проектите по процедурата следва:**

**-** да водят до постигане на целта на процедурата.

**-** да се изпълняват на територията на Република България, като е предвидено само едно място на изпълнение на проекта.

**-** да са в съответствие с хоризонталните принципи съгласно чл. 9 от Регламент (ЕС) № 2021/1060, както и с принципа за „ненанасяне на значителни вреди”.

Допълнителна информация относно спазването на хоризонталните принципи и принципа за „ненанасяне на значителни вреди” е представена в т. 17 от Условията за кандидатстване и в Приложение 15 към тях.

**II. Допустими дейности:**

Допустими по процедурата са проектни предложения, включващи следните дейности:

**Дейност 1. Подобряване на производствения капацитет на семейните предприятия и предприятията от творческите индустрии и занаятите *(задължителна дейност).***

В рамките на Дейност 1 е допустимо придобиването на активи за производствения процес/ процеса на предоставяне на услуги (дълготрайни материални активи и дълготрайни нематериални активи), както и инструменти и оборудване под стойностния праг на същественост за ДМА[[28]](#footnote-29), осигуряващи подобряване на производствения капацитет на предприятието[[29]](#footnote-30).

**ВАЖНО**: В раздел „План за изпълнение/дейности по проекта” от Формуляра за кандидатстване кандидатите следва да опишат задължителната Дейност 1 по начин, от който да е видно **как всеки/всяко отделен/о предвиден/о за закупуване актив (ДМА/ДНА), инструмент, оборудване осигурява подобряване на производствения капацитет на предприятието**. Допустимо е обосновката да бъде представена и по отношение на група от взаимосвързани активи/инструменти/оборудване или по отношение на инвестицията в нейната цялост (т.е. инвестицията, включваща всички предвидени за закупуване активи/инструменти/оборудване). Липсата на достатъчно обоснована информация, която да дава увереност за спазване на посоченото изискване, ще бъде основание за премахване на разходите за съответните активи, инструменти, оборудване от бюджета на проекта. В случай, че от бюджета бъдат премахнати всички разходи за изпълнението на задължителната Дейност 1, проектното предложение ще бъде отхвърлено.

**Дейност 2. Подобряване на пазарното представяне на семейните предприятия и предприятията от творческите индустрии и занаятите *(незадължителна дейност).***

В рамките на Дейност 2 е допустимо само създаването на нов онлайн магазин за продуктите/услугите от дейността на предприятието[[30]](#footnote-31), за която е заявена подкрепа по процедурата.

В случай че проектното предложение включва незадължителната Дейност 2, в раздел „План за изпълнение/дейности по проекта” от Формуляра за кандидатстване трябва да бъде обоснована необходимостта **от създаването на онлайн магазин за подобряване на пазарното присъствие на предприятието** (напр. развитие на каналите за продажби, достигане до нови за предприятието целеви групи потребители и др. по преценка на кандидата в зависимост от нуждите на предприятието и спецификата на проектното предложение). При неспазване на изискването, Оценителната комисия ще премахне служебно разходите за изпълнението на Дейност 2 от бюджета на предложението.

Минималният обхват на дейността за създаване на онлайн магазин за продуктите/услугите от дейността, за която е заявена подкрепа по процедурата е посочен в Приложение 18 към Условията за кандидатстване и не следва да бъде описван във Формуляра за кандидатстване. Същият (минималният обхват, посочен в Приложение 18) е задължителен, като по своя преценка в процеса на изпълнение на проектите бенефициентите могат да заложат и допълнителни функционалности/характеристики на създавания онлайн магазин.

**ВАЖНО**: Дейност 2 не е допустима за кандидати, които към крайния срок за кандидатстване по настоящата процедура имат сключен договор (който не е прекратен) по процедура BG-RRP-3.005 „Решения в областта на информационните и комуникационни технологии и киберсигурността в малките и средните предприятия” по Инвестиция „Програма за икономическа трансформация” (ПИТ) от НПВУ, включващ разходи за създаване на онлайн магазин. Ако изискването не е спазено, в процеса на оценка по настоящата процедура разходите за създаване на онлайн магазин ще бъдат премахнати служебно от бюджета на проектното предложение.

**Дейност 3. Подобряване на управленските, производствените и логистичните процеси в семейните предприятия и предприятията от творческите индустрии и занаятите *(незадължителна дейност).***

В рамките на Дейност 3 е допустимо въвеждането на следните ИКТ системи/модули за подобряване на управленските, производствените и логистичните процеси в предприятието:

3.1. Система за управление на ресурсите (ERP система);

3.2. Система за управление на взаимоотношенията с клиенти (CRM система);

3.3. Система/модул за управление на веригата за доставки;

3.4. Система/модул за управление на складовото стопанство (WMS система/модул);

3.5. Система/модул за управление на производството (MOM/MES система/модул);

3.6. Система за бизнес анализи (Business Intelligence система).

В случай че проектното предложение включва незадължителната Дейност 3, в раздел „План за изпълнение/дейности по проекта” от Формуляра за кандидатстване трябва да бъде обоснована необходимостта от въвеждането на **всяка отделна ИКТ система/модул от гледна точка на подобряването на управленските, производствените и/или логистичните процеси в предприятието.** Липсата на достатъчно обоснована информация, която да дава увереност за спазване на посоченото изискване, ще бъде основание за премахване на разходите за съответната/ия система/модул от бюджета на предложението.

ИКТ системите/модулите по т. 3.3, 3.4 и 3.5 могат да бъдат въведени или като цялостни системи или като модули, които (модулите) да се интегрират към съществуващи системи за управление на процесите в предприятията. Посоченото следва да бъде описано (пояснено) от кандидатите при описанието на Дейност 3 в раздел „План за изпълнение/дейности по проекта” от Формуляра за кандидатстване.

Минималният обхват на ИКТ системите/модулите, допустими за въвеждане в рамките на Дейност 3 е посочен в Приложение 18 към Условията за кандидатстване. Същият (минималният обхват, посочен в Приложение 18) е задължителен, като по своя преценка в процеса на изпълнение на проектите бенефициентите могат да заложат и допълнителни функционалности/характеристики на въвежданите системи/модули.

**ВАЖНО: В случай че проектното предложение включва въвеждане на цялостна Система за управление на ресурсите (ERP системата по т. 3.1), то не е допустимо въвеждането на отделните системи/модули, посочени в т. 3.3, 3.4 и 3.5, по-горе. Проектите могат да включват или въвеждане на цялостна ERP система (т. 3.1 по-горе) или въвеждане на отделните системи/модули, посочени в т. 3.3, 3.4 и 3.5, по-горе.** При спазване на посоченото ограничение, проектните предложения могат да включват въвеждането на повече от една от изброените по-горе допустими ИКТ системи/модули в рамките на Дейност 3.

Онлайн магазинът по Дейност 2 и ИКТ системите/модулите по Дейност 3, включени в предложенията, могат да бъдат въведени/ползвани като:

- готови решения, съответстващи на нуждите на предприятието;

- персонализирани решения, разработени в съответствие с нуждите на предприятието;

- SaaS (Software as a service)[[31]](#footnote-32), когато е приложимо.

Крайният резултат от изпълнението на незадължителните Дейности 2 и 3 се удостоверява посредством протокол за въвеждане/доклад/лиценз/технически паспорт/друг документ, удостоверяващ право на собственост или право на ползване на онлайн магазина и/или съответната ИКТ система/модул. Ако в срока на изпълнение на проекта не бъде получен приложимия документ и/или не бъде доказано създаването на онлайн магазина/въвеждането на съответната система/модул, съответните отчетени дейности и извършените разходи за тях няма да бъдат признати.

**ВАЖНО**: Кандидатите нямат право да получат финансиране по настоящата процедура за въвеждане на ИКТ системи/модули за подобряване на управленските, производствените и логистичните процеси в предприятието (по Дейност 3), ако към крайния срок за кандидатстване по настоящата процедура имат сключен договор (който не е прекратен) по процедура BG-RRP-3.005 „Решения в областта на информационните и комуникационни технологии и киберсигурността в малките и средните предприятия” и/или по процедура BG-RRP-3.004 „Технологична модернизация” по ПИТ от НПВУ, включващ/и разходи за изпълнението на същитедейности (същите ИКТ системи/модули). Ако изискването не е спазено, в процеса на оценка по настоящата процедура разходите за съответните ИКТ системи/модули ще бъдат премахнати служебно от бюджета на проектното предложение.

Кандидатите нямат право да получат финансиране и за въвеждането на отделните системи/модули, посочени в т. 3.3, 3.4 и 3.5, по-горе, ако към крайния срок за кандидатстване по настоящата процедура имат сключен договор (който не е прекратен) по процедура BG-RRP-3.005 „Решения в областта на информационните и комуникационни технологии и киберсигурността в малките и средните предприятия” или по процедура BG-RRP-3.004 „Технологична модернизация” по ПИТ от НПВУ, включващ разходи за въвеждане на цялостна ERP система. Ако изискването не е спазено, в процеса на оценка по настоящата процедура разходите за съответните системи/модули, посочени в т. 3.3, 3.4 и 3.5, по-горе, ще бъдат премахнати служебно от бюджета на проектното предложение.

**Дейност 4. Консултантски услуги за подготовка на проектното предложение по процедурата *(незадължителна дейност).***

Дейността включва ползването на консултантски услуги за подготовка на проектното предложение, като същата следва да бъде изпълнена от кандидатите в периода след обявяването на процедурата и до подаване на проектното предложение по нея. Това включва както избора на изпълнител на консултантските услуги и сключването на договор с избрания изпълнител, така и извършването на услугата за подготовка на проектното предложение по процедурата.

Описание на дейността следва да бъде представено в раздел „План за изпълнение/дейности по проекта” от Формуляра за кандидатстване.

**ВАЖНО:** **Проектните предложения трябва задължително да включват Дейност 1**. **Дейности 2, 3 и 4 не са задължителни** и могат да бъдат включени в проектните предложения в допълнение на Дейност 1, по преценка на кандидатите.

Допустимите разходи за изпълнението на Дейности 1, 2, 3 и 4 са описани подробно в т. 14 от Условията за кандидатстване.

**ВАЖНО:** За целите на проследяване на изпълнението на проекта в раздел „Основни данни” от Формуляра за кандидатстване, следва **да бъде посочен точният адрес** на мястото на изпълнение на проекта. По процедурата е допустимо кандидатите да планират и заявят **само едно място на изпълнение на проекта**.

При подготовката на проектните предложения кандидатите трябва да съобразят необходимостта от провеждане на процедури за избор на изпълнители и съответно да посочат това в раздел „План за външно възлагане” от Формуляра за кандидатстване. Посоченото следва да бъде взето предвид от страна на кандидатите при планирането на продължителността на отделните дейности.

### 13.2. Недопустими дейности:

Недопустими по процедурата са следните дейности:

* дейности, чието изпълнение е започнало[[32]](#footnote-33) или е физически завършено, или е изцяло осъществено преди подаването на проектното предложение независимо дали всички свързани плащания са извършени (с изключение на незадължителната Дейност 4 „Консултантски услуги за подготовка на проектното предложение по процедурата”);
* дейности, извършени след изтичане на крайния срок за изпълнение на дейностите по проекта;
* дейности, които вече са финансирани от други публични източници;
* дейности, за които не са заявени разходи в бюджета на проектното предложениe;
* дейности по проекта, отнасящи се до икономическа дейност, различна от основната икономическа дейност на кандидата съгласно КИД-2008 (въз основа на данни за 2023 г., предоставени от НСИ по служебен път) - *приложимо за семейните предприятия и предприятията от творческите индустрии*;
* дейности по проекта, отнасящи се до дейност, която не е включена в Списъка на занаятите и/или дейност, с която собственикът/ците на кандидата не е/са вписан/и в Националния регистър на занаятчиите, поддържан от Националната занаятчийска камара - *приложимо за кандидатите, които осъществяват дейност, включена в Списъка на занаятите съгласно Приложение № 1 към Закона за занаятите*;
* с цел гарантиране в максимална степен спазването на принципа за „ненанасяне на значителни вреди”[[33]](#footnote-34), по процедурата няма да се подкрепят:

i) дейностите и активите, свързани с изкопаеми горива, включително използване надолу по веригата;

ii) дейностите и активите по схемата на ЕС за търговия с емисии;

iii) дейностите и активите, свързани със сметища, инсталации за изгаряне на отпадъци и заводи за механично-биологично третиране;

iv) дейностите и активите, при които дългосрочното обезвреждане на отпадъци може да причини вреда на околната среда.

* дейности за придобиване на активи/инструменти/оборудване втора употреба;
* дейности за надграждане и/или актуализация/подобряване, и/или добавяне на нови функционалности към съществуващ онлайн магазин на предприятието-кандидат, както и дейности за създаване на онлайн магазин за продукти/услуги от дейност на кандидата, различна от дейността, за която е заявена подкрепа.
* дейности за закупуване и/или доставка на ресурси за производство, имащи характер на стоково-материални запаси (суровини, материали, полуобработени компоненти, консумативи за производството/процеса на предоставяне на услугите, резервни части);
* дейности, свързани с наемането на активи/инструменти/оборудване;
* дейности за закупуване на офис и друго обзавеждане, компютърно оборудване, софтуер и друго оборудване, предназначено за общи административни нужди на предприятието-кандидат (напр. за обичайните дейности, свързани с водене на счетоводството на предприятието, управление на човешките ресурси и др. общи административни дейности);
* дейности за закупуване на климатични, аспирационни, вентилационни, пожароизвестителни, пожарогасителни и др. подобни системи;
* дейности за закупуване на оборудване/обзавеждане за подобряване на работната среда и/или за осигуряване на здравословни и безопасни условия на труд в предприятието;
* дейности, свързани с актуализация на съществуващи или въвеждане на нови за предприятието ИКТ системи/модули, и/или софтуерни приложения за подобряване на управленските, производствените, логистичните и други бизнес процеси в предприятията, различни от ИКТ системите/модулите, посочени в т. 13.1 от Условията за кандидатстване;
* дейности за извършване на строително-монтажни работи (СМР);
* дейности за извършване на реклама – включително и не само публикуване на обяви в периодични издания, изработка, разпространение и излъчване на рекламни спотове (радио и телевизионни) и др., включително дейности за видимост, прозрачност и комуникация по проекта;
* дейности за закупуване или наемане на транспортни средства и съоръжения[[34]](#footnote-35);
* дейности, които водят само до подобряване на енергийната ефективност на предприятията, както и дейности за въвеждане на възобновяеми енергийни източници;
* дейности за закупуване на земя и сгради;
* дейности за извеждане от експлоатация или изграждане на атомни електроцентрали;
* дейности за извършване на инвестиции за постигане на намаляване на емисиите на парникови газове от дейности, посочени в Приложение I към Директива 2003/87/ЕО (Приложение 14)[[35]](#footnote-36);
* дейности за производство, преработка и продажба на тютюн и тютюневи изделия;
* дейности за извършване на инвестиции в летищна инфраструктура;
* дейности за извършване на инвестиции за обезвреждане на отпадъците в депа за отпадъци, с изключение на инвестициите за извеждане от експлоатация, преобразуване или обезопасяване на съществуващи депа, при условие че тези инвестиции не увеличават капацитета им;
* дейности за извършване на инвестиции за увеличаване на капацитета на съоръжения за третиране на остатъчни отпадъци, с изключение на инвестициите в технологии за оползотворяване на материали остатъчни отпадъци за целите на кръговата икономика;
* дейности за извършване на инвестиции, свързани с производството, преработката, транспорта, разпространението, съхранението или изгарянето на изкопаеми горива, с изключение на: (1) замяната на отоплителни системи на твърди изкопаеми горива, а именно въглища, торф, лигнитни въглища, нефтени шисти, с газови отоплителни системи[[36]](#footnote-37) или (2) инвестиции в разширяването и промяната на предназначението, преобразуването или преоборудването на газопреносни и разпределителни мрежи, при условие че тези инвестиции подготвят мрежите за добавяне в системата на възобновяеми и нисковъглеродни газове, като водород, биометан и синтетичен газ, и позволяват заместването на инсталации за твърди изкопаеми горива;
* дейности, попадащи в обхвата на недопустимите сектори, посочени в т. 11.2 от Условията за кандидатстване, както и в Приложение 16 към Условията за кандидатстване във връзка с ограниченията, произтичащи от приложимия за процедурата режим на помощ „de minimis” съгласно Регламент (ЕС) № 2023/2831;
* всички други дейности, които не са сред посочените като допустими в Условията за кандидатстване или които попадат в забранителните режими съгласно Регламент (ЕС) № 2021/1060 и Регламент (ЕС) № 2021/1058.

Кандидатите нямат право да подават проектни предложения по процедурата за вече реализирани дейности (с изключение на дейностите за консултантски услуги за подготовка на проектните предложения по процедурата) или такива, финансирани по друг проект, програма или каквато и да е друга финансова схема, произлизаща от националния бюджет, бюджета на Общността или друга донорска програма.

## 14. Категории разходи, допустими за финансиране:

При предоставяне на безвъзмездната финансова помощ по настоящата процедура ще бъдат взети под внимание само допустимите разходи, описани по-долу. Бюджетът представлява предварителна оценка на очакваните разходи и максимален размер на допустимите разходи.

По време на оценката на проектните предложения е възможно да бъдат установени обстоятелства, които да налагат промяна в бюджета. Възможните **корекции на бюджета не могат да доведат до увеличаване на размера или на интензитета** на заявената безвъзмездна финансова помощ по подадените проектни предложения.

**ВАЖНО:** Във връзка със спазването на принципа за недопускане под никаква форма на реализиране на печалба от безвъзмездното финансиране, печалбата подлежи на възстановяване[[37]](#footnote-38).

### 14.1. Условия за допустимост на разходите:

За да са допустими разходите по настоящата процедура трябва да отговарят на следните условия:

**1)** Да са необходими за изпълнението на проекта и да отговарят на принципите за добро финансово управление – икономичност, ефикасност и ефективност на вложените средства.

**2)** Да бъдат извършени след датата на подаване на проектното предложение и до изтичане на крайния срок, определен за представяне на финалния отчет по проекта, с изключение на разходите за консултантски услуги за подготовка на проектните предложения по процедурата. Разходооправдателните документи за разходите за консултантски услуги за подготовка на проектното предложение (в случай че такива разходи са заложени в бюджета на проекта) трябва да бъдат издадени в периода след датата на обявяване на процедурата и до датата на подаване на проектното предложение, като плащането по тях може да бъде направено както преди подаването на проекта, така и след това, но не по-късно от крайния срок, определен за представяне на финалния отчет. Разходооправдателните документи за всички останали разходи следва да бъдат издадени след датата на подаване на проектното предложение и до изтичане на крайния срок, определен за представяне на междинния/финалния отчет.

**3)** Да са в съответствие с видовете разходи, включени в административния договор за предоставяне на безвъзмездна финансова помощ по процедурата.

**4)** За разходите да е налична адекватна одитна следа, включително да са спазени изискванията за съхраняване на документите за срок от 10 години от датата на предоставяне на помощта[[38]](#footnote-39) по процедурата съгласно чл. 6, пар. 3 от Регламент (ЕС) № 2023/2831.

**5)** Да са действително платени от бенефициента (т.е. да е платена цялата стойност на представените фактури или други първични счетоводни документи, включително стойността на ДДС), по банков път или в брой, не по-късно от датата на подаване на междинния/финалния отчет по проекта. Разходи, подкрепени с протоколи за прихващане, не се считат за допустими.

**6)** Да са отразени в счетоводната документация на бенефициента чрез отделни счетоводни аналитични сметки, съдържащи номера на административния договор или в отделна счетоводна система с утвърдени сметки за отчитане на разходите по договора.

**7)** Да могат да се установят и проверят, както и да бъдат подкрепени с документни доказателства, които са ясни, конкретни и актуални (оригинални разходооправдателни документи).

**8)** Да са за дейности, определени и извършени под отговорността на УО и съгласно критериите за подбор на операции, одобрени от Комитета за наблюдение на ПКИП.

**9)** Да са за реално доставени активи (ДМА/ДНА), инструменти и оборудване[[39]](#footnote-40) и извършени услуги.

Бюджетът във Формуляра за кандидатстване трябва да отразява допустимите разходи, свързани с изпълнението на проекта. По процедурата не са допустими разходите за възстановим ДДС във връзка с изпълнението на проекта. Недопустимите разходи за възстановим ДДС няма да се считат за собствено съфинансиране от страна на бенефициента. Относно третирането на ДДС следва да се запознаете с чл. 186, пар. 4, буква в) от Регламент (ЕС, ЕВРАТОМ) № 2018/1046, както и с Указанието на министъра на финансите за третиране на ДДС (Приложение 26 към Условията за изпълнение).

### 14.2. Допустими разходи:

Допустими по процедурата са следните видове разходи:

**1) Допустими разходи за изпълнението на Дейност 1** „Подобряване на производствения капацитет на семейните предприятия и предприятията от творческите индустрии и занаятите” (задължителна):

**1.1)** **Разходи за придобиване на дълготрайни материални активи (ДМА)[[40]](#footnote-41),** представляващи машини, съоръжения, оборудване за производствения процес/ процеса на предоставяне на услуги, които осигуряват подобряване на производствения капацитет на предприятието.

**1.2) Разходи за придобиване на инструменти и оборудване за производствения процес/процеса на предоставяне на услуги под стойностния праг на същественост за ДМА**[[41]](#footnote-42), които осигуряват подобряване на производствения капацитет на предприятието.

**1.3) Разходи за придобиване на дълготрайни нематериални активи (ДНА) -** специализиран софтуер, осигуряващ подобряване на производствения капацитет на предприятието.

**ВАЖНО:** При придобиване на специализиран/и софтуер/и посредством разработването му/им, следва да бъдат спазени всички авторски права и приложими лицензи. УО ще проследява както за наличието на крайния/те програмен/ни продукт/и, така и за наличието на програмния код и бележки към изданието/ята (release notes).

При придобиване на допустим по процедурата специализиран софтуер, осигуряващ подобряване на производствения капацитет на предприятието (включително чрез лиценз за определен срок) и в случай, че е спазено изискването софтуерът да е заприходен като ДНА, то разходите за него са допустими за периода от датата на сключване на договора с избрания изпълнител до изтичане на крайния срок за изпълнение на проекта.

**ВАЖНО:** Кандидатите се задължават да не продават, преотстъпват и/или отдават под наем на трети лица дълготрайните материални и нематериални активи, придобити със средства по проекта, за период от **3 (три) години** от извършване на окончателното плащане по проекта. В случай че по проекта са придобити лицензии, същите също следва да се поддържат в посочения период на устойчивост (3 години) от окончателното плащане по проекта, като разходите за това са за сметка на бенефициента. При неспазване на изискването ще се определя финансова корекция, пропорционално спрямо периода, за който е налице неизпълнение.

**ВАЖНО:** В бюджета на проекта трябва да бъдат заложени разходи по т. 1.1) и/или по т. 1.2), и/или по т. 1.3) за изпълнението на задължителната Дейност 1. За да са допустими разходите по т. 1.1), т. 1.2) и т. 1.3), същите следва да са за активи/инструменти/оборудване, които водят до подобряване на производствения капацитет на предприятието (както е посочено в т. 13.1 от Условията за кандидатстване и съгласно определението за „подобряване на производствения капацитет на предприятието”, представено в Приложение 8).

Разходите за ДМА и ДНА, заложени в раздел „Бюджет” от Формуляра за кандидатстване, следва да съответстват на пазарните цени съгласно приложените към Формуляра за кандидатстване индикативни оферти, като е допустимо **увеличение с до 15%** от стойността на представената оферта (допълнителна информация относно изискуемите оферти за ДМА/ДНА е представена в т. 24 от Условията за кандидатстване). При проверката на съответствието на цени в чуждестранна валута (съгласно представените оферти), ще се взема предвид курсът на БНБ към датата на обявяване на процедурата **–** 31.05.2024 г.

Оценката на допустимостта на разходите за придобиване на **дълготрайни материални и нематериални активи** /разходите по т. 1.1) и т. 1.3), по-горе/, заложени в бюджета на проектните предложения, ще бъде извършвана съгласно стойностния праг на същественост за ДМА и ДНА, определен в Счетоводната политика на кандидата, в случай че документът е представен към Формуляра за кандидатстване. Ако кандидатът не е представил Счетоводна политика, стойностният праг на същественост за ДНА и ДМА ще се определя съгласно чл. 50, ал. 1, т. 2 и чл. 51, ал. 1, т. 1, буква г) - бб) от Закона за корпоративното подоходно облагане (ЗКПО) - 700 лева.

По процедурата са допустими и разходи за придобиването на инструменти и оборудване под стойностния праг на същественост за ДМА /разходите по т. 1.2), по-горе/, които осигуряват подобряване на производствения капацитет на предприятието.

**2) Допустими разходи за изпълнението на Дейност 2** „Подобряване на пазарното представяне на семейните предприятия и предприятията от творческите индустрии и занаятите” (незадължителна):

**2.1) Разходи за създаване на онлайн магазин за продуктите/услугите от дейността, за която е заявена подкрепа**.

**ВАЖНО:** Общите допустими разходи по т. 2.1) /безвъзмездна финансова помощ и собствено съфинансиране на кандидата/ за създаване на онлайн магазин **не трябва да надвишават 10 000 лв**.

Разходите по т. 2.1) са допустими само в случай, че в проектното предложение е включена незадължителната Дейност 2, посочена в т. 13.1 от Условията за кандидатстване. Включването в индивидуалните проекти само на разходи по т. 2.1) е недопустимо по процедурата.

Залагането на разходи по т. 2.1) в бюджета на проектните предложения следва да бъде съобразено с изискванията, посочени за Дейност 2) в т. 13.1 „Допустими дейности” от Условията за кандидатстване, по-горе.

В случай че проектните предложения включват разходи за създаване на онлайн магазин (за изпълнението на Дейност 2 съгласно т. 13.1 от Условията за кандидатстване), то създаденият онлайн магазин следва да се ползва/поддържа от предприятието **за период от минимум 3 (три) години от извършване на окончателното плащане по проекта,** като разходите за това са за сметка на бенефициента. При неспазване на изискването ще се определя финансова корекция, пропорционално спрямо периода, за който е налице неизпълнение.

**3) Допустими разходи за изпълнението на Дейност 3** „Подобряване на управленските, производствените и логистичните процеси в семейните предприятия и предприятията от творческите индустрии и занаятите” (незадължителна):

**3.1)** Разходи за въвеждане на следните ИКТ системи/модули за подобряване на управленските, производствените и логистичните процеси в предприятието:

- Система за управление на ресурсите (ERP система);

- Система за управление на взаимоотношенията с клиенти (CRM система);

- Система/модул за управление на веригата за доставки;

- Система/модул за управление на складовото стопанство (WMS система);

- Система/модул за управление на производството (MOM/MES система);

- Система за бизнес анализи (Business Intelligence система).

Залагането на разходи по т. 3.1) в бюджета на проектните предложения следва да бъде съобразено с изискванията, посочени за Дейност 3) в т. 13.1 „Допустими дейности” от Условията за кандидатстване, по-горе.

**ВАЖНО:** Общите допустими разходи /безвъзмездна финансова помощ и собствено съфинансиране на кандидата/ **за всяка отделна ИКТ система/модул**, посочена в т. 3.1) **не трябва да надвишават 15 000 лв**.

Разходите по т. 3.1) са допустими само в случай, че в проектното предложение е включена незадължителната Дейност 3, посочена в т. 13.1 от Условията за кандидатстване. Включването в индивидуалните проекти само на разходи по т. 3.1) е недопустимо по процедурата.

В случай че проектните предложения включват разходи за въвеждане на ИКТ системи/модули (за изпълнението на Дейност 3 съгласно т. 13.1 от Условията за кандидатстване), то съответната/ите системи/модули следва да се ползват/поддържат от предприятието **за период от минимум 3 (три) години от извършване на окончателното плащане по проекта,** като разходите за това са за сметка на бенефициента. При неспазване на изискването ще се определя финансова корекция, пропорционално спрямо периода, за който е налице неизпълнение.

**4) Допустими разходи за изпълнението на Дейност 4** „Консултантски услуги за подготовка на проектното предложение по процедурата” (незадължителна):

**4.1) Разходи за консултантски услуги за подготовка на проектното предложение по процедурата**

Общите допустими разходи /безвъзмездна финансова помощ и собствено съфинансиране на кандидата/ по т. 4.1) **не трябва да надвишават 3 000 лв.**

Разходите по т. 4.1) са допустими само в случай, че в проектното предложение е включена незадължителната Дейност 4, посочена в т. 13.1 от Условията за кандидатстване. Включването в индивидуалните проекти само на разходи по т. 4.1) е недопустимо по процедурата.

Извършените разходи за консултантски услуги за подготовка на проектното предложение по процедурата ще бъдат възстановени от УО само, ако с кандидата бъде сключен договор за безвъзмездна финансова помощ и при условие, че същите отговарят на всички останали изисквания, посочени в Условията за кандидатстване.

**ВАЖНО:** В случай че в резултат на извършването на даден разход ще бъдат осъществени допустима (съгласно т. 13.1 от Условията за кандидатстване) и недопустима дейност (съгласно т. 13.2 от Условията за кандидатстване) или дейност, която се осъществява в недопустими сектори съгласно т. 11.2 от Условията за кандидатстване, то съответният недопустим разход ще бъде премахнат от бюджета на проектното предложение.

Примерни указания за попълването на раздел „Бюджет” от Формуляра за кандидатстване са представени в Приложение 6 към Условията за кандидатстване.

### 14.3. Недопустими разходи:

Недопустими по процедурата са следните видове разходи:

* разходи за дейности, чието изпълнение е започнало или е физически завършено, или е изцяло осъществено преди подаването на проектното предложение, независимо дали всички свързани плащания са извършени (с изключение на разходите за консултантски услуги за подготовка на проектното предложение по процедурата);
* разходи за дейности, извършени след изтичане на крайния срок за изпълнение на дейностите по проекта;
* разходи за дейности, които вече са финансирани от други публични източници;
* разходи за дейности по проекта, отнасящи се до икономическа дейност, различна от основната икономическа дейност на кандидата съгласно КИД-2008 (въз основа на данни за 2023 г.) - *приложимо за семейните предприятия и предприятията от творческите индустрии*;
* разходи, отнасящи се за дейност, която не е включена в Списъка на занаятите и/или за дейност, с която собственикът/ците на предприятието-кандидат не е/са вписан/и в Националния регистър на занаятчиите, поддържан от Национална занаятчийска камара - *приложимо за кандидатите, които осъществяват дейност, включена в Списъка на занаятите съгласно Приложение № 1 към Закона за занаятите*;
* с цел гарантиране в максимална степен спазването на принципа за „ненанасяне на значителни вреди”[[42]](#footnote-43), по процедурата няма да се подкрепят разходи за:

i) дейностите и активите, свързани с изкопаеми горива, включително използване надолу по веригата;

ii) дейностите и активите по схемата на ЕС за търговия с емисии;

iii) дейностите и активите, свързани със сметища, инсталации за изгаряне на отпадъци и заводи за механично-биологично третиране;

iv) дейностите и активите, при които дългосрочното обезвреждане на отпадъци може да причини вреда на околната среда.

* разходи за придобиване на активи/инструменти/оборудване втора употреба;
* разходи за дейности за надграждане и/или актуализация/подобряване, и/или добавяне на нови функционалности към съществуващ онлайн магазин на предприятието-кандидат, както и за създаване на онлайн магазин за продукти/услуги от дейност/и на кандидата, различна/и от дейността, за която е заявена подкрепа.
* разходи за закупуване и/или доставка на ресурси за производство, имащи характер на стоково-материални запаси (суровини, материали, полуобработени компоненти, консумативи за производството/процеса на предоставяне на услугите, резервни части);
* разходи, свързани с наемането на активи/инструменти/оборудване;
* разходи за закупуване на офис и друго обзавеждане, компютърно оборудване, софтуер и друго оборудване, предназначено за общи административни нужди на предприятието – кандидат (напр. за обичайните дейности, свързани с водене на счетоводството на предприятието, управление на човешките ресурси и др. общи административни дейности);
* разходи за закупуване на климатични, аспирационни, вентилационни, пожароизвестителни, пожарогасителни и др. подобни системи;
* разходи за закупуване на оборудване/обзавеждане за подобряване на работната среда и/или за осигуряване на здравословни и безопасни условия на труд в предприятието - кандидат;
* разходи за актуализация на съществуващи или въвеждане на нови за предприятието ИКТ системи/модули, и/или софтуерни приложения за подобряване на управленските, производствените, логистичните и други бизнес процеси в предприятията, различни от ИКТ системите/модулите, посочени в т. 13.1 от Условията за кандидатстване;
* разходи за строително-монтажни работи (СМР);
* разходи за реклама – включително и не само публикуване на обяви в периодични издания, изработка, разпространение и излъчване на рекламни спотове (радио и телевизионни) и др., включително разходи за видимост, прозрачност и комуникация по проекта;
* разходи за закупуване или наемане на транспортни средства и съоръжения[[43]](#footnote-44);
* разходи за дейности, които водят само до подобряване на енергийната ефективност на предприятията, както и разходи за дейности за въвеждане на възобновяеми енергийни източници;
* разходи за закупуване на земя и сгради;
* разходи за дейности за извеждане от експлоатация или изграждане на атомни електроцентрали;
* разходи за извършване на инвестиции за постигане на намаляване на емисиите на парникови газове от дейности, посочени в Приложение I към Директива 2003/87/ЕО (Приложение 14)[[44]](#footnote-45);
* разходи за застраховки на активи/инструменти/оборудване, придобито по проекта;
* разходи за принос в натура;
* разходи за възстановим ДДС;
* разходи за банкови такси и комисионни;
* загуби от обмяна на валута;
* непредвидени разходи (глоби, санкции, неустойки, лихви по търговски вземания/задължения и др.);
* разходи за дейности, свързани с производство, преработката и продажбата на тютюн и тютюневи изделия;
* разходи за инвестиции в летищна инфраструктура;
* разходи за инвестиции за обезвреждане на отпадъците в депа за отпадъци, с изключение на инвестициите за извеждане от експлоатация, преобразуване или обезопасяване на съществуващи депа, при условие че тези инвестиции не увеличават капацитета им;
* разходи за инвестиции за увеличаване на капацитета на съоръжения за третиране на остатъчни отпадъци, с изключение на инвестициите в технологии за оползотворяване на материали остатъчни отпадъци за целите на кръговата икономика;
* разходи за инвестиции, свързани с производството, преработката, транспорта, разпространението, съхранението или изгарянето на изкопаеми горива, с изключение на: (1) замяната на отоплителни системи на твърди изкопаеми горива, а именно въглища, торф, лигнитни въглища, нефтени шисти, с газови отоплителни системи[[45]](#footnote-46) или (2) инвестиции в разширяването и промяната на предназначението, преобразуването или преоборудването на газопреносни и разпределителни мрежи, при условие че тези инвестиции подготвят мрежите за добавяне в системата на възобновяеми и нисковъглеродни газове, като водород, биометан и синтетичен газ, и позволяват заместването на инсталации за твърди изкопаеми горива;
* разходи за дейности, попадащи в обхвата на недопустимите сектори, посочени в т. 11.2 от Условията за кандидатстване, както и в Приложение 16 към Условията за кандидатстване във връзка с ограниченията, произтичащи от приложимия режим на помощ „de minimis” съгласно Регламент (ЕС) № 2023/2831;
* разходи за дейности, които попадат в забранителните режими съгласно Регламент (ЕС) № 2021/1060 и Регламент (ЕС) № 2021/1058;
* разходи, които се отнасят за дейности, които не са описани във Формуляра за кандидатстване или за които, от представеното описание, не може да се прецени за коя проектна дейност се отнасят и/или дали съответната дейност е допустима;
* всички други разходи, които не са сред посочените като допустими в Условията за кандидатстване.

## 15. Допустими целеви групи:

Процедурата е насочена към семейните предприятия и предприятията от творческите индустрии и занаятите, за които в Националната стратегия за малките и средните предприятия 2021-2027 г. (НСМСП 2021-2027) е идентифицирана потребност от прилагане на специфичен подход за преодоляване на неравенствата в достъпа до финансиране. Предвид по-малкия им мащаб, семейните предприятия и тези от сектора на творческите индустрии и занаятите се нуждаят от малко по размер финансиране за насърчаване на инвестициите в съвременни машини, съоръжения и оборудване, както и за подобряване на пазарните позиции и повишаване на ефективността на управленските, производствените и логистичните им процеси.

## 16. Приложим режим на минимални/държавни помощи:

Помощта по настоящата процедура се предоставя при условията на режим **„минимална помощ” (de minimis) съгласно Регламент (ЕС) № 2023/2831** на Комисията от 13 декември 2023 г. относно прилагането на членове 107 и 108 от Договора за функционирането на Европейския съюз към помощта „de minimis”.

**ВАЖНО**: Максималният размер на помощта за едно и също предприятие[[46]](#footnote-47) в режим „de minimis”, за която се кандидатства, заедно с другите получени минимални помощи от кандидата **не може да надхвърля левовата равностойност на 300 000 евро (586 749 лв.) за период от три предходни години, считано от датата на предоставяне на помощта.**

Спазването на посочения праг ще бъде проверявано чрез Раздел 4.A Декларация за минимална помощ и Раздел 4.Б Данни за получена минимална помощ от Декларацията при кандидатстване (Приложение 2), като кандидатите носят отговорност за верността на декларираните данни.

**ВАЖНО:** Допълнителна информация относно приложимия режим на „минимална помощ” и изискванията, произтичащи от Регламент (ЕС) № 2023/2831 е представена в Приложение 16 към Условията за кандидатстване.

След публикуване на Условията за кандидатстване не са допустими изменения, които могат да повлияят на съответствието на процедурата с изискванията на Регламент (ЕС) № 2023/2831.

## 17. Хоризонтални политики:

По процедурата следва да е налице съответствие на проектните предложения със следните хоризонтални принципи съгласно чл. 9 на Регламент (ЕС) № 2021/1060:

- зачитане на основните права и спазване на Хартата на основните права на Европейския съюз[[47]](#footnote-48);

- равенство между мъжете и жените, интегриране на принципа на равенство между половете и отчитане на социалните аспекти на пола;

- недопускане на всякаква дискриминация, основана на пол, расов или етнически произход, религия или вероизповедание, увреждане, възраст или сексуална ориентация;

- достъпност за хората с увреждания (вкл. спазване на правата и принципите, залегнали в Конвенцията на ООН за правата на хората с увреждания[[48]](#footnote-49));

- целта за насърчаване на устойчивото развитие, посочена в член 11 от ДФЕС, като се отчитат целите на ООН за устойчиво развитие, Парижкото споразумение и принципа за „ненанасяне на значителни вреди”.

Принципът за „ненанасяне на значителни вреди” изисква проектните предложения по настоящата процедура да НЕ водят до значителни вреди за следните шест екологични цели:

1) смекчаване на изменението на климата;

2) адаптиране към изменението на климата;

3) устойчиво използване и опазване на водните и морските ресурси;

4) преход към кръгова икономика;

5) предотвратяване и контрол на замърсяването;

6) защита и възстановяване на биологичното разнообразие и екосистемите.

Допълнително, с цел гарантиране в максимална степен на спазването на принципа за „ненанасяне на значителни вреди”, по процедурата няма да се подкрепят:

i) дейностите и активите, свързани с изкопаеми горива, включително използване надолу по веригата;

ii) дейностите и активите по схемата на ЕС за търговия с емисии;

iii) дейностите и активите, свързани със сметища, инсталации за изгаряне на отпадъци и заводи за механично-биологично третиране;

iv) дейностите и активите, при които дългосрочното обезвреждане на отпадъци може да причини вреда на околната среда.

Определение и допълнителна информация относно спазването на принципа за „ненанасяне на значителни вреди” са представени в Приложение 8 и Приложение 15 към Условията за кандидатстване.

**ВАЖНО:** Спазването на посочените хоризонтални принципи ще се проследява, както следва:

- при подаване на проектното предложение, кандидатите декларират съответните обстоятелства в Декларацията при кандидатстване (Приложение 2);

- в края на изпълнението на проектите всеки бенефициент трябва задължително да представи информация във финалния отчет относно осигуреното съответствие на проекта с горепосочените принципи.

## 18. Минимален и максимален срок за изпълнение на проекта (ако е приложимо):

Продължителността на изпълнение на всеки проект не следва да надвишава **12 (дванадесет) месеца**, считано от датата на влизане в сила на административния договор за предоставяне на безвъзмездна финансова помощ.

## 19. Ред за оценяване на концепциите за проектни предложения:

Неприложимо.

## 20. Критерии и методика за оценка на концепциите за проектни предложения:

Неприложимо.

## 21. Ред за оценяване на проектните предложения:

Подборът на проектните предложения по процедурата ще се основава на принципа на финансиране, основано на нуждите - съответствие с основните предизвикателства пред икономиката, идентифицирани в Споразумението за партньорство, ПКИП 2021-2027 и приложимите стратегически документи.

Оценката и класирането на проектните предложения по процедурата се извършват от Оценителна комисия, определена с акт на Ръководителя на УО. Всички проектни предложения, подадени в срок, се оценяват в съответствие с Критериите и методологията за оценка на проектните предложения по процедурата, посочени в т. 22 от Условията за кандидатстване и в Приложение 5. Не се допуска въвеждането на допълнителни критерии за оценка или изменение на критериите по време на провеждането на процедурата за оценка на постъпилите проектни предложения, с изключение на случаите по чл. 26, ал. 7 от ЗУСЕФСУ.

Оценката на проектните предложения включва:

**Етап 1:** Оценка на административното съответствие и допустимостта;

**Етап 2:** Техническа и финансова оценка.

### 21.1. Оценка на административното съответствие и допустимостта:

В процеса на оценка на административното съответствие и допустимостта на проектните предложения, ще бъде проверявано дали:

- проектното предложение се отнася за обявената процедура за подбор на проекти;

- налице са всички документи, представени и попълнени съгласно изискванията, посочени в т. 24 от настоящите Условия за кандидатстване;

- въз основа на Формуляра за кандидатстване и представените документи е налице съответствие на кандидатите и дейностите с критериите за допустимост, посочени в Условията за кандидатстване.

В случай че при горепосочените проверки се установи липса на документи (с изключение на документа по т. 24, буква е) „Счетоводна политика на кандидата”) и/или друга нередовност, Оценителната комисия изпраща до кандидата **уведомление за установените нередовности и определя разумен срок за тяхното отстраняване, който не може да бъде по-кратък от една седмица**. Уведомлението съдържа и информация, че неотстраняването на нередовностите в срок може да доведе до прекратяване на производството по отношение на кандидата. Отстраняването на нередовностите не може да води до подобряване на качеството на проектното предложение.

След приключване на оценката на административното съответствие и допустимостта, на интернет страницата на МИР ([https://www.mig.government.bg](https://www.mig.government.bg/)) и в ИСУН (<https://2020.eufunds.bg/bg/0/0/EvalSessionResult>) се публикува **Списък на проектните предложения, които не се допускат до техническа и финансова оценка**, като се посочват и основанията за недопускане. За недопускането се съобщава на всеки от кандидатите, включени в Списъка, само и единствено чрез модул „Комуникация” в ИСУН. За дата на получаване на съобщението от кандидата се счита датата на изпращането му чрез ИСУН, независимо дали е получено уведомление на електронния адрес, асоцииран към профила на кандидата. Управляващият орган не носи отговорност, ако кандидатите не получават уведомления за кореспонденцията с УО. Кандидатите, чиито проектни предложения са включени в Списъка, могат да подадат писмени възражения пред Ръководителя на УО в едноседмичен срок от съобщаването посредством ИСУН. Към възражението не могат да се представят нови документи, които не са били част от първоначално представеното проектно предложение и/или не са допълнени по реда на т. 24 от Условията за кандидатстване, по-долу. Ръководителят на УО се произнася по основателността на възражението в едноседмичен срок от неговото получаване, като може да върне проектното предложение за техническа и финансова оценка или да прекрати производството по отношение на съответния кандидат.

**ВАЖНО:** УО няма да разглежда повторни и/или допълнителни възражения от кандидатите, включени в Списъка на проектните предложения, които не се допускат до техническа и финансова оценка, както и възражения, изпратени след срока по чл. 34, ал. 3 от ЗУСЕФСУ и чл. 19, ал. 4 от ПМС № 23/2023 г.

### 21.2. Техническа и финансова оценка:

Техническата и финансова оценка се извършва само за проектните предложения, които са преминали успешно оценка на административното съответствие и допустимостта.

Критериите за техническа и финансова оценка на проектните предложения са обособени в раздели и подраздели, както е указано в Таблицата с критериите за техническа и финансова оценка, по-долу и в Приложение 5 към Условията за кандидатстване.

Оценката на този етап включва и проверка и оценка на реалистичността, ефективността и допустимостта на всички предвидени дейности и разходи. В процеса на техническа и финансова оценка Оценителната комисия може да извърши **корекции в бюджета** на проектното предложение, в случай че установи:

- наличие на недопустими дейности и/или разходи;

- несъответствие между предвидените дейности и видовете заложени разходи;

- дублиране на разходи;

- неспазване на заложените в Условията за кандидатстване правила или ограничения по отношение на процентни съотношения/прагове на разходи;

- несъответствие с правилата за минимална помощ или друг вид несъответствие.

Промените в бюджета **не могат** да доведат до:

- увеличаване на размера или на интензитета на безвъзмездната финансова помощ, заявени в подаденото проектно предложение;

- невъзможност за изпълнение на целите на проекта или на проектните дейности;

- подобряване на качеството на проектното предложение и нарушаване на принципите по чл. 29, ал. 1, т. 1 и т. 2 от ЗУСЕФСУ.

В интерес на кандидата е да планира дейности и да представи бюджет, реалистични и ефективни от гледна точка на целта на проекта и планираните разходи.

В случай че по време на техническата и финансова оценка се установи надвишаване на интензитета и/или на максималния размер на безвъзмездната финансова помощ и/или на друг вид ограничение, определено в Условията за кандидатстване, Оценителната комисия извършва служебна корекция до максимално допустимия интензитет и/или размер.

В случаите, когато и след допълнително изискване в Техническата спецификация (Приложение 4) не е посочен ДМА/ДНА, заложен в бюджета на проекта, или не са посочени минимални технически и/или функционални характеристики на даден ДМА/ДНА, заложен в бюджета, Оценителната комисия служебно премахва разходите за съответния/те дълготраен материален и/или нематериален актив/и от бюджета на проектното предложение.

По време на техническата и финансова оценка предложените в бюджета на проекта индикативни цени за инвестиции в ДМА и/или ДНА ще подлежат на проверка от страна на Оценителната комисия по отношение на тяхната реалистичност спрямо посочените цени в приложените оферти. В случаите, когато и след допълнително изискване кандидатът не представи оферта или представената оферта не съдържа всички изискуеми реквизити, или техническите/функционални параметри в офертата не съответстват на минималните технически и/или функционални характеристики, посочени в Техническата спецификация (Приложение 4), Оценителната комисия служебно премахва от бюджета на проекта разходите за съответния/те ДМА и/или ДНА, за който/които се отнася офертата.

В случай че по време на техническата и финансова оценка се установи наличие на недопустими разходи или разход, който не е обоснован във Формуляра за кандидатстване, или разход, който не е съпоставим с пазарните цени за аналогични ДМА и/или ДНА (съгласно представената оферта), Оценителната комисия служебно премахва/коригира съответния разход от бюджета на проекта.

Ако служебно бъдат премахнати всички заявени разходи от бюджета на проекта **или** вследствие на корекциите, от бюджета бъдат премахнати всички разходи за изпълнението на задължителната Дейност 1, **или** вследствие на корекциите в бюджета, общият размер на безвъзмездното финансиране е по-нисък от 15 000 лева, проектното предложение ще получи „0” точки по критерий „Бюджет на проекта” от критериите за техническа и финансова оценка и **ще бъде отхвърлено**.

Корекциите в бюджета са финалният етап от техническата и финансова оценка на проектите. Корекции в бюджета при несъответствие между предвидените дейности и видовете заложени разходи, както и в случай на дублиране на разходи, ще се извършват след изискване на допълнителна пояснителна информация от кандидата, като срокът за представянето ѝ е не по-кратък от 3 (три) работни дни.

Извън тази проверка е възможно да бъдат установени и други обстоятелства, които да изискват **допълнителна пояснителна информация или документ** от кандидатите относно декларираните обстоятелства и/или представените документи съгласно т. 24 от Условията за кандидатстване. Тази възможност не може да води до подобряване на качеството на проектното предложение и до нарушаване на принципите по чл. 29, ал. 1 от ЗУСЕФСУ. Допълнителни разяснения и документи от кандидатите могат да бъдат изискани, като за целта ще бъде предоставян срок не по-кратък от една седмица от датата на получаване на искането за предоставяне на допълнителни разяснения/документи. Исканията за представяне на допълнителни документи и разяснения ще се изпращат през ИСУН чрез електронния профил на кандидата, като кандидатът ще бъде известяван за посоченото електронно - чрез електронния адрес, асоцииран към неговия профил. Независимо от посочената функционалност, с която разполага системата ИСУН, кандидатът следва да има ангажимент да проверява профила си в ИСУН ежедневно. В тази връзка, е необходимо кандидатите да разполагат винаги с достъп до електронния адрес, към който е асоцииран профила в ИСУН. За дата на получаване на искането за документи/разяснения се счита датата на изпращането му чрез ИСУН, независимо дали е получено уведомление на електронния адрес, асоцииран към профила на кандидата. Подавайки проектното предложение електронно, кандидатът се съгласява комуникацията по време на оценката да се провежда единствено чрез ИСУН, в профила, от който е подадено предложението. Съобщенията, получени на електронната поща, посочена от кандидата, не са част от кореспонденцията по повод на и във връзка с процеса по оценка. Отговорност на кандидата е да проверява регулярно по своя инициатива профила си в ИСУН за наличието на съобщения, отправени към него по повод на и във връзка с производството по предоставяне на безвъзмездна финансова помощ. Кандидатът представя изисканите допълнителни разяснения и/или документи по електронен път чрез ИСУН.

Допълнителна информация може да бъде предоставена само по искане на Оценителната комисия, като същата не следва да съдържа елементи, водещи до подобряване на първоначалното проектно предложение. При непредставяне на изисканата допълнителна информация или разяснения в срок, проектното предложение може да бъде отхвърлено само и единствено на това основание или съответно да получи по-малък брой точки по критериите за техническа и финансова оценка. Всяка информация, предоставена извън официално изисканата от Оценителната комисия, няма да бъде вземана под внимание.

Техническият процес, свързан с представянето на допълнителна информация/документи е описан в Ръководството за потребителя за модул „Е-кандидатстване” в раздел „Ръководство за работа със системата” в публичния модул на ИСУН[[49]](#footnote-50).

## 22. Критерии и методика за оценка на проектните предложения[[50]](#footnote-51):

|  |  |
| --- | --- |
| **I. I. Приоритизация на проекти:** | **26 т.** |
| 1. Принадлежност на кандидата към повече от една целева група предприятия по процедурата. | 2 т. |
| 2. Регионална приоритизация на проектите според мястото на изпълнението им. | 5 т. |
| 3.Приоритизация съгласно Националната стратегия за малките и средните предприятия 2021-2027 г. | 5 т. |
| 4. Прилагане на кръгови модели. | 3 т. |
| 5. Участие на кандидата в процедури по Оперативна програма „Иновации и конкурентоспособност” 2014 – 2020 г. и в процедури чрез подбор на предложения за изпълнение на инвестиции по Програмата за икономическа трансформация (ПИТ) от Националния план за възстановяване и устойчивост (НПВУ). | 6 т. |
| 6. Бюджет на проекта. | 5 т. |
| **II. Финансова стабилност на кандидата:** | **34 т.** |
| 1. Претеглен коефициент на рентабилност на EBITDA за 2021 г., 2022 г. и 2023 г. | 18 т. |
| 2. Претеглен коефициент на брутната добавена стойност за 2021 г., 2022 г. и 2023 г. | 11 т. |
| 3. Претеглен коефициент на разходите за данъци спрямо реализираните приходи за 2021 г., 2022 г. и 2023 г. | 5 т. |
| **Общ брой точки:** | **60 т.** |
| **ВАЖНО:** Проектните предложения, получили **минимум 21 точки** на етап „Техническа и финансова оценка”, се класират в низходящ ред съобразно получената оценка, като се изготвят отделни списъци за класиране по категории региони и групи предприятия (съгласно разпределението на бюджета на процедурата, представено в т. 8 от Условията за кандидатстване). За финансиране се предлагат всички или част от проектите по реда на класирането им до изчерпване на бюджета на процедурата съгласно разпределението на общия финансов ресурс по категории региони и групи предприятия, както е посочено в т. 8 от Условията за кандидатстване.  Проектни предложения, които са получили **по-малко от 21 точки** по критериите за техническа и финансова оценка, **се отхвърлят**. В случай че проектно предложение получи **„0” точки** по критерий „Бюджет на проекта”, то също **се отхвърля.**  **Решение за отхвърляне** на дадено проектно предложение ще бъде вземано на следните основания:  - Предложението е непълно или не отговаря в други отношения на поставените условия за административно съответствие;  - Кандидатът не отговаря на условията за допустимост;  - Проектът не отговаря на условията за допустимост;  - Проектът не покрива критериите за качество (не получава минималния брой точки по критериите за техническа и финансова оценка).  - Не са спазени други критерии, посочени в Условията за кандидатстване.  - Кандидатите са представили невярна информация с цел получаване на безвъзмездна помощ по настоящата процедура или не са представили изискваната задължителна информация съгласно Условията за кандидатстване. | |

## 23. Начин на подаване на проектните предложения/концепциите за проектни предложения:

Подаването на проектните предложения по процедурата се извършва изцяло по електронен път чрез попълване на уеб базиран Формуляр за кандидатстване и подаване на Формуляра и придружителните документи чрез ИСУН, раздел „Европейски фондове при споделено управление (2021-2027)”, единствено с използването на валиден Квалифициран електронен подпис (КЕП), издаден от доставчик на квалифицирани електронни удостоверителни услуги по смисъла на чл. 3, пар. 20 от Регламент (ЕС) № 910/2014, чрез модула „Е-кандидатстване” на следния интернет адрес: <https://eumis2020.government.bg/bg/s/8d3ebf57-ff75-4ad5-afa1-5747f558ee98/Procedure/Active>.

Подготовката и подаването на проектното предложение в ИСУН се извършва като кандидатът достъпва ИСУН, раздел „Европейски фондове при споделено управление (2021-2027)”, след регистрация чрез имейл и парола, избира настоящата процедура за кандидатстване от „Отворени процедури” и създава ново проектно предложение. Проектното предложение се изготвя от кандидата съгласно инструкциите на УО, представени в Примерните указания за попълване на електронния Формуляр за кандидатстване (Приложение 6).

Изискващите се съгласно т. 24 от Условията за кандидатстване придружителни документи към Формуляра за кандидатстване също **се подават изцяло електронно**. Всички документи се представят на български език без корекции. Документ, чийто оригинал е на чужд език, се представя и в превод на български език.

**ВАЖНО:** Проектното предложение се подава електронно чрез ИСУН, като се подписва с валиден КЕП към датата на кандидатстване от лице, което е **официален представляващ** на кандидата и е вписан като такъв в ТР и регистъра на ЮЛНЦ[[51]](#footnote-52), **или от упълномощено от него лице**. В случаите, когато кандидатът се представлява **само заедно** от няколко физически лица, проектното предложение се подписва с валиден КЕП от всяко от тях при подаването.

При упълномощаване към Формуляра за кандидатстване в ИСУН следва да се прикачи изрично пълномощно – попълнено по образец (Приложение 1), подписано на хартиен носител или с КЕП от официалния представител на кандидата, а в случай че кандидатът се представлява **само заедно** от няколко физически лица, пълномощното се попълва и подписва на хартиен носител или с КЕП от всяко от тях и се прикачва в ИСУН.

В случай на подаване на проектното предложение от пълномощник, КЕП-ът, с който се подписва Формуляра за кандидатстване, следва да бъде с титуляр и автор упълномощеното физическо лице, а в случай на упълномощаване на юридическо лице – КЕП-ът следва да бъде с титуляр упълномощеното юридическо лице и автор – официалният представляващ на упълномощеното юридическо лице.

Проектното предложение е препоръчително да **се подава винаги от профила на кандидата**, не от друг профил, тъй като впоследствие именно този профил ще бъде използван за комуникация с УО и за отстраняване на нередовности във връзка с подаденото проектно предложение, установени по време на оценителния процес, както и при сключването на договор в случай на одобрение на проекта. По тази причина промени на посочения профил (вкл. промяна на имейл адреса, асоцииран към съответния профил) **са недопустими**.

До приключване на работата на Оценителната комисия кандидатът има възможност да оттегли своето проектно предложение, като подаде писмено искане пред УО, подписано от официалния представляващ кандидата съгласно Търговския регистър и регистъра на ЮЛНЦ, като в този случай Оценителната комисия не разглежда оттегленото предложение.

Моля, обърнете внимание, че само Формулярът за кандидатстване и изискуемите на етап кандидатстване документи ще бъдат оценявани. Затова изключително важно е те да съдържат цялата необходима информация в пълнота.

Кандидатът носи цялата отговорност за пълнотата и верността на представената в проектното предложението информация, вкл. финансова.

## 24. Списък на документите, които се подават на етап кандидатстване:

Кандидатите следва да представят към Формуляра за кандидатстване по изцяло електронен път чрез ИСУН следните документи:

**а/ Изрично пълномощно за подаване на проектното предложение –** попълнено по образец **(Приложение 1)**, с което се упълномощава **титуляра на валиден КЕП**, с който ще се подаде проекта.

Документът не е задължителен, а се изисква само в случай, че кандидатите желаят да упълномощят лице, което не е официален представител на предприятието-кандидат, да подаде проектното предложение с валиден КЕП.

Пълномощното се попълва съгласно образеца (Приложение 1) и се подписва (на хартиен носител или с валиден КЕП) от официалния представител на кандидата, а в случай че кандидатът се представлява САМО ЗАЕДНО от няколко физически лица, в пълномощното се попълват данните, същото се подписва от ВСИЧКИ представляващи и се прикачва в раздел „Прикачени документи” от Формуляра за кандидатстване.

**б/** **Декларация при кандидатстване** – попълнена по образец **(Приложение 2)**.

**ВАЖНО:** Декларацията по **буква б/** се попълва и подписва от ВСИЧКИ лица, които са официални представляващи на кандидата и са вписани като такива в ТР и регистъра на ЮЛНЦ (вкл. прокурист/и, ако е приложимо), независимо дали представляват предприятието заедно и/или поотделно, и/или по друг начин.

**в/** **Декларация за обстоятелствата по чл. 3 и чл. 4 от Закона за малките и средните предприятия** – попълнена по образец **(Приложение 3)**.

Декларацията по **буква в/** се попълва и подписва от лице, което е официален представляващ на кандидата и е вписано като такова в ТР и регистъра на ЮЛНЦ. В случаите, когато кандидатът се представлява само заедно от няколко физически лица, декларацията по **буква в/** се попълва и подписва от всяко от тях.

Ако кандидатът има САМО един официален представляващ и проектът се подава с негов валиден КЕП, то декларациите по **букви б/** **и в/** НЕ е необходимо да се прилагат в раздел „Прикачени документи” от Формуляра за кандидатстване, в случай че релевантната информация е попълнена и декларирана от кандидата в раздел „E-ДЕКЛАРАЦИИ” от Формуляра за кандидатстване.

Декларациите по **букви б/** **и в/** трябва да бъдат приложени в раздел „Прикачени документи” от Формуляра, в случаите когато:

- кандидатът има двама или повече официални представляващи, вписани в ТР и регистъра на ЮЛНЦ (вкл. прокурист/и, ако е приложимо), независимо дали представляват предприятието заедно и/или поотделно, и/или по друг начин, а Формулярът за кандидатстване се подава с КЕП само от единия от тях: в този случай декларацията по **буква б/** се попълва, датира и подписва от ВСИЧКИ останали представляващи (независимо дали представляват кандидата заедно и/или поотделно), които не са подписали с КЕП Формуляра за кандидатстване и се прилага в раздел „Прикачени документи” от Формуляра.

- кандидатът се представлява САМО ЗАЕДНО от няколко физически лица, вписани в ТР и регистъра на ЮЛНЦ (вкл. прокурист/и, ако е приложимо), а Формулярът за кандидатстване се подава с КЕП само от единия от тях: в този случай декларациите по **букви б/ и в/** се попълват, датират и подписват от ВСИЧКИ останали представляващи, които не са подписали с КЕП Формуляра за кандидатстване, след което се прилагат в раздел „Прикачени документи” от Формуляра.

- Формулярът за кандидатстване се подава с КЕП от упълномощено лице: в този случай декларацията по **буква б/** се попълва, датира и подписва от ВСИЧКИ лица, които са официални представляващи на кандидата и са вписани като такива в ТР и регистъра на ЮЛНЦ (вкл. прокурист/и, ако е приложимо) и се прилага в раздел „Прикачени документи” от Формуляра. Съответно декларацията по **буква в/** се попълва, датира и подписва от официалния представляващ на кандидата, а ако предприятието се представлява САМО заедно от няколко физически лица - декларацията по **буква в/** се попълва, датира и подписва от всички тях и се прилага в раздел „Прикачени документи” от Формуляра.

**ВАЖНО:** Информацията, декларирана в раздел „Е-декларации” от Формуляра за кандидатстване трябва да бъде идентична с тази в декларациите по **букви б/ и в/**, прикачени в раздел „Прикачени документи” от Формуляра.

**ВАЖНО**: Моля, запознайте се с Указанията за подписване на Формуляра за кандидатстване и приложимите документи, представени в Приложение 7.

Допустими са следните **два варианта на подписване на пълномощното по буква а/** (ако е приложимо) **и декларациите по букви б/** **и в/** при прилагането им в раздел „Прикачени документи” от Формуляра за кандидатстване:

***Вариант 1***: Документите се попълват по образец, датират се и се подписват на хартиен носител от съответните лица, официално представляващи кандидата (вкл. прокурист/и, ако е приложимо), сканират се и се прикачват в раздел „Прикачени документи” от Формуляра.

***Вариант 2***: Документите се попълват по образец и се подписват с валиден КЕП от съответните лица, официално представляващи кандидата (вкл. прокурист/и, ако е приложимо) и се прикачват в раздел „Прикачени документи” от Формуляра. В случай че е възприет подход на подписване на документитес КЕП, то е препоръчително подписването да е чрез attached signature – файл и подпис в един документ (подписът да се съдържа в документа).

Лицето/ата, официално представляващо/и кандидата няма/т право да упълномощава/т други лица да подписват декларациите по букви б/ и в/, тъй като с тях се декларират данни, които деклараторът/ите декларира/т в лично качество или съответно данни за представляваното от него/тях юридическо лице, като за верността им се носи наказателна отговорност, която също е лична.

**ВАЖНО:** В случай че след подаване на проектното предложение **настъпи промяна по отношение на получената минимална помощ** от кандидата, същият следва да уведоми писмено УО и да изпрати нова Декларация при кандидатстване (Приложение 2), с попълнени актуални данни в Раздел 4.А „Декларация за минимална помощ” и Раздел 4.Б „Данни за получена минимална помощ” от декларацията, в срок от 5 (пет) работни дни посредством модул „Комуникация с УО” в ИСУН. Новата декларация по буква б/ се попълва и подписва с валиден КЕП от ВСИЧКИ лица, които са официални представляващи на кандидата и са вписани като такива в ТР и регистъра на ЮЛНЦ (вкл. прокурист/и, ако е приложимо), независимо дали представляват предприятието-кандидат заедно и/или поотделно, и/или по друг начин. В случай че едно или повече от лицата, официално представляващи кандидата, не са подписали Декларацията по буква б/ с валиден КЕП, същата може да бъде подписана на хартиен носител от съответното лице, сканирана и заверена с КЕП на официален представляващ на кандидата, и/или на упълномощеното лице при представянето й чрез модул „Комуникация с УО” в ИСУН.

**г/ Техническа спецификация на предвидените за закупуване активи (ДМА и/или ДНА)** – попълнена по образец (**Приложение 4**)[[52]](#footnote-53).

В Техническата спецификация кандидатите следва да посочат минимални технически и/или функционални характеристики на предвидените за придобиване активи (ДМА и/или ДНА), като **не е препоръчително да се указват марки, модели и други конкретни технически спецификации**, които насочват към определени производители/доставчици.

В случаите на придобиване на **автоматизирани, поточни или друг вид производствени линии**, в Техническата спецификация, в колона „Минимални технически и/или функционални характеристики”, **трябва задължително да бъдат посочени (изброени) всички отделни активи** (съставни модули/компоненти), **формиращи** (включени в) **линията със съответните им технически и/или функционални параметри**.

В случай че общата стойност (цена) на съответен актив (ДМА и/или ДНА), заложена в бюджета на проекта, включва и разходи за допълнителна окомплектовка (допълнителни компоненти, елементи и др. към основния актив, калкулирани от производителя/доставчика с отделна цена в офертата), информация за окомплектовката следва да се съдържа в Техническата спецификация (Приложение 4), колона „Минимални технически и/или функционални характеристики”.

В случаите на придобиване на софтуер, минималните технически и/или функционални характеристики, посочени в Техническата спецификация, следва задължително да включват както описание на основните модули на актива, така и негови конкретни технически спецификации/параметри.

В случаите, когато и след допълнително изискване в Техническата спецификация не е посочен ДМА и/или ДНА, заложен в бюджета на проекта, или не са посочени минимални технически и/или функционални характеристики на даден ДМА и/или ДНА, Оценителната комисия ще премахне разходите за съответния/те актив/и от бюджета на проектното предложение.

**ВАЖНО**: **В Техническата спецификация кандидатите НЕ следва да посочват (попълват) информация за предвидени за придобиване инструменти и оборудване под стойностния праг на същественост за ДМА** и минимални технически и/или функционални характеристики за тях (в случай че по проекта е предвидено придобиването на такива инструменти и оборудване). Кандидатите описват предвидените за придобиване инструменти и оборудване под стойностния праг на същественост за ДМА в раздел „План за изпълнение/Дейности по проекта” и залагат разходите за тях в раздел „Бюджет” от Формуляра за кандидатстване.

**В Техническата спецификация кандидатите НЕ следва да посочват (попълват) и информация** **за създаването на онлайн магазин** (в случай че Дейност 2 е включена в проекта), **както и за предвидените за въвеждане ИКТ системи/модули** (в случай, че Дейност 3 е включена в проекта). Минималният обхват на дейността за създаване на онлайн магазин (Дейност 2), както и на ИКТ системите/модулите (които е допустимо да бъдат въведени в рамките на Дейност 3) е посочен в Приложение 18 към Условията за кандидатстване.

**д/ Оферта за всеки от предвидените за закупуване активи (ДМА и/или ДНА), с предложена цена[[53]](#footnote-54).**

Офертите са необходими за определяне на реалистичността на разходите за придобиване на ДМА и/или ДНА, заложени в бюджета на проекта. Към Формуляра за кандидатстване следва да се представи **по една оферта за всяка отделна инвестиция в ДМА и/или ДНА с предложена цена**. В случаите на **придобиване на софтуер се представя една оферта**, която следва задължително да включва както описание на основните модули на актива, така и негови конкретни технически спецификации/параметри.

**ВАЖНО:** Офертите по **буква д/** трябва **задължително** да съдържат информация за: наименование на оферента, технически и/или функционални характеристики на ДМА/ДНА, съответстващи на минималните технически и/или функционални характеристики, посочени за съответния актив в Техническата спецификация (Приложение 4), цена на актива и вид на валутата. Допълнително от представената оферта следва да е видно лицето, което я е издало от името на оферента, като напр. име, подпис, електронен подпис или разпечатка на електронно съобщение, с което офертата е получена, която също следва да е прикачена в ИСУН.

Не следва да бъдат представяни оферти от лица и/или предприятия, които са пряко или косвено свързани както помежду си, така и с кандидата по смисъла на § 1 от Допълнителните разпоредби на Търговския закон, и/или които са в конфликт на интереси с него по смисъла на чл. 61 от Регламент (ЕС, ЕВРАТОМ) № 2018/1046. Това обстоятелство се декларира от кандидатите в Декларацията при кандидатстване (Приложение 2).

В случаите, когато и след допълнително изискване кандидатът не представи оферта или представената оферта не съдържа всички изискуеми реквизити, или техническите/функционални параметри в офертата не съответстват на минималните технически и/или функционални характеристики за съответен ДМА и/или ДНА, посочени в Техническата спецификация (Приложение 4), Оценителната комисия ще премахне от бюджета на проекта разходите за съответния/те актив/и, за които се отнася офертата.

**ВАЖНО**: Кандидатите НЕ следва да представят оферти за инструменти и оборудване под стойностния праг на същественост за ДМА (в случай че по проекта е предвидено придобиването на такива инструменти и оборудване), за създаването на онлайн магазин, за въвеждането на ИКТ системи/модули, както и за ползването на консултантски услуги за подготовка на проектното предложение (в случай че такива дейности са предвидени по проекта).

**е/ Счетоводна политика на кандидата[[54]](#footnote-55)**, изготвена съгласно приложимите счетоводни стандарти, от която е виден определения стойностен праг на същественост на ДМА и ДНА (незадължителен документ).

В случай че Счетоводната политика не е представена към Формуляра за кандидатстване, същата няма да бъде допълнително изисквана от кандидатите. Непредставянето на Счетоводна политика няма да доведе до отхвърляне на проектното предложение, като в този случай оценката на допустимостта на разходите за ДМА и ДНА ще бъде извършвана съгласно стойностния праг на същественост, определен в чл. 50 и чл. 51 от ЗКПО (700 лева).

**ж/ Документ/и, удостоверяващ/и наличието на съответната/ите роднинска/и връзка/и между физическите лица, посочени в определението за „семейно предприятие”** съгласно подт. 5.1) от т. 11.1 на Условията за кандидатстване *(документите са приложими в случай, че във Формуляра за кандидатстване кандидатът е посочил, че заявява подкрепа по процедурата като семейно предприятие[[55]](#footnote-56)):*

**- Удостоверение/я за съпруг/а и родствени връзки**,издадено по реда на Наредба № РД-02-20-6 от 24.04.2012 г. за издаване на удостоверения въз основа на Регистъра на населението **-** за доказване на семейно положение и/или съществуващо родство по права и/или по съребрена линия,

***и (ако е приложимо)***:

- **Удостоверение за сключен граждански брак**, издадено съгласно Закона за гражданската регистрация, от което е видна датата на сключване на гражданския брак, (която съответно е и датата на възникване на родството по сватовство, ако е приложимо) – за доказване на роднински връзки, основани на брак и/или на родство по сватовство.

**ВАЖНО**: **В Удостоверението за съпруг/а и родствени връзки на всяко физическо лице се съдържат данни за неговите: съпруг/а, дете/деца, родители (майка и баща), както и братя и/или сестри.** Удостоверения за съпруг/а и родствени връзки се издават от общинските администрации (общини, райони или кметства) по образец съгласно Приложение № 6 към Наредба № РД-02-20-6 от 24.04.2012 г. за всички лица независимо от тяхната адресна регистрация. Удостоверения за лица, вписани само в регистрите на населението, поддържани до внедряването на Единната система за гражданска регистрация и административно обслужване на населението (ЕСГРАОН) се издават от общината, от района или от кметството, където тези регистри се съхраняват. **Удостоверението/ята за съпруг/а и родствени връзки на всяко физическо лице** **следва да бъде/ат издадено/и в периода след обявяване на процедурата и до датата на подаване на проектното предложение** по процедурата.

**Удостоверения за сключен граждански брак** се издават също от общинските администрации (общини, райони или кметства) по реда на Закона за гражданската регистрация въз основа на актовете за сключен граждански брак между съответните физически лица. **Удостоверение/я за сключен граждански брак задължително се представя/т заедно с Удостоверението/ята за съпруг/а и родствени връзки на съответните физически лица в случаите, когато е необходимо да се докажат роднински връзки, основани на брак и/или на родство по сватовство.**

**ВАЖНО**: За целите на процедурата **ще бъдат вземани предвид САМО роднинските връзки между физическите лица** (посочени в определението за „семейно предприятие”, а именно физическите лица - собственици, лица, участващи в управлението и/или лица, наети на трудов договор в предприятието), **основани на брак**, **тези по права линия - без ограничения**, **по съребрена линия - до трета степен включително**, както и **роднинските връзки по сватовство - до втора степен, включително**.

В Приложение 8 към Условията за кандидатстване е представено определение за „роднинска връзка”, както и описание на връзките, които ще бъдат вземани предвид за целите на процедурата. **За всяка от допустимите по процедурата роднински връзки, в Приложение 8 са включени примери за документи на съответните физически лица** (Удостоверение за съпруг/а и родствени връзки и/или Удостоверение за сключен граждански брак)**, които могат да бъдат представени към проектните предложения от страна на кандидатите с цел удостоверяване на съответна роднинска връзка.**

**ВАЖНО:** Всички обстоятелства, които определят дадено предприятие като семейно трябва да бъдат конкретно описани/посочени от кандидата в раздел „Е-декларации” от Формуляра за кандидатстване[[56]](#footnote-57). Подробна информация в тази връзка е представена в Примерните указания за попълване на електронния Формуляр за кандидатстване (Приложение 6). Описаните обстоятелства следва да бъдат доказани от страна на кандидатите – семейни предприятия, с приложимия/те документ/и по буква ж/, по-горе. Посоченото е ангажимент на кандидата, като Управляващият орган не носи отговорност в случаите на невъзможност дадена общинска администрация да издаде съответен/и документ/и, например поради липсващи данни за дадено физическо лице и/или поради неточности в регистрите на населението, и/или поради каквито и да било други обстоятелства, които са извън компетенциите на Управляващия орган на ПКИП.

Кандидатите следва да имат предвид, че с подаването на Формуляра за кандидатстване по настоящата процедура, се съгласяват личните данни на физическите лица, които могат да бъдат подавани във връзка с проекта, включително за целите на отчитането му, да се ползват съгласно Регламент (ЕС) 2016/679 на Европейския парламент на Съвета от 27.04.2016 г. относно защита на физическите лица във връзка с обработването на лични данни и относно свободното движение на такива данни и за отмяна на Директива 95/46/EО и Закона за защита на личните данни. Посоченото се декларира от кандидатите при подаване на проектното предложение в Декларацията при кандидатстване (Приложение 2).

## 25. Краен срок за подаване на проектните предложения:

Ще се прилага процедура чрез подбор на проекти **с един краен срок за кандидатстване**.

**Крайният срок за подаване на проектни предложения е 16:30 часа на 16.09.2024 г.**

**ВАЖНО:** В рамките на настоящата процедура кандидатите могат да подадат **само едно проектно предложение[[57]](#footnote-58)**. **В случай че по процедурата бъдат подадени проектни предложения от няколко свързани предприятия**, **административен договор** за предоставяне на безвъзмездна финансова помощ **може да бъде сключен само с едно от тези предприятия** съгласно посоченото в т. 11.2 от Условията за кандидатстване, по-горе.

Кандидатите могат **да задават допълнителни въпроси и да искат разяснения** във връзка с Условията за кандидатстване до 3 (три) седмици преди крайния срок за подаване на проектни предложения. Допълнителни въпроси могат да се задават само в ИСУН, раздел „Европейски фондове при споделено управление (2021-2027)”, процедура BG16RFPR001-1.004 „Подкрепа за семейните предприятия, предприятията от творческите индустрии и занаятите” (на адрес - <https://eumis2020.government.bg/bg/s/8d3ebf57-ff75-4ad5-afa1-5747f558ee98/Procedure/Active>).

Отговорите на въпросите на кандидатите се публикуват на интернет страницата на МИР (на адрес - <https://www.mig.government.bg/programa-konkurentosposobnost-i-inovaczii-v-predpriyatiyata/proczeduri-po-pkip/>), както и в ИСУН, в раздела на процедурата, в 10-дневен срок от получаването им, но не по-късно от две седмици преди изтичането на срока за кандидатстване.

Разясненията се дават по отношение на Условията за кандидатстване, не могат да съдържат становище относно качеството на проектното предложение и са **задължителни** за всички кандидати. Няма да бъдат предоставяни отговори на въпроси, зададени по телефона. Няма да бъдат изпращани индивидуални отговори на зададени от кандидатите по процедурата въпроси.

## 26. Допълнителна информация:

### 26.1. Процедура за уведомяване на неуспелите и одобрените кандидати и сключване на административни договори за предоставяне на безвъзмездна финансова помощ:

При одобрен оценителен доклад, кандидатите, чиито проектни предложения са предложени за финансиране, се поканват да представят в 30-дневен срок доказателства, че отговарят на изискванията за бенефициент, като представят необходимите документи за сключване на административен договор. Когато за удостоверяване на обстоятелствата е необходимо издаването на документи от органи или институции извън страната, срокът може да бъде удължен с 30 дни.

Процедурата по проверка на съответствието на кандидатите с изискванията за бенефициент ще се извършва изцяло в електронната среда на ИСУН, поради което комуникацията между УО и кандидатите ще се провежда единствено чрез ИСУН. До всеки одобрен за финансиране кандидат се изпраща електронно уведомление (покана по чл. 36, ал. 2 от ЗУСЕФСУ) за представяне на конкретни изброени доказателства (документи) за доказване на съответствието му с изискванията за бенефициент. Поканите са електронни документи с електронен подпис на Ръководителя на УО/оправомощено от него лице, които се изпращат чрез ИСУН.

Уведомлението съдържа указания за вида и формата за действителност на изисканите доказателства, както и срока, в който същите следва да бъдат представени. Поканите се считат за получени от съответния кандидат с изпращането им в ИСУН.

**ВАЖНО:** Следва да се има предвид, че изискуемите при извършваната проверка **декларации** са частни документи, които следва да са издадени като електронни такива. В този смисъл, те следва да са подписани с валиден КЕП на задълженото лице - официалния представляващ на кандидата или официалните представляващи го и за представянето им **институтът на упълномощаването е неприложим**.

**I. Списък на документите, които се представят на етап сключване на административните договори:**

**1. НОВА[[58]](#footnote-59) Декларация при кандидатстване -** попълнена по образец (**Приложение 2**) и подписана с валиден КЕП от лицата, които са официални представляващи на кандидата и са вписани като такива в ТР и регистъра на ЮЛНЦ (вкл. прокурист/и, ако е приложимо), независимо дали представляват предприятието заедно и/или поотделно, и/или по друг начин.

В Декларацията при кандидатстване (Приложение 2), одобрените кандидати декларират обстоятелствата преди сключването на административен договор, включително посочват (декларират) актуални данни относно получената минимална помощ в Раздел 4.A Декларация за минимална помощ и Раздел 4.Б Данни за получена минимална помощ от Декларацията при кандидатстване.

**2. НОВА[[59]](#footnote-60) Декларация за обстоятелствата по чл. 3 и чл. 4 от Закона за малките и средните предприятия -** попълнена по образец (**Приложение 3**) и подписана с валиден КЕП от официалния представляващ/официалните представляващи на кандидата.

Нова Декларация за обстоятелствата по чл. 3 и чл. 4 от ЗМСП (Приложение 3) е изискуема от кандидата в случаите, когато:

- кандидатът се представлява САМО ЗАЕДНО от двама или повече официални представляващи, вписани в ТР и регистъра на ЮЛНЦ, Формулярът за кандидатстване е подаден с КЕП само от единия от тях, а декларацията от останалите задължени лица е била подписана единствено на хартиен носител;

- Формулярът за кандидатстване е бил подаден с КЕП от упълномощено лице, а декларацията е била подписана от задълженото лице/задължените лица единствено на хартиен носител;

- налице е промяна на представляващото/ите лице/а или друга промяна, настъпила след датата на кандидатстване.

В случай че предприятието се представлява САМО ЗАЕДНО от няколко физически лица, вписани в ТР и регистъра на ЮЛНЦ, се попълват данните и декларацията се подписва с валиден КЕП от всяко от тях.

**3. Нотариално заверено пълномощно за подписване на административния договор** - подписано с валиден КЕП от лице, което е официален представляващ на кандидата и е вписано като такъв в ТР и регистъра на ЮЛНЦ. В случаите, когато кандидатът се представлява САМО ЗАЕДНО от няколко физически лица, се попълват данните и пълномощното се подписва с валиден КЕП от всяко от тях.

Документът не е задължителен, а се представя само в случай че кандидатите желаят да упълномощят лице, различно от официалния/те представляващ/и на предприятието, да сключи административния договор по процедурата.

**4. Справка за обобщените параметри на предприятието, което подава Декларация за обстоятелствата по чл. 3 и чл. 4 на ЗМСП (Приложение 3.1).**

Справката следва да бъде изготвена въз основа на данните на предприятието-кандидат за последните 2 (две) приключени финансови години към датата на деклариране. **В Справките следва да бъдат посочени годините, за които се отнасят вписаните данни.**

В случай че данните в представените Справки за последните 2 (две) приключени финансови години не потвърждават статуса на микро или малко предприятие, се представят и Справки за предходните 2 (две) последователни финансови години, в които предприятието-кандидат запазва своите параметри по чл. 3 от ЗМСП, без промяна.

**5. Документи, относими и отразяващи разпределението на капитала на предприятието-кандидат** за периода, за който се декларират данни в Декларацията за обстоятелствата по чл. 3 и чл. 4 от ЗМСП, като:

- *Справка за разпределението на капитала на дружеството* – приложимо за акционерните дружества;

- *Книга за акционерите* - приложимо за акционерните дружества с поименни акции;

- *Дружествен договор* - приложимо за дружествата с ограничена отговорност, едноличните дружества с ограничена отговорност (учредителен акт), събирателните дружества и командитните дружества

- *Книга за акционерите и устав* - приложимо за командитните дружества с акции;

- *Устав* - приложимо за кооперациите.

В случай че кандидатът е в отношения на свързаност и/или партньорство по смисъла на чл. 4 от ЗМСП с други предприятия, то (при условията на чл. 23, ал. 6 от Закона за търговския регистър и регистъра на ЮЛНЦ), той трябва да представи документи по настоящата точка и за тези предприятия. За предприятията, с които кандидатите са в отношения на свързаност и/или партньорство, и които са установени в държава, различна от Република България, то изискуемите по настоящата точка документи се представят като еквивалентни на гореизброените и издавани съобразно съответното законодателство на държавата, в която предприятията са установени. Документ, чийто оригинал е на чужд език, се представя и в превод на български език.

**6. Счетоводен баланс, Отчет за приходите и разходите и Отчет за заетите лица, средствата за работна заплата и други разходи за труд, във формат идентичен на този, в който са подадени към НСИ,** за всички свързани предприятия и предприятия-партньори (ако е приложимо) за последните 2 (две) приключени/последователни финансови години.

При установяване на свързани предприятия и/или предприятия-партньори по смисъла на ЗМСП, които не са посочени в Справките за обобщените параметри на предприятието (Приложение 3.1), от кандидата (при условията на чл. 23, ал. 6 от Закона за търговския регистър и регистъра на ЮЛНЦ) може да бъде изискано да представи и Счетоводен баланс, Отчет за приходите и разходите и Отчет за заетите лица, средствата за работна заплата и други разходи за труд, във формат идентичен на този, в който са подадени към НСИ, за тези предприятия за последните 2 (две) приключени/последователни финансови години.

Посочените документи или еквивалентни на тях, съобразно законодателството на съответната държава, се представят за всички предприятия независимо от мястото, на което са установени. Документ, чийто оригинал е на чужд език, се представя и в превод на български език.

**7. Консолидирани Счетоводен баланс и Отчет за приходите и разходите** (ако е приложимо) на кандидата за последните 2 (две) приключени/последователни финансови години.

Документите се представят в случай че кандидатът съставя консолидиран финансов отчет или е включен чрез консолидиране в консолидирания финансов отчет на друго предприятие.

**8. Документи, удостоверяващи актуалното състояние и реалните собственици** на съответното предприятие (ако е приложимо), в случай че някое от свързаните предприятия или предприятията-партньори на предприятието-кандидат е чуждестранно лице. Документ, чийто оригинал е на чужд език, се представя и в превод на български език.

**9. Документи, удостоверяващи наличието на съответната/ите роднинска/и връзка/и между физическите лица, посочени в определението за „семейно предприятие” съгласно подт. 5.1) от т. 11.1 на Условията за кандидатстване** *(приложими за кандидатите – семейни предприятия) :*

- Актуално Удостоверение/я за съпруг/а и родствени връзки, издадено към датата на представяне на документите за сключване на административен договор, по реда на Наредба № РД-02-20-6 от 24.04.2012 г.,

*и (ако е приложимо):*

- Удостоверение за сключен граждански брак, издадено съгласно Закона за гражданската регистрация, от което е видна датата на сключване на брака, съответно датата на възникване на родството по сватовство между съответните физически лица (документът е приложим, в случаите когато е необходимо доказването на роднински връзки, основани на брак и/или на родство по сватовство).

**II. С цел проверка на категорията на предприятието и удостоверяване на съответствието на кандидатите с изискванията на чл. 7 от ПМС № 23/2023 г., УО ще извършва служебни проверки, включително и чрез Информационната система за мониторинг на европейски и национални стратегии и регионална политика – МониторСтат (поддържана от НСИ) по отношение на следните документи:**

**1. Счетоводен баланс и Отчет за приходите и разходите на кандидата за 2021 г., 2022 г., 2023 г.** **и ако е приложимо – за 2024 г.;**

**2. Отчет за заетите лица, средствата за работна заплата и други разходи за труд на кандидата за 2021 г., 2022 г., 2023 г.** **и ако е приложимо – за 2024 г.**

**3. Удостоверение от Националната агенция за приходите за липса на задължения на кандидата;**

**4. Удостоверение за липса на задължения към общината по седалище на УО (Столична община) и по седалище на кандидата.**

**ВАЖНО:** Кандидат, чиито задължения (общо от Удостоверенията по т. 3 и т. 4) са повече от 1 на сто от сумата на годишния общ оборот за последната приключена финансова година, или са повече от 50 000 лева, имат право да представят доказателства, че са предприели мерки, които гарантират тяхната надеждност. За тази цел кандидатът може да представи:

- Документ за извършено плащане (включително и ново Удостоверение) в посочения размер или споразумение, или друг документ, от който да е видно, че задълженията са обезпечени или че е било допуснато тяхното отсрочване или разсрочване, заедно с погасителен план и/или с посочени дати за окончателно изплащане на дължимите задължения.

**5. Свидетелство за съдимост на всички лица, които са официални представляващи на кандидата** и са вписани като такива в ТР и регистъра на ЮЛНЦ, независимо от това дали представляват предприятието заедно и/или поотделно, и/или по друг начин.

**ВАЖНО:** Служебна проверка не е възможно да бъде извършена по отношение на лица, които са чуждестранни граждани. Когато за някое от горепосочените лица Свидетелството за съдимост подлежи на издаване от чуждестранен орган, същото се представя и в официален превод, и след легализиция/заверка с апостил/друг приложим режим. Когато в съответната чужда държава Свидетелство за съдимост или еквивалентен документ не се издава, горепосоченото лице следва да представи декларация, съгласно законодателството на държавата, в която е установено.

**6. Удостоверение от органите на Изпълнителна агенция „Главна инспекция по труда” във връзка с обстоятелствата по чл. 54, ал. 1, т. 6 от Закона за обществените поръчки (ЗОП).**

**ВАЖНО:** Кандидат, който има влязло в сила наказателно постановление или съдебно решение за нарушение на обстоятелства по чл. 54, ал. 1, т. 6 от ЗОП има право да докаже, че е предприел съответни мерки за надеждност, като:

- е изяснил изчерпателно фактите и обстоятелствата, като активно е съдействал на компетентните органи, и е изпълнил конкретни предписания, технически, организационни и кадрови мерки, чрез които да се предотвратят нови престъпления или нарушения;

- е платил изцяло дължимото вземане по чл. 128, чл. 228, ал. 3 или чл. 245 от Кодекса на труда (ако е приложимо), включително заверено копие на наказателно постановление или съдебно решение за нарушение на обстоятелства по чл. 54, ал. 1, т. 6 от ЗОП.

Представените доказателства ще бъдат разглеждани и преценявани от УО като се отчита приложимостта на мерките при спазване на чл. 57, ал. 3, буква б) от ЗОП, тежестта и конкретните обстоятелства, свързани с нарушението.

**III. Преди сключване на административен договор, УО ще извършва и следните проверки по отношение на всички кандидати, до които са изпратени покани по чл. 36, ал. 2 от ЗУСЕФСУ:**

**1. Кандидатът е регистриран по реда на Търговския закон или Закона за кооперациите.**

**2. Член на управителен или контролен орган, както и временно изпълняващ такава длъжност, включително прокурист или търговски пълномощник на кандидата, не е свързано лице** по смисъла на § 1, т. 15 от Допълнителните разпоредби на Закона за противодействие на корупцията с Ръководителя на УО.

**3. Кандидатът отговаря на изискванията за микро или малко предприятие** по смисъла на чл. 3 и чл. 4 от Закона за малките и средните предприятия и Препоръка на Комисията от 6 май 2003 г. относно определението за микро-, малки и средни предприятия (ОВ L 124, 20.5.2003 г., стр. 36).

**ВАЖНО:** Преди сключване на договор ще се извършва документална проверка на категорията на предприятието (микро или малко предприятие), декларирана в Декларацията за обстоятелствата по чл. 3 и чл. 4 от ЗМСП на етап кандидатстване, както и на категорията на предприятието към момента преди сключване на договора.

В случай че при проверката се установи, че кандидат не отговаря на изискванията за микро или малко предприятие по смисъла на ЗМСП, ще бъде издавано Решение за отказ за предоставяне на безвъзмездно финансиране на съответния кандидат.

**4.** В случай че бъде установена погрешно декларирана категория на предприятието (на етап кандидатстване), преди сключване на договор, ще бъде извършвана проверка за съответствие на кандидата с изискването съгласно т. 11.1, подт. 6) от Условията за кандидатстване за реализирани нетни приходи от продажби за 2023 финансова година в зависимост от категорията на предприятието, както и с изискването, посочено в т. 9 от Условията, съгласно което максималният размер на безвъзмездната финансова помощ не следва да надвишава определен процент от реализираните средногодишни нетни приходи от продажби за 2021 г., 2022 г. и 2023 г. в зависимост от категорията на предприятието. При установяване на несъответствие с някое от посочените изисквания, ще бъде издавано Решение за отказ за предоставяне на безвъзмездно финансиране на съответния кандидат.

**5. Кандидатът отговаря на определението за „семейно предприятие” съгласно подт. 5.1) от т. 11.1 на Условията за кандидатстване** (приложимо за кандидатите – семейни предприятия). Проверката ще се извършва въз основа на: Удостоверение/я за съпруг/а и родствени връзки, издадено към датата на представяне на документите за сключване на административен договор и ако е приложимо - Удостоверение за сключен граждански брак - за доказване на роднински връзки, основани на брак и/или на родство по сватовство . Останалите обстоятелства за удостоверяване на съответствието на одобрените кандидати с изискването за „семейно предприятие” преди сключване на административния договор, ще се проверяват по служебен път – в Търговския регистър и регистъра на ЮЛНЦ и ако е приложимо - в „Регистъра на уведомленията за трудовите договори и уведомления за промяна на работодател” в средата за междурегистров обмен (RegiX).

В случай че при проверката се установи, че преди сключване на административен договор, предприятието не отговаря на определението за „семейно предприятие” съгласно подт. 5.1) от т. 11.1 на Условията за кандидатстване, ще бъде издадено Решение за отказ от предоставяне на безвъзмездна финансова помощ на съответния кандидат.

**6.** Кандидатът не попада в ограниченията, посочени в т. 11.2 „Критерии за недопустимост на кандидатите” от Условията за кандидатстване.

В случай че бъде установено обстоятелство, довело до неспазване на заложени в Условията за кандидатстване правила или ограничения, които водят до заключение, че кандидатът не отговаря на изискванията за бенефициент, ще бъде издадено Решение за отказ за предоставяне на безвъзмездна финансова помощ за съответния кандидат.

**IV. Преди сключване на административен договор ще се извършва и проверка на кандидата за удостоверяване на съответствието с изискванията, произтичащи от Регламент на Комисията (ЕС) № 2023/2831:**

Предмет на проверката ще бъде обстоятелството дали размерът на помощта за едно и също предприятие по режим „de minimis”, за която се кандидатства, заедно с другите получени минимални помощи от кандидата, не надхвърля левовата равностойност на 300 000 евро (586 749 лв.), за период от три предходни години, считано от датата на предоставяне на помощта. Проверката към датата на сключване на договора ще се извършва въз основа на данните, декларирани в Раздел 4.A „Декларация за минимална помощ” и Раздел 4.Б „Данни за получена минимална помощ от Декларацията при кандидатстване” (Приложение 2), която се представя преди сключване на административен договор, както и служебно от страна на УО. В случай че се установи надвишаване на максимално допустимия праг за минимална помощ за едно и също предприятие, ще бъде издавано Решение за отказ за предоставяне на безвъзмездна финансова помощ.

**V. Преди сключване на административен договор ще се извършва и документална проверка за свързани предприятия на кандидата,** включени в Списъка на предложените за финансиране проектни предложения/Списъка с резервните проектни предложения. Свързаността на кандидатите ще се изследва към датата на сключване на административния договор. Под свързани предприятия се разбират предприятията по чл. 4, ал. 5-8 от ЗМСП. В случай че при проверката се установи, че едно или повече свързани предприятия на кандидата са подали проектни предложения по процедурата, ще бъде издавано Решение за отказ за предоставяне на безвъзмездна финансова помощ на всяко предложение от Списъка на предложените за финансиране проектни предложения, класирано на по-ниска позиция след първото такова, което също е включено в Списъка на предложените за финансиране проектни предложения/Списъка с резервните проектни предложения (ако такъв е съставен).

**VI.** **Преди сключване на административен договор ще се извършват и следните проверки:**

1. В случай че одобрен за финансиране кандидат по настоящата процедура е микропредприятие по смисъла на чл. 3-4 от ЗМСП със седалище или клон със седалище на територията на селски район, което е заявило за подпомагане дейности по проекта, които ще се осъществяват в община на територията на селските райони в Република България (Приложение 12), ще бъде извършвана проверка дали съответният кандидат не е сключил договор за финансиране по интервенция II.Г.3 „Инвестиции за неселскостопански дейности в селските райони” от СПРЗСР. В случай че преди сключването на административен договор по настоящата процедура по ПКИП, се установи, че одобрен кандидат е сключил договор за финансиране по посочената интервенция по линия на СПРЗСР (който не е прекратен), ще бъде издавано Решение за отказ от предоставяне на безвъзмездна финансова помощ на съответния кандидат.

2. Ще бъде извършвана и проверка за сключени договори на одобрените кандидати за изпълнението на инвестиции по процедура BG-RRP-11.015 - Схема за безвъзмездна помощ в четири сесии „Създаване на български продукции и копродукции в сектора на КТИ” от Инвестиция С11.I6 „Развитие на културните и творчески сектори” по Компонент 11 „Социално включване” от НПВУ. В случай че преди сключването на административен договор по настоящата процедура по ПКИП, се установи, че одобрен кандидат е сключил договор за финансиране по посочената инвестиция по НПВУ (който не е прекратен), ще бъде издавано Решение за отказ от предоставяне на безвъзмездна финансова помощ на съответния кандидат.

**VII. За целите на изпълнението и електронното отчитане на проектите**, бенефициентите следва самостоятелно **да създадат потребителски профили** за достъп до ИСУН, като използват функционалностите на системата. Потребителските профили за електронно отчитане се създават от одобрените бенефициенти в модул „E-кандидатстване”, раздел „Проектни предложения”, секция (таб) „Профили за Е-отчитане”. За целта в системата следва да се прикачи **Заявление за профил за достъп на ръководител на бенефициента** (Приложение 20 към Условията за изпълнение) **и/или Заявление за профил за достъп на упълномощени от бенефициента лица до ИСУН** (Приложение 21 към Условията за изпълнение) – **подписано с валиден КЕП от лице, което е официален представляващ** на бенефициента и е вписан като такъв в ТР и регистъра на ЮЛНЦ. В случаите, когато бенефициентът се представлява САМО ЗАЕДНО от няколко физически лица, Заявлението се попълва и подписва с валиден КЕП от всички тях.

След проверка на данните, въведени в ИСУН, **УО активира създадения потребителски профил** след сключване на административния договор със съответния бенефициент.

Ако кандидат по одобрено за финансиране проектно предложение **откаже сключване на договор**, се пристъпва към договаряне с кандидатите от резервния списък (в случай че такъв е съставен) по поредността на класирането им, до изчерпване на наличния бюджет по процедурата.

Няма да бъде сключван административен договор с одобрен кандидат, по отношение на когото е налице неприключила проверка по сигнал за нередност. Административният договор ще бъде сключен, в случай че проверката по сигнала приключи с извод за липса на нередност.

При наличие на някое от посочените обстоятелства, покана по чл. 36, ал. 2 от ЗУСЕФСУ до съответния кандидат не се изпраща.

Ръководителят на УО **издава мотивирано решение, с което отказва предоставянето на безвъзмездна финансова помощ**, в 14-дневен срок от одобряването на оценителния доклад, съответно от изтичането на срока по чл. 36, ал. 2 от ЗУСЕФСУ:

- за всяко проектно предложение, включено в Списък на предложените за отхвърляне проектни предложения и основанието/ята за отхвърлянето им;

- за проектно предложение, включено в Списъка на предложените за финансиране проектни предложения, съответно Списъка с резервните проектни предложения, подредени по реда на тяхното класиране, които успешно са преминали оценяването, но за които не достига финансиране - при несъгласие на кандидата да сключи административен договор;

- на кандидат, който не отговаря на изискванията за бенефициент или не е представил в срок доказателства за това;

- за проектни предложения, при които се предвижда финансиране в нарушение на чл. 4, ал. 4 от ЗУСЕФСУ;

- за проектни предложения, при които минималната помощ е недопустима или се надхвърля прагът на допустимата минимална помощ.

Индивидуалните административни актове за отказ за предоставяне на безвъзмездна финансова помощ се издават на кандидата като електронни документи по реда на Закона за електронното управление и се съобщават на кандидатите чрез ИСУН. Към съобщението до съответния кандидат се прикачва и издаденият акт.

При остатъчен финансов ресурс безвъзмездна финансова помощ може да бъде предоставена и за проектни предложения от списъка с резервните проектни предложения, подредени по реда на тяхното класиране, които успешно са преминали оценяването, но за които не достига финансиране (ако има съставен такъв) в съответствие с посоченото в т. 8 от Условията за кандидатстване.

## 27. Приложения към Условията за кандидатстване:

Изрично пълномощно за подаване на проектното предложение (**Приложение 1**);

Декларация при кандидатстване (**Приложение 2**);

Декларация за обстоятелствата по чл. 3 и чл. 4 от Закона за малките и средните предприятия (**Приложение 3**);

Техническа спецификация на предвидените за закупуване активи (**Приложение 4**);

Критерии и методология за оценка на проектните предложения (**Приложение 5**);

Примерни указания за попълване на електронен Формуляр за кандидатстване (**Приложение 6**);

Указания за подписване на Формуляра за кандидатстване и приложимите документи (**Приложение 7**);

Използвани съкращения и основни определения (**Приложение 8**);

Приложение I към Договора за функционирането на Европейския съюз (**Приложение 9**);

Класификация на икономическите дейности (КИД-2008) на НСИ (**Приложение 10**);

Списък на районите за планиране в Република България и областите, попадащи в тях (**Приложение 11**);

Списък на общините в обхвата на селските райони на Република България, приложим за прилагане на подхода ВОМР и за интервенция II.Г.3 „Инвестиции за неселскостопански дейности в селските райони” от СПРЗСР (**Приложение 12**);

Национални и регионални приоритетни икономически дейности (сектори), идентифицирани в НСМСП 2021-2027 г. (**Приложение 13**);

Приложение I към Директива 2003/87/ЕО (относно установяване на схема за търговия с квоти за емисии на парникови газове) (**Приложение 14**);

Информация относно спазване на принципа за „ненанасяне на значителни вреди” (**Приложение 15**).

Изисквания, произтичащи от правилата, приложими за режим „минимална помощ” (de minimis) съгласно Регламент (ЕС) № 2023/2831 (**Приложение 16**).

Списък на занаятите съгласно Приложение № 1 към Закона за занаятите (**Приложение 17**).

Минимален обхват на Дейност 2 „Подобряване на пазарното представяне на семейните предприятия и предприятията от творческите индустрии и занаятите” и Дейност 3 „Подобряване на управленските, производствените и логистичните процеси в семейните предприятия и предприятията от творческите индустрии и занаятите” (**Приложение 18**).

1. *Източник*: Данни на НСИ (<https://www.nsi.bg/bg>) – раздел „Статистически данни” - „Бизнес статистика” – секция „Бизнес регистър”, подсекция „Статистика на фамилния бизнес” - „Годишни данни по икономически дейности”. [↑](#footnote-ref-2)
2. НСМСП 2021-2027 е публикувана на: <https://www.mi.government.bg/strategy-policy/natsionalna-strategiya-za-malki-i-sredni-predpriyatiya-msp-v-balgariya-2021-2027-g/>. [↑](#footnote-ref-3)
3. „По-слабо развити региони” са районите на планиране извън Югозападен район, както следва: Северозападен район (СЗР), Северен централен район (СЦР), Североизточен район (СИР), Югоизточен район (ЮИР) и Южен централен район (ЮЦР). [↑](#footnote-ref-4)
4. Съгласно определението за „място на изпълнение на проекта”, представено в Приложение 8 към Условията за кандидатстване. [↑](#footnote-ref-5)
5. Ако предприятието попада едновременно в повече от една от допустимите групи предприятия, то кандидатът следва да избере дали да заяви подкрепа по процедурата като семейно предприятие *или* като предприятие от творческите индустрии, *или* като предприятие, осъществяващо занаятчийска дейност. Допълнителна информация в тази връзка е представена в т. 11.1 от Условията за кандидатстване, както и в Примерните Указания за попълване на електронния Формуляр за кандидатстване (Приложение 6). [↑](#footnote-ref-6)
6. Категорията на кандидата - микро *или* малко предприятие, декларирана в т. 3 от Декларацията (Приложение 3) следва да съвпада с категорията, посочена в раздел „Данни за кандидата”, поле „Категория/статус на предприятието” от Формуляра за кандидатстване. При несъответствие, ще бъде извършвана служебна корекция в посоченото поле от Формуляра за кандидатстване съобразно декларираната категория/статус на предприятието в т. 3 от Декларацията (Приложение 3). [↑](#footnote-ref-7)
7. Проверката по критерия ще се извършва въз основа на: индивидуалния „Отчет за заетите лица, средствата за работна заплата и други разходи за труд” за 2023 г. на кандидата – сборът от стойността по ред „Наети лица по трудово или служебно правоотношение без лицата в отпуск по майчинство” (код 1001), стойността по ред „Наети лица по договори за управление и контрол” (код 1400) и стойността по ред „Работещи собственици” (код 1600). В случай на предприятия, несъставящи баланс (ЕТ), данните за редовете с посочените кодове от „Отчета за заетите лица, средствата за работна заплата и други разходи за труд” за 2023 г. се вземат от Справка 2 „Заети лица”, част от Отчета за приходите и разходите за 2023 г., съответно ред „Наети по трудов договор” (код 1001), ред „Наети лица по договори за управление и контрол” (код 1400) и ред „Работещи собственици” (код 1600). [↑](#footnote-ref-8)
8. За целите на процедурата „физическо лице, участващо официално в управлението” на семейното предприятие e: физическото/ите лице/а, което/които представлява/т кандидата (вкл. прокурист/и, ако е приложимо), както и физическите лица - членове на негови управителни и/или надзорни органи (ако има такива) съгласно вписването в Търговския регистър и регистъра на ЮЛНЦ. [↑](#footnote-ref-9)
9. **Определението за „семейно предприятие” е представено и в Приложение 8** **към Условията за кандидатстване заедно с примери за всяко от четирите условия (хипотези).** [↑](#footnote-ref-10)
10. През цялата посочена година или само през определен период от 2023 г. [↑](#footnote-ref-11)
11. Например ако кандидатът през даден период (напр. 6 месеца) от 2023 г. е предприятие, чийто капитал се притежава (100 %) от физическо лице А, чийто роднина – физическото лице Б е Управител на предприятието (първата хипотеза съгласно определението за „семейно предприятие”), то изискването се счита за изпълнено през 2023 г. Ако същият кандидат към датата на подаване на проектното предложение е предприятие, чийто капитал се притежава (100 %) от физическото лице А, Управител на предприятието вече е друго физическо лице, с което лицето А няма роднинска връзка, но на трудов договор в предприятието е назначено физическо лице В – роднина по права линия на лицето А, то ще се счита, че към датата на подаване на проекта по процедурата кандидатът също отговаря на изискването за семейно предприятие съгласно подт. 5.1) от т. 11.1 на Условията за кандидатстване. [↑](#footnote-ref-12)
12. Класификацията на икономическите дейности (КИД-2008) на НСИ е представена в Приложение 10 към Условията за кандидатстване. [↑](#footnote-ref-13)
13. Съгласно чл. 3, ал. 2, т. 1 от Закона за занаятите. [↑](#footnote-ref-14)
14. В случаите когато предприятието е собственост на две или повече физически лица, **всички собственици** трябва да са вписани в Националния регистър на занаятчиите, **като поне един от тях (собствениците) трябва да е вписан в Регистъра с дейността съгласно Списъка на занаятите, за която предприятието заявява подкрепа** по процедурата. [↑](#footnote-ref-15)
15. Съгласно чл. 29, ал. 1, т. 9 от Закона за занаятите, Националната занаятчийска камара води Национален регистър на занаятчиите на основата на регионалните регистри по чл. 21, ал. 1 от същия закон. [↑](#footnote-ref-16)
16. Полето е задължително за попълване от всички кандидати независимо от това дали Формулярът за кандидатстване се подава в ИСУН от представляващия/те кандидата или от упълномощено лице. Информацията, съдържаща се в това поле не е предвидена за попълване на хартиен носител, а само в раздел „Е-декларации” от Формуляра. [↑](#footnote-ref-17)
17. В тази връзка, кандидатите попълват и представят на етап кандидатстване Декларация при кандидатстване (Приложение 2), включваща Раздел 3 „Декларация за съгласие за предоставяне на данни от Националния статистически институт на Министерство на иновациите и растежа по служебен път”. [↑](#footnote-ref-18)
18. Отчет за приходите и разходите за 2021 г., 2022 г. и 2023 г. на кандидата: сборът от стойностите по ред „Нетни приходи от продажби” (код на реда 15100, колона 1) от Отчетите за приходите и разходите на предприятието за трите посочени години. [↑](#footnote-ref-19)
19. Кандидатите – семейни предприятия и предприятия от творческите индустрии следва да посочат един и същи код на икономическа дейност в двете полета - поле „Код на организацията по КИД-2008” и поле „Код на проекта по КИД-2008” от раздел „Данни за кандидата” във Формуляра. [↑](#footnote-ref-20)
20. В поле „Код на организацията по КИД-2008” във Формуляра за кандидатстване предприятията, осъществяващи занаятчийска дейност трябва да посочат кода на основната си икономическа дейност съгласно КИД-2008 въз основа на данни на НСИ за 2023 г. Предвид обстоятелството, че дейностите, включени в Списъка на занаятите (Приложение № 1 към Закона за занаятите) не са посочени в него (Списъка) със съответстващи им четиризначни кодове съгласно КИД – 2008 на НСИ, то кодът, посочен в поле „Код на организацията по КИД-2008” може да се различава от кода на дейността, посочен в поле „Код на проекта по КИД-2008”, за която предприятието заявява подкрепа по процедурата (допълнителни указания са представени в Примерните указания за попълване на електронния Формуляр за кандидатстване - Приложение 6). По тази причина, съответствието на предприятията, осъществяващи занаятчийска дейност с изискването съгласно подт. 7) ще бъде проверявано само въз основа на данните, предоставени по служебен път от Националната занаятчийска камара, както и съгласно информацията, представена в цялост във Формуляра за кандидатстване. [↑](#footnote-ref-21)
21. Постановление № 23 на Министерския съвет от 13.02.2023 г. за определяне на детайлни правила за предоставяне на безвъзмездна финансова помощ по програмите, финансирани от Европейските фондове при споделено управление за програмен период 2021 – 2027 г. [↑](#footnote-ref-22)
22. Съгласно определението за „горски продукт”, посочено в Приложение 8 към Условията за кандидатстване. За да се прецени дали е спазено изискването, водещ ще е финалният продукт, който ще се изработва в резултат на подкрепените проекти, а не междинните операции, които производствения процес може да включва. [↑](#footnote-ref-23)
23. Във връзка с посочените ограничения, кандидатите, които кандидатстват за дейност с код C16.29 или с код C16.10, или за дейност съгласно Списъка на занаятите (Приложение № 1 към Закона за занаятите), включваща изработката на изделия от дървен материал и/или изделия от корк, слама и материали за плетене, следва да опишат подробно точния предмет на дейност и произвежданите от тях продукти в раздел „Допълнителна информация, необходима за оценка на проектното предложение” от Формуляра за кандидатстване. [↑](#footnote-ref-24)
24. Във връзка с посоченото ограничение, кандидатите, които кандидатстват за дейност с код C10.83, следва да опишат подробно точния предмет на дейност и произвежданите от тях продукти в раздел „Допълнителна информация необходима за оценка на проектното предложение” от Формуляра за кандидатстване. [↑](#footnote-ref-25)
25. Списък на общините в обхвата на селските райони на Република България, приложим за прилагане на подхода ВОМР и за интервенция II.Г.3 „Инвестиции за неселскостопански дейности в селските райони” от СПРЗСР е представен в Приложение 12 към Условията за кандидатстване. [↑](#footnote-ref-26)
26. Съгласно определението за „сектор на рибарството и аквакултурите”, представено в Приложение 8 към Условията за кандидатстване. [↑](#footnote-ref-27)
27. Структура за наблюдение и докладване по Инвестиция С11.I6 „Развитие на културните и творчески сектори” от НПВУ е Национален фонд „Култура“. [↑](#footnote-ref-28)
28. На стойност под стойностния праг на същественост за ДМА съгласно чл. 50, ал. 1, т. 2 от Закона за корпоративното подоходно облагане (700 лв.) или под стойностния праг, определен в Счетоводната политика на предприятието - кандидат. [↑](#footnote-ref-29)
29. Съгласно определението за „подобряване на производствения капацитет на предприятието”, представено в Приложение 8 към Условията за кандидатстване. [↑](#footnote-ref-30)
30. Дейности за надграждане и/или актуализация/подобряване, и/или добавяне на нови функционалности към съществуващ онлайн магазин на предприятието, както и дейности за създаване на онлайн магазин за продукти/услуги от дейност на кандидата, различна от дейността, за която е заявена подкрепа, не са допустими по процедурата. В случай че предприятието има съществуващ онлайн магазин, но същият не отговаря на нуждите му, то в рамките на Дейност 2 по настоящата процедура е допустимо създаването на нов онлайн магазин за продуктите/услугите от дейността, за която е заявена подкрепа. Посоченото следва да бъде обосновано в раздел „План за изпълнение/дейности по проекта” от Формуляра за кандидатстване. [↑](#footnote-ref-31)
31. Saas (Software as a service) е модел на доставка на софтуер, при който софтуерът и асоциираните данни са хоствани централно (напр. в облак) и са достъпни за потребителите чрез клиентска програма, обикновено с използване на уеб браузър през интернет. [↑](#footnote-ref-32)
32. Съгласно определението за „започване на работата по проекта”, посочено в Приложение 8 към Условията за кандидатстване. [↑](#footnote-ref-33)
33. Определение и допълнителна информация относно спазване на принципа за „ненанасяне на значителни вреди” са представени в Приложение 8 и Приложение 15 към Условията за кандидатстване. [↑](#footnote-ref-34)
34. Съгласно определението за „транспортни средства и съоръжения”, посочено в Приложение 8 към Условията за кандидатстване. [↑](#footnote-ref-35)
35. Посоченото се отнася за предприятия, включени в Регистъра за търговия с квоти за емисии на парникови газове: <https://ec.europa.eu/clima/ets/oha.do?form=oha&languageCode=en&account.registryCodes=BG&accountHolder=&installationIdentifier=&installationName=&permitIdentifier=&mainActivityType=-1&searchType=oha&currentSortSettings=&resultList.currentPageNumber=4&nextList=Next%3E> [↑](#footnote-ref-36)
36. В случаите, когато замяната на отоплителните системи е с цел:

    - осъвременяване на районните отоплителни и охладителни системи до статуса на „ефективни районни отоплителни и охладителни системи” съгласно определението в чл. 2, т. 41 от Директива 2012/27/ЕС;

    - модернизиране на инсталациите за комбинирано производство на топлинна и електрическа енергия до статуса на „високоефективно комбинирано производство на енергия” съгласно определението в чл. 2, т. 34 от Директива 2012/27/ЕС;

    - инвестиции в котли и отоплителни инсталации, работещи с природен газ, в жилища и сгради, заместващи инсталации, работещи на базата на въглища, торф, лигнитни въглища или нефтени шисти. [↑](#footnote-ref-37)
37. В съответствие с чл. 192, пар. 2 от Регламент (ЕС, Евратом) № 2018/1046 на Европейския парламент и на Съвета от 18 юли 2018 г., печалбата се определя като надвишаването на постъпленията спрямо допустимите разходи направени от бенефициента по съответното проектно предложение в момента на предявяване на искане за окончателно плащане на отпусната по проекта безвъзмездна помощ. Посочените постъпления се ограничават до прихода, генериран от дейностите по проекта. [↑](#footnote-ref-38)
38. Съгласно определението за „дата на предоставяне на помощта”, посочено в Приложение 8 към Условията за кандидатстване. [↑](#footnote-ref-39)
39. Инструменти и оборудване под стойностния праг на същественост за ДМА съгласно посоченото в т. 14.2 „Допустими разходи”, подт. 1.2) от Условията за кандидатстване, по-долу. [↑](#footnote-ref-40)
40. Разходите за доставка, монтаж, инсталиране, изпитване и въвеждане в експлоатация на придобиваните ДМА (както и на придобиваните инструменти и оборудване под стойностния праг на същественост за ДМА, посочени в т. 1.2) са допустими само в случай, че са включени в общата стойност на съответния/те актив/и, инструмент/и, оборудване, посочен/и в раздел „Бюджет” от Формуляра за кандидатстване. В случай че разходите за доставка, монтаж, инсталиране, изпитване и въвеждане в експлоатация на активите/инструментите/оборудването са посочени на отделен бюджетен ред, същите ще бъдат премахнати от бюджета на проекта. [↑](#footnote-ref-41)
41. На стойност под стойностния праг на същественост за ДМА съгласно чл. 50, ал. 1, т. 2 от Закона за корпоративното подоходно облагане (700 лв.) или под стойностния праг, определен в Счетоводната политика на предприятието - кандидат. [↑](#footnote-ref-42)
42. Определение и допълнителна информация относно спазване на принципа за „ненанасяне на значителни вреди” са представени в Приложение 8 и Приложение 15 към Условията за кандидатстване. [↑](#footnote-ref-43)
43. Съгласно определението за „транспортни средства и съоръжения”, посочено в Приложение 8 към Условията за кандидатстване. [↑](#footnote-ref-44)
44. Посоченото се отнася за предприятия, включени в Регистъра за търговия с квоти за емисии на парникови газове. [↑](#footnote-ref-45)
45. В случаите, когато замяната на отоплителните системи е с цел:

    - осъвременяване на районните отоплителни и охладителни системи до статуса на „ефективни районни отоплителни и охладителни системи“ съгласно определението в член 2, точка 41 от Директива 2012/27/ЕС;

    - модернизиране на инсталациите за комбинирано производство на топлинна и електрическа енергия до статуса на „високоефективно комбинирано производство на енергия“ съгласно определението в член 2, точка 34 от Директива 2012/27/ЕС;

    - инвестиции в котли и отоплителни инсталации, работещи с природен газ, в жилища и сгради, заместващи инсталации, работещи на базата на въглища, торф, лигнитни въглища или нефтени шисти. [↑](#footnote-ref-46)
46. По смисъла на чл. 2, пар. 2 от Регламент (ЕС) № 2023/2831 на Комисията. Определение за „едно и също предприятие” е представено в Приложение 8 към Условията за кандидатстване. [↑](#footnote-ref-47)
47. Информация относно Хартата на основните права на Европейския съюз е представена в Приложение 8 към Условията за кандидатстване. Насоките за прилагане на Хартата на основните права на ЕС са публикувани на: <https://www.eufunds.bg/bg/node/8223>. [↑](#footnote-ref-48)
48. Информация за Конвенцията на ООН за правата на хората с увреждания е представена в Приложение 8 към Условията за кандидатстване. Насоките за прилагане на Конвенцията на ООН за правата на хората с увреждания са публикувани на: <https://www.eufunds.bg/bg/node/8224>. [↑](#footnote-ref-49)
49. Ръководството може да бъде намерено на интернет адрес: <https://eumis2020.government.bg/bg/s/Help/Index>, раздел „Ръководство за работа със системата”, файл „Ръководство за подаване на проектни предложения”. [↑](#footnote-ref-50)
50. Подробна информация относно критериите за оценка, точките, които се присъждат по всеки един от тях и източниците на проверка, е представена в Критериите и методологията за оценка на проектните предложения (Приложение 5). [↑](#footnote-ref-51)
51. За целите на настоящите Условия под „лице, което е официален представляващ на кандидата и е вписан като такъв в ТР и регистъра на ЮЛНЦ” следва да се разбира официален представител на предприятието, който е вписан като такъв в ТР и регистъра на ЮЛНЦ. [↑](#footnote-ref-52)
52. Не е необходимо подписване на Техническата спецификация (Приложение 4) на хартиен носител или с КЕП преди прикачването ѝ в ИСУН. [↑](#footnote-ref-53)
53. В случаите, когато в офертата не е упоменато дали цената е с включен ДДС, се счита:

    - при оферта, издадена от български производител/доставчик - посочената стойност (цена) в офертата е с ДДС;

    - при оферта, издадена от чуждестранен производител/доставчик - посочената стойност (цена) в офертата е без ДДС. [↑](#footnote-ref-54)
54. Вместо Счетоводна политика е допустимо представянето на поясненията към Годишния финансов отчет на кандидата, в случай че същите съдържат информация за стойностния праг на същественост на ДМА и ДНА. [↑](#footnote-ref-55)
55. В поле „Вид на предприятието (семейно/ от творческите индустрии/ осъществяващо занаятчийска дейност)” от раздел „Е-декларации” на Формуляра за кандидатстване. [↑](#footnote-ref-56)
56. В поле „Вид на предприятието (семейно/ от творческите индустрии/ осъществяващо занаятчийска дейност)”. [↑](#footnote-ref-57)
57. В случай че един и същи кандидат е подал повече от едно проектно предложение, Оценителната комисия разглежда само последното постъпило предложение, а предходните се считат за оттеглени. [↑](#footnote-ref-58)
58. Актуална Декларация при кандидатстване (Приложение 2). [↑](#footnote-ref-59)
59. Актуална Декларация за обстоятелствата по чл. 3 и чл. 4 от Закона за малките и средните предприятия (Приложение 3). [↑](#footnote-ref-60)